(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΔ΄

Παρασκευή 19 Ιουνίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 22 Ιουνίου 2020, σελ.
2. Συζήτηση επικαίρων ερωτήσεων:
 α) Προς τον Υπουργό Εργασίας και Κοινωνικών Υποθέσεων:
 i. με θέμα: «Τον καθαρισμό κριτηρίων μοριοδότησης των Αναπληρωτών - Ωρομισθίων εκπαιδευτικών, με σύμβαση εξαρτημένης εργασίας ορισμένου χρόνου εκπαιδευτικού προσωπικού, των Επαγγελματικών Σχολών (ΕΠΑΣ) Μαθητείας του ΟΑΕΔ», σελ.
 ii. με θέμα: «Οι Κοινωνικές Επιχειρήσεις Συνεταιρισμοί Eργαζόμενων, ΚοινΣΕπ, Κοινωνικοί Συνεταιρισμοί Περιορισμένης Ευθύνης (ΚΟΙΣΠΕ) και Γυναικείοι Συνεταιρισμοί κ.λπ. εξαιρούνται από την οικονομική ενίσχυση για τις πληττόμενες επιχειρήσεις βάσει ΚΑΔ», σελ.
 β) Προς τον Υπουργό Οικονομικών με θέμα: «Σημαντικές προτάσεις των επιχειρηματικών φορέων της Περιφέρειας Κρήτης για στήριξη εργασίας και επιχειρήσεων», σελ.
 γ) Προς τον Υπουργό Υγείας:
 i. με θέμα: « Έλλειψη Παιδίατρων στην Ικαρία και στους Φούρνους», σελ.
 ii. με θέμα: «Γενικό Νοσοκομείο Δυτικής Αττικής «Η ΑΓΙΑ ΒΑΡΒΑΡΑ»», σελ.
 iii. με θέμα: « Άμεση επαναλειτουργία του Νοσοκομείου Λοιμωδών της Θεσσαλονίκης», σελ.
 δ) Προς τον Υπουργό Υποδομών και Μεταφορών:
 i. με θέμα: «Πλήρης απουσία αερολιμενικού ελέγχου και εφαρμογής υγειονομικών πρωτοκόλλων στα αεροδρόμια, με κίνδυνο διασποράς του κορωνοϊού και με ανεπανόρθωτο πλήγμα στον τουρισμό», σελ.
 ii. με θέμα: «Πανδημία Covid-19 και εταιρείες διαχείρισης αεροδρομίων - Γεγονός Ανωτέρας Βίας ή Δυσμενές Συμβάν;», σελ.
 ε) Προς τον Υπουργό Οικονομικών με θέμα: «Ποια τα εκατόν πενήντα επτά ακίνητα της Λάρισας που δεσμεύτηκαν στο Υπερταμείο και πότε θα επιστραφούν στην τοπική κοινωνία», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.

ΒΙΤΣΑΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΕΣΥΡΟΠΟΥΛΟΣ Α. , σελ.
ΒΙΤΣΑΣ Δ. , σελ.
ΒΡΟΥΤΣΗΣ Ι. , σελ.
ΚΕΓΚΕΡΟΓΛΟΥ Β. , σελ.
ΛΙΑΚΟΥΛΗ Ε. , σελ.
ΣΥΝΤΥΧΑΚΗΣ Ε. , σελ.

Β. Επί των επικαίρων ερωτήσεων:
ΒΕΣΥΡΟΠΟΥΛΟΣ Α. , σελ.
ΒΡΟΥΤΣΗΣ Ι. , σελ.
ΚΑΦΑΝΤΑΡΗ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΜΝΗΝΑΚΑ Μ. , σελ.
ΚΟΝΤΟΖΑΜΑΝΗΣ Β. , σελ.
ΛΙΑΚΟΥΛΗ Ε. , σελ.
ΠΕΡΚΑ Θ. , σελ.
ΣΚΥΛΑΚΑΚΗΣ Θ. , σελ.
ΣΥΝΤΥΧΑΚΗΣ Ε. , σελ.
ΤΡΙΑΝΤΑΦΥΛΛΙΔΗΣ Α. , σελ.

ΠΑΡΕΜΒΑΣΕΙΣ:
ΒΙΤΣΑΣ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΞΔ΄

Παρασκευή 19 Ιουνίου 2020

Αθήνα, σήμερα στις 19 Ιουνίου 2020, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-6-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΓ΄ συνεδριάσεώς του, της Πέμπτης 18 Ιουνίου 2020, σε ό,τι αφορά την ψήφιση στο σύνολο των σχεδίων νόμου: α) «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Αραβικής Δημοκρατίας της Αιγύπτου και του Διοικητικού Κανονισμού εφαρμογής της».

β) «Κύρωση της Συμφωνίας μεταξύ της Κυβερνήσεως της Ελληνικής Δημοκρατίας και του Βασιλείου του Μαρόκου για τις Θαλάσσιες Μεταφορές»).

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 22 Ιουνίου 2020, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής )

1. Η με αριθμό 797/9-6-2020 επίκαιρη ερώτηση της Βουλευτού Β3΄ Νοτίου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Μετανάστευσης και Ασύλου, με θέμα: «Χωρίς παιδική προστασία τα ανήλικα ασυνόδευτα οδεύουν προς απέλαση κατά παράβαση διεθνών συμβάσεων. Σε ποιους εκχωρούνται οι δημόσιες, διαφανείς υπηρεσίες του Εθνικού Κέντρου Κοινωνικής Αλληλεγγύης (ΕΚΚΑ) που καταργείτε; Σε ημέτερους μετακλητούς ή τρίτους;».

2. Η με αριθμό 800/11-6-2020 επίκαιρη ερώτηση του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Μετανάστευσης και Ασύλου, με θέμα: «Φαινόμενα υπερσυνωστισμού αιτούντων άσυλο έξω από την Υπηρεσία Ασύλου».

3. Η με αριθμό 809/15-6-2020 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Περιβάλλοντος και Ενέργειας, με θέμα: «Η έντονη δυσοσμία πνίγει την καθημερινή ζωή στις περιοχές Κερατσινίου – Δραπετσώνας - Πειραιά. Άμεση ανάκληση των αδειών και απομάκρυνση των βιομηχανιών που ρυπαίνουν την περιοχή».

4. Η με αριθμό 804/12-6-2020 επίκαιρη ερώτηση του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Ανάπτυξης και Επενδύσεων, με θέμα: «Υψηλές προμήθειες τραπεζών και 30% υποχρέωση ηλεκτρονικών συναλλαγών επί του εισοδήματος».

5. Η με αριθμό 801/11-6-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς την Υπουργό Παιδείας και Θρησκευμάτων, με θέμα: «Ανεπίτρεπτη συρρίκνωση των εξεταστικών κέντρων για τις πανελλαδικές εξετάσεις».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 815/15-6-2020 επίκαιρη ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Έντονες διαμαρτυρίες καλλιτεχνών για τον αποκλεισμό τους από το πρόγραμμα «Όλη η Ελλάδα ένας πολιτισμός».

2. Η με αριθμό 816/15-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Γονείς, μαθητές και εκπαιδευτικοί ζητούν να γίνουν στην Κρήτη οι εξετάσεις των τετρακοσίων τουλάχιστον υποψηφίων για τα ειδικά μαθήματα».

3. Η με αριθμό 807/15-6-2020 επίκαιρη ερώτηση του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Περιβάλλοντος και Ενέργειας, με θέμα: «Κίνητρα για εισαγωγή ηλεκτρικών αυτοκινήτων και όχι για εγχώρια παραγωγή».

4. Η με αριθμό 805/12-6-2020 επίκαιρη ερώτηση της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Ναυτιλίας και Νησιωτικής Πολιτικής, με θέμα: «Κατασκευή ναυπηγείου στο Πέραμα».

5. Η με αριθμό 820/15-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Σημαντικές προτάσεις των επιχειρηματικών φορέων της Περιφέρειας Κρήτης, για στήριξη εργασίας και επιχειρήσεων».

Οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ήθελα να σας πληροφορήσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι εξής:

Η με αριθμό 814-15-6-2020 επίκαιρη ερώτηση και η με αριθμό 6008-27-4-2020 ερώτηση του κύκλου αναφορών - ερωτήσεων, κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υπουργό Εργασίας και Κοινωνικών Υποθέσεων κ. Ιωάννη Βρούτση.

Η με αριθμό 808-15-6-2020 επίκαιρη ερώτηση θα απαντηθεί από τον Υφυπουργό Οικονομικών κ. Απόστολο Βεσυρόπουλο.

Η με αριθμό 818-15-6-2020 επίκαιρη ερώτηση θα απαντηθεί από τον Υφυπουργό Οικονομικών κ. Θεόδωρο Σκυλακάκη.

Οι με αριθμό 802-12-6-2020, 811-15-6-2020 και 817-15-6-2020 επίκαιρες ερωτήσεις θα απαντηθούν από τον Υφυπουργό Υγείας κ. Βασίλειο Κοντοζαμάνη.

Και η με αριθμό 799-11-6-2020 επίκαιρη ερώτηση και η με αριθμό 6077-30-4-2020 ερώτηση του κύκλου αναφορών - ερωτήσεων, κατ’ άρθρο 130 παράγραφος 5 του Κανονισμού της Βουλής, θα απαντηθούν από τον Υφυπουργό Μεταφορών και Υποδομών κ. Ιωάννη Κεφαλογιάννη. Ο Γενικός Γραμματέας μας παρακαλεί για τις δέουσες ενέργειες τις οποίες έχουμε κάνει.

Στις πρώτες δύο ερωτήσεις θα απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης.

Αρχίζουμε με την τρίτη υπ’ αριθμόν 814/15-6-2020 επίκαιρη ερώτηση δεύτερου κύκλου του Βουλευτή Ηρακλείου του Κουμμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Τον καθαρισμό κριτηρίων μοριοδότησης των αναπληρωτών - ωρομισθίων εκπαιδευτικών, με σύμβαση εξαρτημένης εργασίας ορισμένου χρόνου εκπαιδευτικού προσωπικού, των Επαγγελματικών Σχολών (ΕΠΑΣ) Μαθητείας του ΟΑΕΔ».

Ορίστε, κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, στις 27 Μαΐου εν μέσω πανδημίας και αιφνιδιαστικά στάλθηκε σε επιμέρους διευθύνσεις των ΕΠΑΣ σχέδιο διαβούλευσης ισχύος δύο ημερών και μάλιστα χωρίς τη συμμετοχή των εμπλεκομένων συνδικαλιστικών φορέων των εκπαιδευτικών για τα νέα κριτήρια μοριοδότησης των αναπληρωτών και ωρομισθίων εκπαιδευτικών για τη νέα σχολική χρονιά. Αυτή η ενέργεια, όπως ήταν λογικό, προκάλεσε αναστάτωση, ανασφάλεια και θυμό σε όλη την εκπαιδευτική κοινότητα του ΟΑΕΔ.

Αυτό το σχέδιο διαβούλευσης προβλέπει αλλαγή των κριτηρίων μοριοδότησης, ειδικά εκείνων της διδακτικής και επαγγελματικής προϋπηρεσίας, δημιουργώντας αδικίες και ανακατατάξεις στους πίνακες των προσλήψεων. Η αλλαγή των κριτηρίων μοριοδότησης που γίνεται κάθε χρόνο, που και αυτό είναι ένα πρόβλημα, για την πρόσληψη του έκτακτου εκπαιδευτικού προσωπικού οδηγεί ορισμένους εξ αυτών, με πολλά χρόνια προϋπηρεσία στις σχολές του ΟΑΕΔ, να μην επαναπροσληφθούν τη νέα σχολική χρονιά και ταυτόχρονα καθιστά αδύνατο τον όποιο προσωπικό, οικογενειακό και κοινωνικό σχεδιασμό των εκπαιδευτικών.

Οι εκπαιδευτικοί αναπληρωτές και ωρομίσθιοι με προϋπηρεσία -όπως σας είπα- πολλοί εξ αυτών πάνω από είκοσι χρόνια, παρ’ όλο που αποτελούν τη συντριπτική πλειοψηφία των εκπαιδευτικών στις σχολές ΕΠΑΣ του ΟΑΕΔ, παρ’ όλο το ότι στηρίζουν διαχρονικά τη λειτουργία των σχολών και επιτελούν ιδιαίτερα σημαντικό εκπαιδευτικό έργο, εντούτοις παραμένουν για χρόνια υπό καθεστώς ομηρίας, με εργασιακή ανασφάλεια και αβεβαιότητα για το αν θα επαναπροσληφθούν τη νέα σχολική χρονιά.

Παράλληλα, έχουν να αντιμετωπίσουν τη συνεχή υποβάθμιση και υποχρηματοδότηση των σχολών, τις αντίξοες συνθήκες δουλειάς και τις υποδομές, χωρίς καμμία μέριμνα από την πλευρά της Κυβέρνησης και για μέτρα υγιεινής και προστασίας λόγω της πανδημίας.

Σας ρωτάμε, λοιπόν, κύριε Υπουργέ: Τι μέτρα θα πάρετε, ώστε να μονιμοποιηθούν όλοι οι συμβασιούχοι εκπαιδευτικοί των σχολών ΕΠΑΣ/ΙΕΚ του ΟΑΕΔ και να σταματήσει αυτό το άθλιο καθεστώς της ομηρίας με τις διαρκείς και κατά το δοκούν αλλαγές στα κριτήρια μοριοδότησης, δεύτερον, να πριμοδοτηθεί η διδακτική προϋπηρεσία, που αποκτήθηκε στις σχολές του ΟΑΕΔ για την πρόσληψή τους στις συγκεκριμένες σχολές, όπως έγινε με την προηγούμενη προκήρυξη και τέλος, να διασφαλιστούν με κρατική χρηματοδότηση, σύγχρονες, ασφαλείς, δημόσιες κτιριακές υποδομές του ΟΑΕΔ και να αναβαθμιστεί η υλικοτεχνική τους υποδομή.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ, κύριε Συντυχάκη.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ συνάδελφε, κύριε Συντυχάκη, για να κερδίσει το στοίχημα της ανάπτυξης, η νέα πολιτική ηγεσία του Υπουργείου Εργασίας και Κοινωνικών Υποθέσεων δίνει έμφαση και μέριμνα στην αποτελεσματική αξιοποίηση του ανθρώπινου δυναμικού της χώρας, καθώς η ανάπτυξη αποτελεί τον πιο κρίσιμο παράγοντα στον διεθνή ανταγωνισμό.

Για να επιτευχθεί αυτός ο στόχος χρειάζονται αποτελεσματικές πολιτικές, που θα ενδυναμώνουν το αναπτυξιακό υπόδειγμα και θα αλλάξουν ριζικά το πλαίσιο της αγοράς εργασίας, πολιτικές που θα επαναφέρουν την εμπιστοσύνη, την αξιοπιστία και τη σταθερότητα στη χώρα. Μια απ’ αυτές είναι και η λειτουργία των ΕΠΑΣ, των επαγγελματικών σχολών του ΟΑΕΔ. Πράγματι είναι ένας θεσμός επιτυχημένος, τον οποίο επιδιώκουμε να ενισχύσουμε με προοπτική.

Θα συμφωνήσω, λοιπόν, μαζί σας ότι οι σχολές μαθητείας του ΟΑΕΔ πράγματι συμβάλλουν αποτελεσματικά στη σύζευξη της επαγγελματικής εκπαίδευσης με την αγορά εργασίας, ενώ ταυτόχρονα οι εκπαιδευτικοί, που απασχολούνται σε αυτές επιτελούν ιδιαίτερα σημαντικό εκπαιδευτικό και κοινωνικό έργο στους μαθητές που φοιτούν εκεί.

Σε κάθε περίπτωση η νέα διοίκηση του ΟΑΕΔ επενδύει στην ποιοτική μαθητεία, με δράσεις που στοχεύουν στη συνολική αναβάθμιση των προγραμμάτων και στην εξασφάλιση της επαγγελματικής επιτυχίας για τους μαθητές.

Συνεπώς οι εν λόγω εκπαιδευτικοί πρέπει να μπορούν να ανταποκρίνονται στους στόχους, που ήδη έχουν τεθεί για παροχή υψηλού επιπέδου επαγγελματικής εκπαίδευσης, ένα επίπεδο που θα ανταποκρίνεται στον οικονομικό και αναπτυξιακό προσανατολισμό της χώρας, καθώς και στην άμεση ένταξη των αποφοίτων στην αγορά εργασίας σε ειδικότητες υψηλής ζήτησης και απορροφητικότητας.

Σε μια χώρα, λοιπόν, όπως είναι η Ελλάδα, ο θεσμός των ΕΠΑΣ προσφέρει μια πολύ σημαντική προοπτική, μια προοπτική για την αύξηση της απασχόλησης των νέων ειδικά και την καλύτερη αντιστοίχιση και τον συγχρονισμό των δεξιοτήτων με τις ανάγκες της αγοράς εργασίας.

Εμείς, ως Υπουργείο Εργασίας, σε συνεργασία με τον σημαντικό βραχίονα του Υπουργείου, που είναι ο ΟΑΕΔ, υλοποιούμε σειρά ποιοτικών παρεμβάσεων, με στόχο πάντα τη βελτίωση της ποιότητας της επαγγελματικής εκπαίδευσης και κατάρτισης και έτσι προσπαθούμε να βελτιώσουμε όλες αυτές τις παρεχόμενες υπηρεσίες, με σκοπό να βελτιώσουμε και τη σύζευξη με την αγορά εργασίας.

Στη δευτερολογία μου θα αναπτύξω τις θέσεις μας σχετικά με το ερώτημα, που θέσατε για τους καθηγητές και όλον αυτόν τον προβληματισμό που θέσατε για τα μόρια και για να αρθούν οι οποιεσδήποτε αμφιβολίες και ενστάσεις.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Κύριε Συντυχάκη, έχετε τον λόγο για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, σε τι να δευτερολογήσω; Τα ερωτήματα ήταν συγκεκριμένα. Δεν απάντησε ο κύριος Υπουργός. Επέλεξε να πει ότι θα απαντήσει στη δευτερολογία. Αν τα πει στη δευτερολογία, ποιος είναι ο αντίλογος μετά; Ο ρόλος της δευτερολογίας αυτός είναι, δηλαδή απαντάει ο Υπουργός με βάση τις ερωτήσεις, που του έχουν υποβληθεί και δίνεται και η δυνατότητα στον ερωτώντα να τοποθετηθεί για δεύτερη φορά. Εδώ, όμως, δεν υπάρχει κάτι τέτοιο.

Ξαναθέτουμε τα ζητήματα. Τι εξυπηρετεί μια διαβούλευση δύο ημερών στην εκπνοή του σχολικού έτους σε συνθήκες lockdown, με ειλημμένες αποφάσεις, σε μια λογική «αποφασίζουμε και διατάζουμε», αδιαφορώντας για τις συνέπειες στην εργασιακή, οικονομική και οικογενειακή ζωή των εκπαιδευτικών; Αυτή η σε ετήσια βάση τελικά αλλαγή της προκήρυξης για την πρόσληψη εκπαιδευτικού προσωπικού αποτελεί καίριο πλήγμα για οποιαδήποτε ελπίδα αναγνώρισης.

Μιλάτε για ποιοτική αναβάθμιση της επαγγελματικής εκπαίδευσης, με τσακισμένα τα εργασιακά δικαιώματα των εκπαιδευτικών, με το να τους έχετε σε μια διαρκή ομηρία πετώντας τους στον Καιάδα; Δηλαδή μετά από είκοσι, ακόμα και εικοσιπέντε χρόνια προϋπηρεσίας και σε κατάσταση διαρκούς ομηρίας, αντί να τους μονιμοποιήσετε, όπως λέτε εσείς, για να αναβαθμίσετε την επαγγελματική εκπαίδευση με ενισχυμένη πριμοδότηση της προϋπηρεσίας που αποκτήθηκε στις σχολές, εσείς τους δείχνετε την πόρτα της εξόδου. Τους βάζετε, δηλαδή, σε μια νέα δοκιμασία με την αγωνία ποια θα είναι τα κριτήρια μοριοδότησης και αν θα επαναπροσληφθούν ή όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το κάνατε και παλιότερα. Τους βάζατε να συγκεντρώνουν συνεχώς πιστοποιήσεις, να τρέχουν να αποκτήσουν την παιδαγωγική επάρκεια, τη γνωστή ΑΣΠΑΙΤΕ και άλλες πιστοποιήσεις, να ξεπαραδιάζονται οι άνθρωποι με τις όποιες οικονομικές δυσκολίες αντιμετωπίζουν όλοι σήμερα, με παιδιά να σπουδάσουν, χρέη, ΔΕΗ, δάνεια κ.λπ. και τώρα τους λέτε ότι δεν τους αναγνωρίζετε τη διδακτική προϋπηρεσία επί της ουσίας, διότι ακριβώς αυτό γίνεται με τη νέα μοριοδότηση. Εξισώνει τη διδακτική προϋπηρεσία εντός και εκτός ΟΑΕΔ, που σημαίνει ότι μπορεί κάποιος να έχει διδακτική υπηρεσία στον ΟΑΕΔ εικοσιπέντε χρόνια και να μείνει εκτός και κάποιος άλλος, που έχει μόνο επαγγελματική προϋπηρεσία και ελάχιστη ή καθόλου διδακτική προϋπηρεσία να έχει προτεραιότητα στην πρόσληψη.

Ως ελάχιστη αναγνώριση των κόπων και των υπηρεσιών τους, στη φάση αυτή πρέπει να πριμοδοτηθούν οι εκπαιδευτικοί με διδακτική προϋπηρεσία στις ΕΠΑΣ του ΟΑΕΔ. Πολλοί εξ αυτών, όπως σας είπα, είναι και πτυχιούχοι παιδαγωγικής επάρκειας. Η όποια αναβάθμιση των προσόντων των εκπαιδευτικών πρέπει να γίνεται με ευθύνη του κράτους και με σχετικό κονδύλι.

Σε κάθε περίπτωση, όμως, για να τελειώνει αυτό το παράλογο, άνισο και εξοντωτικό καθεστώς των συμβασιούχων και ωρομισθίων, το δίκαιο, αναγκαίο και ρεαλιστικό είναι να μονιμοποιηθούν επιτέλους αυτοί οι άνθρωποι και μάλιστα όταν αποτελούν –προσέξτε- το 80% του εκπαιδευτικού προσωπικού των σχολών αυτών, με βάση τα στοιχεία που δίνουν οι συνδικαλιστικές οργανώσεις.

Τέλος, απαραίτητη είναι η αναβάθμιση και της υλικοτεχνικής υποδομής. Πώς είναι δυνατό να λέτε για ποιότητα, για αναβάθμιση της επαγγελματικής εκπαίδευσης, όταν η υλικοτεχνική υποδομή είναι σε άθλια κατάσταση; Οι εκπαιδευτικοί αναλαμβάνουν να παίξουν τον ρόλο της καθαρίστριας, του οικοδόμου, του τεχνικού, του μπογιατζή. Αυτά συμβαίνουν στις σχολές του ΟΑΕΔ.

Βέβαια, πρέπει να παρθούν και μέτρα προστασίας λόγω της πανδημίας. Κανένα μέτρο ουσιαστικής προστασίας και υγιεινής δεν υπάρχει στους χώρους αυτούς. Ό,τι κάνουν οι εκπαιδευτικοί το κάνουν από μόνοι τους. Αγοράζουν τα μέσα ατομικής προστασίας.

Επειδή μιλήσατε για τη σύζευξη της επαγγελματικής εκπαίδευσης με την αγορά, πιθανόν εν τη ρύμη του λόγου σας είπατε ότι εγώ έθεσα ένα τέτοιο ζήτημα. Προφανώς και δεν ισχύει αυτό. Αυτή είναι μια πολιτική που ακολουθείτε εσείς, που ακολούθησαν και οι προηγούμενες κυβερνήσεις. Η επαγγελματική εκπαίδευση που είναι άμεσα ή έμμεσα συνδεδεμένη με τη «ζούγκλα» της αγοράς εργασίας και τις ανάγκες του κεφαλαίου, κατά τη γνώμη μας απαξιώνει το ουσιαστικό περιεχόμενο της επαγγελματικής εκπαίδευσης, παρά την προσπάθεια που καταβάλλουν οι ίδιοι οι εκπαιδευτικοί. Το ζουν, το αγαπούν, το δουλεύουν, αλλά σε κάθε περίπτωση είναι μια επαγγελματική εκπαίδευση απόλυτα συνδεδεμένη με αυτήν τη «ζούγκλα» της αγοράς εργασίας.

Την αποσυνδέει από το επάγγελμα, έρχεται σε αντίθεση με τις πραγματικές λαϊκές ανάγκες, παράγει φτηνό εργατικό δυναμικό και τσακίζει τα εργασιακά δικαιώματα και των εκπαιδευτικών, αλλά θα έλεγα και των μαθητών στο όνομα της ευελιξίας και της προσαρμογής στην καπιταλιστική αγορά, την οποία φυσικά και υπηρετείτε,

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, παρά το εύλογο ερώτημά σας στην αρχή της ομιλίας σας, παρακαλώ να ολοκληρώσετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκλήρωσα, κύριε Πρόεδρε.

Περιμένουμε πολύ σαφείς απαντήσεις σε σχέση με τη μοριοδότηση, γιατί περιμένουν οι εκπαιδευτικοί να ακούσουν.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Αγαπητέ κύριε συνάδελφε, έρχομαι να απαντήσω τώρα στα ερωτήματα τα οποία θέσατε, γιατί κάποια πράγματα πρέπει να ξεκαθαρίζονται, ώστε να μη δημιουργούνται αμφιβολίες ως προς τους στόχους που επιδιώκουμε, αλλά και λανθασμένες εντυπώσεις.

Συγκεκριμένα, στην επίκαιρη ερώτησή σας λέτε ότι στάλθηκε αιφνιδιαστικά στις 7 Μαΐου σχέδιο διαβούλευσης σχετικά με τα νέα κριτήρια αξιολόγησης των αναπληρωτών ωρομισθίων εκπαιδευτικών των ΕΠΑΣ για τη νέα σχολική χρονιά. Αυτό λέτε.

Απαντώ, λοιπόν, ότι αυτό που λέτε δεν ισχύει, καθώς η προτεινόμενη τροποποίηση τέθηκε προηγουμένως σε διαβούλευση με τους ίδιους τους εκπαιδευτικούς που υπηρετούν στα ΕΠΑΣ Μαθητείας.

**ΕΜΜΑΝΟΥΗΛ ΣΥΝΤΥΧΑΚΗΣ:** Για δύο μέρες; Γιατί δεν το λέτε αυτό;

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ελήφθησαν υπ’ όψιν παρατηρήσεις και σχόλια που κατατέθηκαν εγγράφως στη Διεύθυνση Αρχικής Επαγγελματικής Εκπαίδευσης και Κατάρτισης.

Σας θυμίζω ότι η τροποποίηση της υπ' αριθμ. 6257/Δ1/2219 στις 10 Μαΐου του 2019 -πριν από εμένα- απόφασης της προηγούμενης Υπουργού και της Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κρίθηκε σκόπιμη, προκειμένου ο οργανισμός να προβεί στον εξορθολογισμό των κριτηρίων επιλογής και της διαδικασίας αξιολόγησης του εκπαιδευτικού προσωπικού με σύμβαση εξαρτημένης εργασίας ορισμένου χρόνου των επαγγελματικών σχολών ΕΠΑΣ Μαθητείας ΟΑΕΔ.

Επίσης, για πρώτη φορά εισάγεται μ’ αυτήν την απόφαση η ηλεκτρονική υποβολή αιτήσεων, μέσω της ενιαίας ψηφιακής πύλης του ελληνικού δημοσίου www.gov.gr, για τους υποψηφίους εκπαιδευτικούς ορισμένου χρόνου των ΕΠΑΣ Μαθητείας.

Οι στόχοι της ανωτέρω τροποποίησης είναι συγκεκριμένα οι εξής: Πρώτον, η σχετική προσαρμογή των κριτηρίων στα αντίστοιχα που εφαρμόζονται στο Υπουργείο Παιδείας τόσο στην επαγγελματική δευτεροβάθμια εκπαίδευση, ΕΠΑΛ, όσο και στην επαγγελματική κατάρτιση. Δεύτερον, η ποιοτική αναβάθμιση της παρεχόμενης εκπαίδευσης στις ΕΠΑΣ Μαθητείας του ΟΑΕΔ. Τρίτον, ο εκσυγχρονισμός της διαδικασίας της προκήρυξης με την εφαρμογή ηλεκτρονικής διαδικασίας μέσω της www.gov.gr και τέταρτον, ο καθορισμός των τίτλων σπουδών και λοιπών πιστοποιητικών των υποψηφίων βάσει εκείνων που αναγνωρίζονται από το ΑΣΕΠ. Επομένως μιλάμε για εκσυγχρονισμό και ενίσχυση της διαφάνειας και του θεσμού.

Σε ό,τι αφορά στο αίτημα για πριμοδότηση διδακτικής εμπειρίας που έχει αποκτηθεί στις σχολές του ΟΑΕΔ, επισημαίνεται ότι η επιπρόσθετη μοριοδότηση δεν συμπεριελήφθη στην παρούσα τροποποίηση για λόγους ίσης μεταχείρισης των υποψηφίων. Να το επαναλάβω, για λόγους ίσης μεταχείρισης των υποψηφίων! Επομένως, δεν υπάρχει κάποια σκοπιμότητα. Αντίθετα, προωθείται η ισότητα και η διαφάνεια μεταξύ των υποψηφίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όσον αφορά τώρα στην αναβάθμιση της υλικοτεχνικής υποδομής των σχολών, θέλω να σας πληροφορήσω ότι η ΑΑΕΔ ήδη προωθεί την αξιοποίηση συγχρηματοδοτούμενων προγραμμάτων ενεργειακής αναβάθμισης των δημόσιων κτηρίων. Ειδικότερα, πρόκειται να προβεί σε σταδιακή ανακαίνιση των κτηριακών δομών των ΕΠΑΣ Καβάλας, Κοζάνης, Πειραιά, Λάρισας κ.λπ..

Επιπλέον, έχουν ήδη εκπονηθεί προτάσεις για κτηριακές παρεμβάσεις σε όσες σχολικές δομές έχει κριθεί απαραίτητο. Μάλιστα, οι προτάσεις αυτές πρόκειται να υποβληθούν προς συγχρηματοδότηση και χρηματοδότηση στο πλαίσιο της νέας προγραμματικής περιόδου του ΕΣΠΑ 2021-2027.

Τέλος, ο οργανισμός έχει αιτηθεί και αναμένει τη συγχρηματοδότηση από το ΕΠΑΝΑΔ δράσεων που έχουν ως στόχο την αναβάθμιση και βελτίωση του δυικού συστήματος στις ΕΠΑΣ Μαθητείας του ΟΑΕΔ και ειδικότερα τον εκσυγχρονισμό μέρους των εργαστηρίων και των μέσων διδασκαλίας των ΕΠΑΣ, με στόχο την παροχή ποιοτικότερης εκπαίδευσης στους μαθητευόμενους μέσω της αγοράς εξοπλισμού και μέσων διδασκαλίας για τα εργαστήρια των σχολών.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Υπουργέ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Δημήτριος Βίτσας):** Δεν γίνεται, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, ως προς τη διαδικασία και όχι την ουσία.

**ΠΡΟΕΔΡΕΥΩΝ (Δημήτριος Βίτσας):** Έχω σημειώσει την εύλογη απορία σας…

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα λίγα δευτερόλεπτα για το συνολικό διαδικαστικό.

**ΠΡΟΕΔΡΕΥΩΝ (Δημήτριος Βίτσας):** Κανονικά δεν επιτρέπεται να προχωρήσουμε σε τριτολογία, αλλά ορίστε, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, βρίσκομαι εδώ συνεχώς για να απαντώ σε ερωτήσεις.

**ΠΡΟΕΔΡΕΥΩΝ (Δημήτριος Βίτσας):** Εννοείται ότι κι εσείς, κύριε Υπουργέ, θα έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν αναφέρομαι στα λεγόμενά σας ως προς την ουσία της ερώτησης. Ο καθένας κρίνει.

Αυτό που θέλω να πω εγώ είναι το εξής. Η διαδικασία του κοινοβουλευτικού ελέγχου και οι κανόνες που προβλέπει ο Κανονισμός της Βουλής είναι πολύ συγκεκριμένοι. Αυτό σημαίνει ότι ακόμα κι αν ο ερωτώμενος, αλλά στην προκειμένη περίπτωση προέκυψε με τον Υπουργό, δεν απαντάει στην πρωτολογία και επιλέγει τη δευτερολογία, τότε τίθεται ένα σοβαρό ζήτημα. Αυτό σημαίνει ότι ακυρώνει στην πράξη τον κοινοβουλευτικό έλεγχο, τουλάχιστον έτσι όπως εσείς τον έχετε εννοήσει.

Άρα, λοιπόν, σας παρακαλώ πάρα πολύ να τεθεί ζήτημα, διότι εάν συμβεί ξανά αυτό το γεγονός, τότε θα λάβουμε κι εμείς τα μέτρα μας. Δεν μπορώ να δεχτώ να απαντάει επί της ουσίας στη δευτερολογία.

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, σημείωσα την παρατήρησή σας και μαζί με τον κ. Κεγκέρογλου θα τη μεταφέρουμε στη Διάσκεψη των Προέδρων. Όμως, όσον σας αφορά, πρέπει να σας πω ότι ο πιο απλός τρόπος είναι στη δευτερολογία σας να απευθυνθείτε στον κύριο Υπουργό και να του πείτε ότι δεν απάντησε. Το καταλαβαίνετε. Και από εκεί και πέρα, ξεκινούν τα δελτία Τύπου, οπότε προχωρούμε και ένα βήμα παρακάτω.

Τώρα θα συζητηθεί η δεύτερη με αριθμό 6008/27-4-2020 ερώτηση του κύκλου αναφορών-ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Οι Κοινωνικές Επιχειρήσεις Συνεταιρισμοί Eργαζόμενων, ΚοινΣΕπ, Κοινωνικοί Συνεταιρισμοί Περιορισμένης Ευθύνης (ΚΟΙΣΠΕ) και Γυναικείοι Συνεταιρισμοί κ.λπ. εξαιρούνται από την οικονομική ενίσχυση για τις πληττόμενες επιχειρήσεις βάσει ΚΑΔ.».

Ορίστε, κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η κοινωνική οικονομία αποτελεί ένα σύστημα οργάνωσης πρωτοβουλιών των πολιτών που εντάσσεται στον τρίτο τομέα της οικονομίας διακριτά από την ιδιωτική, αλλά και από την κρατική.

Οι κοινωνικές επιχειρήσεις που υλοποιούν την κοινωνική οικονομία δεν έχουν σκοπό το κέρδος, αλλά την αντιμετώπιση έντονων κοινωνικών προβλημάτων, πρωτίστως της ανεργίας και βεβαίως προβλημάτων κοινωνικού αποκλεισμού.

Η Ελλάδα στο πλαίσιο βεβαίως των ευρωπαϊκών προβληματισμών, αλλά και κατευθύνσεων τα τελευταία δέκα χρόνια έχει θεσμοθετήσει την κοινωνική οικονομία και την κοινωνική επιχειρηματικότητα με δύο νόμους, τον ν.4019/2011 και τον ν.4430/2016, ο οποίος επανέλαβε τον νόμο του 2011 και πρόσθεσε κάποια πράγματα.

Όμως, αυτό που λείπει σήμερα είναι ένα χρηματοδοτικό εργαλείο που θα στηρίξει αυτή την προσπάθεια που στηρίζεται σ’ αυτούς τους νόμους. Οι κοινωνικές συνεταιριστικές επιχειρήσεις, οι ΚΟΙΣΠΕ, οι γυναικείοι συνεταιρισμοί, όπως βεβαίως και οι συνεταιρισμοί εργαζομένων έχουν αποτελεσματικότητα. Ήδη έχουμε πολλά δείγματα και το μητρώο του Υπουργείου Εργασίας ξεπερνά τις χίλιες επιχειρήσεις και ανθρώπους οι οποίοι δραστηριοποιούνται και αναζητούν μία καλύτερη θέση σ’ αυτόν τον τόπο, αντιμετωπίζοντας τα προβλήματα μέσα από τη συλλογική οργάνωση, τη συνεταιριστική οργάνωση.

Το ερώτημα, λοιπόν, προς τον κύριο Υπουργό είναι γιατί εξαιρέθηκαν τα μέλη αυτών των ομάδων -είναι τρεις, πέντε, επτά άνθρωποι αυτοί που συγκροτούν την κάθε κοινωνική επιχείρηση- από τα μέτρα στήριξης.

Επίσης, θα πω από την πρωτομιλία μου -γιατί οι εξελίξεις τρέχουν και εδώ είναι ως αναπάντητη αυτή η ερώτηση- ότι συζητείται, κύριε Πρόεδρε, αυτές τις ημέρες στην Επιτροπή Παραγωγής και Εμπορίου το νομοσχέδιο -ένα πολύ σημαντικό νομοσχέδιο- για τις μικροπιστώσεις που αφορούν στα άτομα που είναι αποκλεισμένα, ανθρώπους οι οποίοι θέλουν να κάνουν μία μικρή δραστηριότητα, αλλά δεν έχουν εγγυήσεις και ο ενδιάμεσος φορέας τους δίνει αυτή τη χρηματοδοτική ευκαιρία.

Ήθελα, λοιπόν, να ρωτήσω τον κύριο Υπουργό το εξής: Εκτός από το γιατί εξαιρέθηκαν τα μέλη των κοινωνικών επιχειρήσεων από τη στήριξη των μέτρων λόγω κορωνοϊού, θα ήθελα να μας πει ο κύριος Υπουργός γιατί έβαλε την υπογραφή του σε ένα νομοσχέδιο που αφορά σ’ ένα κρίσιμο θέμα, αυτό τον μικροπιστώσεων, αλλά που δεν περιλαμβάνει ως δικαιούχους τις κοινωνικές επιχειρήσεις που αυτήν ακριβώς την ανάγκη έχουν, γιατί δεν έχουν εγγυήσεις να πάνε απευθείας στις τράπεζες και να βάλουν υποθήκες ή οτιδήποτε άλλο.

Έχουν μία ιδέα ή ένα σχέδιο οι νέοι άνθρωποι ή οι άνεργοι ή οι όποιοι συγκρότησαν την κοινωνική επιχείρηση και ζητούν μία ευκαιρία να υλοποιήσουν αυτό το επιχειρηματικό τους σχέδιο, την ιδέα τους, η οποία βεβαίως αφορά μικρό κεφάλαιο, μικρές επενδύσεις. Όλα αυτά είναι ακριβώς στο πλαίσιο αυτού του νομοσχεδίου και θα ήθελα τις απαντήσεις του κυρίου Υπουργού αν είναι δυνατόν από την πρωτομιλία, συνεχίζοντας τον προηγούμενο προβληματισμό.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Είναι σαφέστατο το ερώτημά σας, κύριε Κεγκέρογλου.

Ορίστε, κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Μου δίνετε, λοιπόν, την ευκαιρία να πω κάτι το οποίο έχει σχέση με τη διαδικασία του κοινοβουλευτικού ελέγχου και αναγκάζομαι να το πω και στη βάση της τριτολογίας του κ. Συντυχάκη, που δεν προβλέπεται από τον Κανονισμό.

Δεν προβλέπεται, κύριε Πρόεδρε. Όμως, εσείς δώσατε τον λόγο στον ερωτώντα Βουλευτή σε επίκαιρη ερώτηση για να τοποθετηθεί τρίτη φορά.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, επιτρέψτε μου για ένα δευτερόλεπτο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Όχι, κύριε Πρόεδρε, επιτρέψτε μου να ολοκληρώσω.

**ΠΡΟΕΔΡΕΥΩΝ (Δημήτριος Βίτσας):** Ήταν διαδικαστικό θέμα που αναφερόταν σε εμένα και όχι σε εσάς. Δεν είναι τριτολογία, λοιπόν.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Δεν έχει σημασία. Στην τοποθέτησή του άσκησε κριτική σε τριτολογία που δεν επιτρέπεται από τον Κανονισμό.

Και έρχομαι σ’ αυτό που είπε ο κ. Κεγκέρογλου. Θέλω να πω κάτι, κύριε Πρόεδρε. Εδώ ζούμε μία πραγματικότητα. Ως Υπουργός Εργασίας σηκώνω ένα πολύ βαρύ φορτίο διαχείρισης πολύ κρίσιμων κοινωνικών θεμάτων. Είμαι όμως εδώ, συνεχώς στη Βουλή. Δεν υπάρχει επίκαιρη ερώτηση που να με κάλεσαν Βουλευτές και να μην τιμώ τον κοινοβουλευτικό θεσμό και να είμαι εδώ να απαντώ. Κι αυτό το λέω σε σύγκριση με το παρελθόν, που δεν είναι συγκρίσιμο, διότι στο παρελθόν δεν έρχονταν οι Βουλευτές ή οι Υπουργοί να απαντήσουν και κυρίως οι Υπουργοί Εργασίας. Είναι μια πραγματικότητα. Τώρα όχι μόνο είμαστε παρόντες, αλλά ασκείται και κριτική στο τι λέμε. Δεν ικανοποιείται, δηλαδή, ένας Βουλευτής στην επίκαιρη ερώτησή του από τον τρόπο που τοποθετείται ο Υπουργός. Αυτό ξεπερνά κάθε λογική. Εδώ είμαστε, οι επίκαιρες ερωτήσεις μπαίνουν από τους Βουλευτές, οι Υπουργοί απαντούν με τον τρόπο που πιστεύουν ότι πρέπει να απαντήσουν και η κριτική και η αξιολόγηση γίνεται έξω απ’ αυτήν την Αίθουσα, από τον κόσμο που μας ακούει.

Είδατε τώρα τον κ. Κεγκέρογλου. Κάνει επίκαιρη ερώτηση και η θεματολογία που αναπτύσσει στην τοποθέτησή του τη γενική είναι πέρα από το κείμενο της επίκαιρης ερώτησης. Με ρωτάει για άλλα πράγματα νομοσχεδίου. Εγώ, λοιπόν, δέχομαι την ερώτηση του κ. Κεγκέρογλου, διευρυμένη όπως είναι. Δεν σημαίνει ότι είμαι υποχρεωμένος να απαντήσω στον κ. Κεγκέρογλου σε θέματα που βάζει σε επίκαιρη ερώτηση πέρα από αυτό που ασκείται, και να ακούμε και κριτική για το πώς πρέπει να απαντήσουμε. Και λέτε ότι θα το βάλετε ως θέμα και στη Διάσκεψη των Προέδρων. Εντάξει, εγώ, κύριε Πρόεδρε, είμαι εδώ, παρών. Δείχνω πρόθεση και διάθεση να απαντώ σε επίκαιρες ερωτήσεις συνεχώς. Θα είμαι εδώ παρών να ασκώ τα καθήκοντά μου τα θεσμικά, τιμώντας την κοινοβουλευτική διαδικασία, αλλά δεν δέχομαι να μπαίνει διαδικασία στο πώς θα απαντούν οι Υπουργοί και τουλάχιστον όσον με αφορά. Δηλαδή, εάν εγώ τοποθετούμαι με έναν τρόπο, ας με αξιολογήσει ο κόσμος σ’ αυτά τα οποία λέω και σ’ αυτά για τα οποία κάνω δημόσια τοποθέτηση στη Βουλή.

Ευχαριστώ πολύ και θα απαντήσω στον κ. Κεγκέρογλου στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Μισό λεπτό, κύριε Κεγκέρογλου, γιατί η πρωτολογία του κυρίου Υπουργού δεν σας αφορούσε.

Κύριε Υπουργέ, κοιτάξτε να δείτε. Ο κ. Συντυχάκης έκανε μια διαδικαστική παρέμβαση. Εγώ εκτιμώ το γεγονός ότι έρχεστε πάντοτε, τουλάχιστον όταν προεδρεύω και έχετε ερωτήσεις είστε πάντοτε εδώ και απαντάτε, βεβαίως με τον δικό σας τρόπο. Όμως αυτό που πρέπει να καταλάβετε είναι ότι το Προεδρείο δεν είναι ένα άβουλο όργανο, έχει ορισμένες υποχρεώσεις και μία από τις υποχρεώσεις του είναι αιτήματα τα οποία μπαίνουν από Βουλευτές να τα μεταφέρει ως διαδικαστικά ζητήματα στη Διάσκεψη των Προέδρων. Εγώ δεν σας είπα όταν απαντούσατε αν είστε εντός θέματος είτε εκτός θέματος. Θελήσατε να απαντήσετε έτσι και απαντήσατε έτσι. Όπως και τώρα, στην πρωτολογία σας, απαντήσατε προς τον κ. Κεγκέρογλου. Ως εκεί.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να πούμε κατ’ αρχάς ότι η Βουλή είναι μια ζωντανή διαδικασία, δεν είναι ξεκομμένη από τις εξελίξεις. Υπάρχουν τα παρεμπίπτοντα ζητήματα, τα οποία τα αναγνωρίζει ο Κανονισμός, και στο πνεύμα αυτό το ευρύτερο δεν μπορεί να γίνεται χαλασμός Κυρίου, παραδείγματος χάριν, απ’ έξω και εμείς να κάνουμε ότι δεν βλέπουμε.

Έρχομαι, λοιπόν, στο θέμα της ερώτησης, μέσα στο οποίο είμαι απόλυτα. Το θέμα της ερώτησής μου είναι η στήριξη των κοινωνικών επιχειρήσεων. Νομίζω ότι το καταλάβατε όλοι. Αναγνωρίζω ότι ο Υπουργός έρχεται στις ερωτήσεις, όπως είπατε κι εσείς, υποχρέωσή του εξάλλου είναι, αλλά πολλοί την παρέβαιναν στο παρελθόν ή και τώρα ακόμα, και ο ίδιος μπορεί να μην ήταν τόσο τακτικός. Σ’ αυτήν την περίοδο, όμως, είναι τακτικότατος. Γιατί όταν ήμασταν στην κυβέρνηση συνεργασίας πολλές φορές απαντούσα κι εγώ για θέματα που ήταν αρμοδιότητάς του και συμμετείχαμε. Προσπαθούμε πάντως εμείς να ρωτάμε για θέματα που απασχολούν τον κόσμο. Δεν ρωτάμε για θέματα που δεν απασχολούν τον κόσμο.

Έρχομαι, λοιπόν, ακριβώς στο θέμα της ενίσχυσης, της στήριξης των κοινωνικών επιχειρήσεων, που, όπως είπα, μπορούν να διαδραματίσουν έναν σοβαρό ρόλο στην αντιμετώπιση έντονων κοινωνικών προβλημάτων, της ανεργίας, του κοινωνικού αποκλεισμού, αφορούν ευπαθείς ομάδες, αφορούν άτομα με αναπηρία, αφορούν μακροχρόνια ανέργους, αφορούν αποκλεισμένους. Μαζεύονται δύο, τρεις, τέσσερις, πέντε, συγκροτούν την ομάδα και την πρωτοβουλία για να υλοποιήσουν μία ιδέα, μία σκέψη, ένα μικρό επιχειρηματικό σχέδιο που έχουν, μακριά από τη λογική του κέρδους, για να επιβιώσουν, για να έχουν αντικείμενο εργασίας. Και εκεί είναι το κρίσιμο που χρειάζεται η στήριξη.

Δυστυχώς, υπάρχει η εμπειρία, το Ταμείο Κοινωνικής Επιχειρηματικότητας, που προβλεπόταν στο προηγούμενο κοινοτικό πλαίσιο, να «έχει κάνει φτερά». Ουσιαστικά μεταφέρθηκε, λόγω του ότι δεν δρομολογήθηκαν οι απαραίτητες διαδικασίες, στον τομέα της ιδιωτικής οικονομίας. Σύνολο 500 εκατομμύρια ευρώ πήγαν εκεί. Σήμερα, λοιπόν, με αφορμή τον κορωνοϊό, λέμε ότι έχουμε εδώ χίλιες, χίλιες διακόσιες επιχειρήσεις. Έχουμε δηλαδή πέντε έως δέκα χιλιάδες ανθρώπους, οι οποίοι θέλουν μια μικρή στήριξη, προκειμένου να ανοίξουν τα φτερά τους για να λύσουν ένα πρόβλημα που αφορά και την πολιτεία. Και αυτήν τη στήριξη δεν την έδωσαν, αλλά απέκλεισαν αυτούς τους ανθρώπους από τα οκτακοσάρια. Τα μέλη των κοινωνικών επιχειρήσεων δεν ήταν στους δικαιούχους.

Αυτό είναι το ερώτημα και προκύπτει βεβαίως το ευρύτερο: Είναι δυνατόν να μην στηρίζονται οι κοινωνικές επιχειρήσεις; Είναι δυνατόν να έχουμε νομοσχέδιο για τις μικροπιστώσεις, δηλαδή για τα 5-10 χιλιάρικα, που θα μπορεί να διεκδικήσει ένας άνεργος μακροχρόνια -αυτό λέει το νομοσχέδιο που συζητείται τώρα- χωρίς να χρειάζεται να βάλει υποθήκη σπίτι ή οτιδήποτε άλλο που δεν έχει, με τη διαμεσολάβηση ενός τρίτου φορέα, προκειμένου να του δοθεί μια ευκαιρία να αναπτύξει μια δραστηριότητα; Και το απλό, λοιπόν, που λέω, που δεν θέλει ούτε σκέψη ούτε εισήγηση υπηρεσιών. Υποτίθεται ότι ο Υπουργός Εργασίας, που είναι αρμόδιος για την κοινωνική οικονομία, για την προώθησή της, έχει στο μυαλό του ένα σχέδιο. Όσον αφορά στις μικροπιστώσεις, που είναι για μεμονωμένους ανθρώπους, επειδή δεν κάνει κάθε ένας μόνος του το βήμα αυτό, όσο μικρό και να ‘ναι, δεν έχει την τόλμη, είναι άνθρωπος καταπονημένος, μήπως όταν γίνει μια ομάδα τριών ή πέντε ανθρώπων και συγκροτηθούν σε ΚΟΙΝΣΕΠ, όπως ήδη υπάρχουν χίλιες διακόσιες πιστοποιημένες, απόλυτα νόμιμες, στο Υπουργείο, στο Μητρώο Κοινωνικών Επιχειρήσεων, μήπως αυτές πρέπει να τις στηρίξουμε; Αυτό είναι το δεύτερο ερώτημα. Ούτε εκτός πνεύματος είναι και εξάλλου να πούμε ότι στο αγγλικό κοινοβούλιο υπάρχουν ερωτήσεις που δεν ξέρουν το περιεχόμενο οι υπουργοί και έρχονται και απαντάνε με βάση την ερώτηση που διατυπώνεται εκείνη την ώρα. Άρα δεν μπορούμε να λέμε ότι αυτό το κόμμα (,) δεν υπήρχε στην αρχική ερώτηση.

Εγώ νομίζω ότι υπάρχει πεδίο καλής ανταπόκρισης από το Υπουργείο, για να ενταχθούν αυτοί οι άνθρωποι στη στήριξη των 800 ευρώ, και ταυτόχρονα το νομοσχέδιο που είναι σε εξέλιξη να τροποποιηθεί και να συμπεριλάβει στους δικαιούχους και τις κοινωνικές συνεταιριστικές επιχειρήσεις, τους γυναικείους συνεταιρισμούς, τους συνεταιρισμούς εργαζομένων, τις ΚΟΙΣΠΕ, που κάνουν πάρα πολύ σημαντική δουλειά. Το 7%, αυτήν τη στιγμή, της απασχόλησης στην Ευρώπη είναι από αυτές τις μορφές. Στην Ελλάδα είμαστε ακόμα χαμηλά, στο 2%-3%, λιγότερο μάλλον από 2%-3%. Έχουμε λοιπόν περιθώρια να στηρίξουμε αυτούς τους ανθρώπους που παίρνουν την πρωτοβουλία και θα είναι μία ελάχιστη βοήθεια από την πολιτεία.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε. Θα προσπαθήσω να είμαι σαφής και συγκεκριμένος στο ερώτημα που κατέθεσε ο κ. Κεγκέρογλου για τη χρηματοδότηση των συγκεκριμένων συνεταιριστικών μορφών.

Αγαπητέ συνάδελφε, σύμφωνα με την υπ’ αριθμόν 16073/287/22-4-2020 κοινή απόφαση των Υπουργών Οικονομικών και Εργασίας και Κοινωνικών Υποθέσεων, όπως τροποποιήθηκε με την υπ’ αριθμόν 18657/370/15-5-2020, ενεργά μέλη των συνεταιρισμών εργαζομένων του ν.4430/2016, που είναι εγγεγραμμένα στο Γενικό Μητρώο Φορέων Κοινωνικής και Αλληλέγγυας Οικονομίας του Υπουργείου Εργασίας και Κοινωνικών Υποθέσεων, των οποίων η επιχειρηματική δραστηριότητα ανεστάλη με εντολή δημόσιας αρχής ή πλήττονται σημαντικά, σύμφωνα με τις σχετικές διατάξεις του Υπουργείου Οικονομικών, έλαβαν την αποζημίωση ειδικού σκοπού των 800 ευρώ. Από αυτούς εξαιρέθηκαν όσοι έλαβαν επίδομα τακτικής ανεργίας ή βοήθημα, αυτοτελώς και ανεξαρτήτως απασχολουμένων ασφαλισμένων του ΕΦΚΑ, του ΟΑΕΕ, εντός του διαστήματος από 1-1-2020 έως και 30-4-2020. Επίσης εξαιρέθηκαν όσοι έχουν λάβει ή θα λάβουν την αποζημίωση ειδικού σκοπού, βάσει της υπ’ αριθμόν 12998/232/23-3-2020 κοινής υπουργικής απόφασης, όσοι έχουν λάβει ή θα λάβουν την οικονομική ενίσχυση του άρθρου 8 της από 20-3-2020 πράξης νομοθετικού περιεχομένου, όπως ισχύει για τους ελεύθερους επαγγελματίες και τους αυτοαπασχολούμενους, όπως αυτοί ορίζονται στο άρθρο 2 του ν.4387/2016 και τέλος, όσοι έχουν λάβει ή θα λάβουν την οικονομική ενίσχυση, αποζημίωση ειδικού σκοπού, της υπ’ αριθμόν 16604/322/27-4-2020 κοινής υπουργικής απόφασης.

Θέλω να ολοκληρώσω, κύριε Πρόεδρε, λέγοντας ότι η Κυβέρνηση πραγματικά καταβάλλει κάθε δυνατή προσπάθεια, από την πρώτη στιγμή του ξεκινήματος της πανδημίας και των οικονομικών επιπτώσεων που είχε και στην οικονομία και στην αγορά εργασίας. Η Κυβέρνηση προσπάθησε να ανοίξει μια ασπίδα προστασίας για όλους τους εργαζόμενους, για τις επιχειρήσεις. Θα επαναλάβω ότι στο επίκεντρο των πολιτικών μας ήταν και παραμένει μόνο ένα πράγμα: ο εργαζόμενος και η διατήρηση των θέσεων εργασίας. Φυσικά μέσα σε αυτή την προσπάθεια, την έκτακτη, τη μοναδική, που πήραμε αποφάσεις με ταχύτητα φωτός, πρωτόγνωρες, χωρίς προηγούμενο, μπορεί κάποιες περιοχές εργαζομένων ή κάποιες περιοχές επιχειρήσεων να μην καλύφθηκαν. Εμείς είμαστε όμως εδώ ως Κυβέρνηση, επανασχεδιάζουμε συνεχώς, βλέπουμε αδυναμίες του συστήματος, βλέπουμε αν υπάρχουν ελλείμματα στις παρεμβάσεις μας και είμαστε έτοιμοι κάθε φορά να αναπροσαρμόσουμε την πολιτική μας και να καλύψουμε και τις όποιες αδυναμίες ή απουσία των σωστών και κατευθυνόμενων αποφάσεων σε συγκεκριμένες περιοχές.

Δεν λέμε ότι τα κάνουμε τέλεια. Λέμε, όμως, ότι παλεύουμε συνεχώς στην κατεύθυνση της κάλυψης όλου του ελληνικού πληθυσμού.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Υπουργέ.

Προχωράμε με τη δεύτερη με αριθμό 818/15-6-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών με θέμα: «Σημαντικές προτάσεις των επιχειρηματικών φορέων της Περιφέρειας Κρήτης για στήριξη εργασίας και επιχειρήσεων».

Στην επίκαιρη ερώτηση θα απαντήσει ο Υφυπουργός Οικονομικών κ. Θεόδωρος Σκυλακάκης.

Έχετε τον λόγο, κύριε Κεγκέρογλου, για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το προηγούμενο διάστημα πραγματοποιήθηκε στο Ηράκλειο μια ευρεία σύσκεψη όλων των επιχειρηματικών φορέων, που σκοπό είχε να καταγράψει τα ζητήματα που μένουν ανοιχτά, σε σχέση με τη στήριξη των επιχειρήσεων και βεβαίως προτάσεις για το πώς μπορούν να τονωθούν οι οικονομικές δραστηριότητες και να αντιμετωπιστεί η ύφεση, μέσα βέβαια από την στήριξη των επιχειρήσεων και της εργασίας.

Τα μέτρα τα οποία συζητήθηκαν και προτάθηκαν ήταν πάρα πολλά και ουσιαστικά κωδικοποιήθηκαν σε δέκα προτάσεις, χωρίς να σημαίνει ότι δεν υπήρξαν άλλα τα οποία δεν θα αναφέρω με την ερώτησή μου.

Συγκεκριμένα, πρότειναν και ζήτησαν:

Την άμεση ενεργοποίηση ενός πακέτου μη επιστρεπτέας χρηματοδοτικής στήριξης των μικρομεσαίων επιχειρήσεων σε πληττόμενους κλάδους.

Ένταξη στην επιστρεπτέα προκαταβολή ΙΙ όλων των επιχειρήσεων, ανεξαρτήτως νομικής μορφής και αριθμού εργαζομένων, με παράλληλη διευκρίνιση του επιτοκίου.

Αύξηση του ποσού που διατίθεται μέσω του ΤΕΠΙΧ ΙΙ, αφού όπως έχει γίνει γνωστό από το Ινστιτούτο Μικρομεσαίων Επιχειρήσεων, δυστυχώς το 80% με 90% των αιτήσεων απορρίπτεται.

Επιτάχυνση της διαδικασίας ενεργοποίησης των μικροχρηματοδοτήσεων, που συζητούσαμε προηγουμένως. Είναι σε εξέλιξη το νομοσχέδιο.

Διαφοροποίηση εφαρμογής του προγράμματος «SURE» με στήριξη της εργασίας και των θέσεων πλήρους απασχόλησης, κατά προτεραιότητα.

Ουσιαστική αντιμετώπιση του προβλήματος των ανεξόφλητων επιταγών με δημιουργία χρηματοδοτικού εργαλείου, ούτως ώστε και αυτός που κάνει να πάρει χρήματα να τα πάρει στην ώρα του και αυτός που είναι να τα πληρώσει να τα πληρώσει σύμφωνα με τις δυνατότητές του.

Καθιέρωση του ακατάσχετου επαγγελματικού λογαριασμού, ώστε να διασφαλιστεί ένα ελάχιστο ποσό ρευστότητας για τις επιχειρήσεις.

Μείωση φόρων και εφαρμογή ελάχιστης φορολογικής κλίμακας για τις ατομικές επιχειρήσεις και τους ελεύθερους επαγγελματίες από το έτος 2020, με την παράλληλη μείωση της προκαταβολής φόρου και του τέλους επιτηδεύματος -είναι ένα γνωστό θέμα- και τη μείωση του ΕΝΦΙΑ για τα ιδιόκτητα ακίνητα των επιχειρήσεων, σε αναλογία με τη μείωση των ενοικίων.

Επιτάχυνση των διαδικασιών αξιολόγησης κι εκταμίευσης των χρηματοδοτήσεων για τα ενταγμένα σχέδια, αναπτυξιακούς νόμους, ΕΣΠΑ και άλλα προγράμματα.

Αύξηση του ορίου των ενισχύσεων από το de minimis, προκειμένου να μπορέσουμε να αξιοποιήσουμε αποτελεσματικά αυτό το εργαλείο.

Η ερώτηση, λοιπόν, προς τον Υπουργό -για την οποία τον ενημερώνω ότι την έχω απευθύνει, ακριβώς την ίδια, και προς τον Υπουργό Ανάπτυξης και θα μου την απαντήσει τη Δευτέρα, επειδή κάποια θέματα είναι συναρμοδιότητα Οικονομικών και Ανάπτυξης, δεν είναι όλα του Οικονομικών- αφορά θέματα που έχει απόλυτη αρμοδιότητα ή που έχει συναρμοδιότητα, από αυτά που έθεσαν οι φορείς της Κρήτης για την οικονομική στήριξη της επιχειρηματικότητας και την αντιμετώπιση της ύφεσης. Σε ποια, λοιπόν, υπάρχει ήδη επεξεργασία από το Υπουργείο ή προτίθεται να επεξεργαστεί θέσεις και να αποδεχθεί τις προτάσεις;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Κύριε Υπουργέ, έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Ευχαριστώ τον αξιότιμο Βουλευτή Ηρακλείου.

Θα αναφερθώ σε αυτά που έχουμε αρμοδιότητα, με τη σειρά που τα θέσατε.

Μη επιστρεπτέα προκαταβολή. Αυτήν τη στιγμή έχουμε ήδη δώσει 600 εκατομμύρια ευρώ. Υπάρχει σοβαρό ενδιαφέρον, πάνω από σαράντα δύο χιλιάδες επιχειρήσεις ήδη έχουν κάνει οριστική υποβολή και θα πάνε νομίζω σε εκατοντάδες χιλιάδες αυτήν τη φορά οι επιχειρήσεις για την επιστρεπτέα προκαταβολή. Είναι ένα εξαιρετικά ευνοϊκό μέτρο. Το γεγονός ότι μπορούμε να το κινητοποιήσουμε εκτιμάται πολύ από τις επιχειρήσεις. Έχω μιλήσει πολύ με επιχειρήσεις. Δεν μου έθεσε κανένας με ένταση να είναι μη επιστρεπτέα η προκαταβολή. Άλλωστε, αν οι επιχειρήσεις βρεθούν σε πολύ δύσκολη θέση, ένα μεγάλο κομμάτι της προκαταβολής γίνεται μη επιστρεπτέα.

Δεύτερον, η ένταξη στην επιστρεπτέα προκαταβολή ΙΙ όλων των επιχειρήσεων, ανεξαρτήτως νομικής μορφής. Πράγματι διευρύναμε σημαντικά το πεδίο εφαρμογής της επιστρεπτέας ΙΙ, περιλαμβάνοντας τις ατομικές επιχειρήσεις που έχουν ταμειακή μηχανή. Γιατί το κάνουμε αυτό; Γιατί η επιστρεπτέα ΙΙ είναι κεφάλαιο κίνησης. Για να υπάρχει το κεφάλαιο κίνησης και να έχει σημαντική σημασία για την επιχείρηση είτε πρέπει να έχει κάποιον εργαζόμενο –έναν, δύο, τρεις, πέντε-, καμμία επιχείρηση με εργαζόμενο δεν αποκλείεται, ανεξαρτήτως μορφής, ή έστω αν είσαι μόνος σου, δεν έχεις εργαζόμενους, να έχεις ένα μαγαζί, μια δραστηριότητα που να απαιτεί για να ξεκινήσει ξανά, να χρειάζεσαι κάποια χρήματα. Συνεπώς αυτή είναι η έννοια αυτής της διεύρυνσης.

Μην ξεχνάτε ότι όσο διευρύνεται ένα πεδίο εφαρμογής, τόσο μειώνονται και τα χρήματα, τα οποία πηγαίνουν στο τέλος –γιατί τα χρήματα είναι δεδομένα- στις επιχειρήσεις. Δεν μπορούμε, λοιπόν, εν ονόματι επιχειρήσεων που δεν έχουν εργαζόμενους και δεν έχουν κάποιο μαγαζί και είναι στην ουσία ελεύθεροι επαγγελματίες -οι περισσότεροι- να στερήσουμε τα χρήματα από τις επιχειρήσεις με εργαζόμενους και να προκαλέσουμε αύξηση της ανεργίας, που ήδη θα είναι ένα πολύ μεγάλο πρόβλημα στους επόμενους μήνες.

Πάμε στις ανεξόφλητες επιταγές. Κατατέθηκε χτες το βράδυ μια ρύθμιση που καλύπτει ειδικά τις τουριστικές περιοχές. Νομίζω ότι είναι μια καλή ρύθμιση, γιατί δεν καλύπτει μόνο τον τουριστικό κλάδο, αλλά και επιχειρήσεις του τριτογενούς τομέα που θα τις ορίσουμε με κοινή υπουργική απόφαση και είμαστε ανοιχτοί στη συζήτηση αυτή, που έχουν πάνω από 50% του τζίρου τους το τρίμηνο Ιουλίου, Αυγούστου, Σεπτεμβρίου. Αυτό θα βοηθήσει πάρα πολύ στα νησιά, επιχειρήσεις που δεν είχαμε σκεφτεί και κανείς δεν είχε σκεφτεί ότι θα πληγούν πολύ σοβαρά από τον τουρισμό. Οι επιταγές αυτές παρατείνονται σε σχέση με τον «ΤΕΙΡΕΣΙΑ» για εβδομήντα πέντε μέρες. Επίσης, οι παραλήπτες επιταγών αυτών των επιχειρήσεων, οι κομιστές, γιατί και αυτοί θα έχουν πρόβλημα, εφόσον θα υπάρξει η αναστολή –μπορεί στον δευτερογενή τομέα, μπορεί στον πρωτογενή- κι αυτοί παίρνουν αντίστοιχη αναστολή των επιταγών τους.

Πάμε στον ακατάσχετο επαγγελματικό λογαριασμό. Όπως ξέρετε, υπάρχουν ήδη κάποιες πρόνοιες για τον ακατάσχετο, τα 1.250 ευρώ για τις ατομικές επιχειρήσεις και γενικότερα, όπως επίσης και η δυνατότητα να κάνεις ειδική ρύθμιση στη ΔΟΥ. Και πάρα πολλές από τις ενισχύσεις που δίνουμε τώρα είναι ακατάσχετες.

Η επιστρεπτέα είναι, εν προκειμένω, ένα χαρακτηριστικό παράδειγμα και αυτό θα συνεχίσει στη διάρκεια της κρίσης. Δηλαδή, όσον αφορά τις ενισχύσεις που θα δίδονται από το κράτος η βούλησή μας είναι -θα το εξετάζουμε, βέβαια, κατά περίπτωση- να είναι ακατάσχετες, για τους λόγους που προφανώς αναφέρουν και οι επιχειρήσεις.

Σε ό,τι αφορά τη μείωση φόρων, ξέρετε όλοι ότι πήγαμε από το 22% στο 9% για τους ελεύθερους επαγγελματίες και αυτή ήταν μία πολύ σοβαρή μείωση. Όμως, δεν θα μιλήσουμε για μειώσεις φόρων αυτήν τη στιγμή για το 2021.

Το 2021 είναι μια άλλη χρονιά, μια χρονιά που πιθανότατα θα έχουμε κάποιους στόχους. Θα είναι δύσκολη, αβέβαιη, κατά βάση, γιατί θα έχουμε να αντιμετωπίσουμε μία ανάκαμψη, αλλά δεν θα ξέρουμε το ακριβές ύψος της. Θα έχουμε μια υπόθεση, αλλά θα είναι δύσκολο να το πούμε. Επίσης, πρέπει να δούμε πότε θα απελευθερωθούν τα ευρωπαϊκά χρήματα που θα έρθουν, που θα είναι πολύ σημαντικά, και πώς θα προωθηθούν για τη δημοσιονομική πορεία της επόμενης χρονιάς.

Συνεπώς ακόμη δεν μιλάμε καθόλου για φόρους το 2021. Θα έχετε παρατηρήσει ότι σχεδόν πουθενά δεν έχουμε παρεμβάσεις που να εκτείνονται στο 2021 αυτήν τη στιγμή. Είναι κάτι που θα το συζητήσουμε στον προϋπολογισμό.

Τέλος, αύξηση του de minimis. Γνωρίζει ο κύριος Βουλευτής -πιθανότατα οι άνθρωποι του επιμελητηρίου δεν έχουν πλήρη εικόνα- ότι το de minimis δεν το αποφασίζουμε εμείς. Είμαστε ένας από τους είκοσι οκτώ.

Υπήρξε μία απόφαση για ένα πολύ μεγαλύτερο de minimis σε αυτή την κρίση. Εδώ μας χτύπησε πάρα πολύ αυτή η ρύθμιση για τα ελάχιστα κεφάλαια που πρέπει να έχουν οι επιχειρήσεις, που έχει αποκλείσει πάρα πολλές από το καινούργιο de minimis, που είναι μεγαλύτερο -φτάνει μέχρι τις οκτακόσιες χιλιάδες-, του COVID. Γι’ αυτό και πολλές πράξεις που κάνουμε έχουν διπλό αιτιολογικό. Έχουμε το de minimis των διακοσίων και το de minimis του COVID.

Θα τελειώσω με μία μικρή παρατήρηση.

Καταλαβαίνω τους ανθρώπους. Αυτή την περίοδο ειδικά ζητούν χρήματα, γιατί είναι σε πολύ δύσκολη θέση. Όμως, δεν πρέπει να ξεχνάμε ότι τα χρήματα στο τέλος θα τα πάρουν από τον φορολογούμενο. Και ο φορολογούμενος είναι οι ίδιοι άνθρωποι, σε τελική ανάλυση. Δηλαδή, ο φορολογούμενος είναι ο εργαζόμενος που πηγαίνει να αγοράσει στο σούπερ μάρκετ και πληρώνει 24% ΦΠΑ σε κάποια προϊόντα. Είναι ο μικρός επιχειρηματίας, που όταν καταβάλλει τους φόρους του κανονικά, και αυτός συνεισφέρει. Είναι ο συνταξιούχος, είναι ο δημόσιος υπάλληλος. Ο φορολογούμενος είμαστε εμείς.

Συνεπώς πρέπει πάντα να σταθμίζουμε τα αιτήματα των ανθρώπων ως κομμάτι του παραγωγικού και του κοινωνικού ιστού και την «τσέπη», που είναι τελικά οι ίδιοι οι άνθρωποι που θα κληθούν να τα καταβάλουν.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι τελείως διαφορετικές συνθήκες το 2009 και το 2020. Δύο κρίσεις με άλλες συνθήκες. Μεγάλα ελλείμματα, άδεια ταμεία το 2009, πλεονάσματα, θηριώδη θα έλεγα, τώρα, από την υπερφορολόγηση.

Πρέπει να ευγνωμονείτε τους συναδέλφους του ΣΥΡΙΖΑ, που μέσα από τα «ματωμένα» πλεονάσματα σάς έχουν δώσει τη δυνατότητα να διαχειρίζεστε ένα σημαντικό ποσοστό σήμερα. Άρα, η υπερφορολόγηση έχει προηγηθεί.

Κυρίως, έχουμε μια Ευρωπαϊκή Ένωση η οποία έχει ανταποκριθεί με τον καλύτερο τρόπο. Έχει διευκολύνει και για την απορρόφηση του ΕΣΠΑ και με τη δημιουργία νέων εργαλείων, όπως το «SURE», αλλά και με τη διευκόλυνση διασταλτικής ερμηνείας, αν θέλετε, των κανονισμών που έχουν να κάνουν με τους κανόνες.

Επιπλέον, για κάθε ζήτημα –μια και αναφέρατε το de minimis- είναι με ανοιχτά «αυτιά», για να ακούσει αιτήματα και προτάσεις από την Ελλάδα, εφόσον υποβληθούν, προκειμένου να διευκολυνθούν οι διαδικασίες.

Δεν θεωρώ, δηλαδή, ότι τούτη την ώρα έχουμε το πρόβλημα του 2009, που δεν είχε καν μηχανισμό στήριξης η Ευρώπη. Το αντίθετο μάλιστα.

Άρα, στη διαχείριση αυτής της κρίσης, παρότι έχει παγκόσμιες διαστάσεις, όπως και τότε, έχει κυρίαρχο ρόλο η ελληνική Κυβέρνηση. Έχει το αποκούμπι, την Ευρώπη, 32 δισεκατομμύρια από το 2021 και μετά, μεγάλα ποσά για σήμερα, χρηματοδοτικά εργαλεία. Δεν υπάρχουν δικαιολογίες, κατά την άποψή μου.

Το πόσο αποτελεσματικά μπορούν να είναι τα μέτρα βεβαίως θα εξαρτηθεί και από τις γενικότερες εξελίξεις στην Ευρώπη, μιας και ο τουρισμός δεν είναι αποκλειστικό θέμα της ελληνικής Κυβέρνησης. Και σε αυτό θα υπάρξουν απρόβλεπτοι παράγοντες, που θα τους εκτιμήσουμε στην πορεία. Όμως, θα πρέπει να δούμε συγκεκριμένα πράγματα.

Είπατε συγκεκριμένο μέτρο. Καταθέσατε χθες την τροπολογία, και καλώς κάνατε, για την αναστολή εβδομήντα πέντε ημερών. Και αυτοί οι οποίοι κάνει να πάρουν, αν έχουν επιταγές, εντάσσονται αυτόματα στο ίδιο μέτρο. Αν έχουν δάνεια, κύριε Υπουργέ; Μήπως το ξεχάσατε; Άρα, όλες οι υποχρεώσεις αυτών που εμπλέκονται σε αυτήν την ιστορία θα πρέπει να ανασταλούν για το αντίστοιχο διάστημα.

Έχω μηχανικό ο οποίος έκανε ανακαίνιση σε ξενοδοχείο με μια μικρή τεχνική εταιρεία που έχει, πήρε τις επιταγές και πληρώνει δάνεια. Αυτόν δεν μπορούν να τον στήσουν οι τράπεζες στον τοίχο, επειδή πρέπει να διευκολύνουμε και τον τουριστικό τομέα. Πρέπει και γι’ αυτόν να υπάρξει πρόνοια.

Όσον αφορά την φορολόγηση, δεν μιλάμε για μείωση φόρων, κύριε Υπουργέ. Λέμε να μην τους πάρετε παραπάνω από αυτά που πρέπει. Με συγχωρείτε πάρα πολύ.

Η προκαταβολή για φέτος, με βάση τα ισχύοντα το 2019, για να τον φορολογήσετε το 2020, με δεδομένο ότι έχουμε τεράστια μείωση του τζίρου, δεν μπορεί να γίνει με το 100% ή ακόμα και με ένα μειωμένο, όπως έχετε τη δυνατότητα να του δώσετε με κάποιον νόμο. Θα πρέπει να είναι για τις πληττόμενες επιχειρήσεις μηδενική η προκαταβολή φόρου για τα φετινά εισοδήματα και για τις μη πληττόμενες να πάει στο 50%.

Όσον αφορά το ΤΕΠΙΧ ΙΙ, που είναι αρμοδιότητα του Υπουργείου Ανάπτυξης, θα πρέπει να πω ότι, σύμφωνα με την ανακοίνωση της Αναπτυξιακής Τράπεζας, από εκατόν οκτώ χιλιάδες αιτήσεις ικανοποιήθηκαν δέκα.

Θα πρέπει να πω ότι το Ταμείο Εγγυοδοσίας, το γνωστό 80%-20%, 3,5 δισεκατομμύρια έχει περιθώριο. Ανακοίνωσε ότι θα δώσει εγγυήσεις και τα αιτήματα φτάνουν τα 16,5 δισεκατομμύρια.

Όσον αφορά το θέμα με την επιστρεπτέα προκαταβολή, σωστά είπατε ότι 580 εκατομμύρια έχουν ήδη διατεθεί και προβλέπεται άλλο ένα δισεκατομμύριο τετρακόσια εκατομμύρια. Πρέπει να πάει τουλάχιστον τρία δισεκατομμύρια, κύριε Υπουργέ, τώρα που είναι νωρίς, γιατί τώρα χρειάζεται να πέσουν τα λεφτά, για να έχουμε μία ασπίδα σε σχέση με την ύφεση, να αντιμετωπίσουμε αυτόν τον κίνδυνο τον μεγάλο, ο οποίος θα οδηγήσει στη συνέχεια στην ανάγκη, αν δεν αντιμετωπιστεί και έχουμε βαθιά ύφεση, να δώσουμε περισσότερα επιδόματα ανεργίας, περισσότερα επιδόματα επιβίωσης και να πάρουμε εκ των υστέρων πάρα πολλά μέτρα. Τώρα, λοιπόν, ενίσχυση των μέτρων.

Είναι το πιο αποτελεσματικό μέτρο αυτό, διότι είναι απευθείας. Δεν εμπλέκονται τρίτοι φορείς με την επιστρεπτέα προκαταβολή. Το ξέρετε. Είναι το πιο σοβαρό μέτρο. Αυξήστε αυτό το ποσό και βάλτε εκ των προτέρων ένα ποσοστό ότι είναι μη επιστρεπτέο. Δεν γίνεται να μην έχουν οι επιχειρήσεις αυτή τη δυνατότητα εκ των προτέρων γνωστή.

Κύριε Υπουργέ, θεωρώ ότι στο νομοσχέδιο το οποίο συζητάμε και είναι της αρμοδιότητάς σας, για τις μικροπιστώσεις, θα πρέπει να δείτε άμεσα αυτό που συζήτησα προηγουμένως με τον Υπουργό Εργασίας. Δεν εντάσσονται ως δικαιούχοι μικρές επιχειρηματικές ομάδες των κοινωνικών επιχειρήσεων. Για τους τρεις ή πέντε ανθρώπους που είναι στις ευάλωτες ομάδες, ΚΟΙΝΣΕΠ, ΚΟΙΣΠΕ, συνεταιρισμούς εργαζομένων, γενικούς συνεταιρισμούς, όπου μαζεύονται τρεις, πέντε, έχουν μία επιχειρηματική ιδέα, δεν έχουν εγγυήσεις, άρα έχουν ανάγκη τις μικροπιστώσεις, θα είναι πάρα πολύ χρήσιμο.

Στο Υπουργείο Εργασίας το μητρώο έχει χίλιες διακόσιες, νομίζω, πιστοποιημένες κοινωνικές επιχειρήσεις, που περιμένουν αυτή τη ρύθμιση για να ενταχθούν στο σύστημα των μικροπιστώσεων.

Θα σας παρακαλούσα να το δείτε. Είναι αρμοδιότητα του Υπουργείου σας, σε συναρμοδιότητα, βεβαίως, με το Υπουργείο Εργασίας, αλλά δεν το έχει πάρει χαμπάρι. Έβαλε φαρδιά πλατιά την υπογραφή του ο κ. Βρούτσης, αλλά δεν πήρε χαμπάρι ότι τον αφορούσε.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Κεγκέρογλου.

Κύριε Υφυπουργέ, έχετε τον λόγο. Είναι ενδιαφέρον το θέμα, αλλά το τραβήξαμε. Εγώ το άφησα.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Θα είμαι σύντομος, κύριε Πρόεδρε.

Οι ΚΟΙΝΣΕΠ είναι όντως αρμοδιότητα του Υπουργείου, αλλά όχι δική μου αρμοδιότητα. Είναι του κ. Ζαβού.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και του κ. Σταϊκούρα;

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Ναι, Σταϊκούρας και Ζαβός έχουν τη νομοθετική αρμοδιότητα.

Σε σχέση με την προκαταβολή. Έχω κάθε λόγο να πάμε όσο πιο βαθιά μπορούμε στην προκαταβολή φόρου επιχειρήσεων, αλλά θα προσπαθήσουμε -και αυτή είναι η δική μου εισήγηση, ως Υφυπουργού Δημοσιονομικής Πολιτικής- να το κάνουμε προσεγγίζοντας τις συγκεκριμένες επιχειρήσεις και τι έχει συμβεί με αυτές.

Διότι αυτή τη στιγμή το σημαντικό είναι καμμία επιχείρηση που θα έχει ζημιές -αν είναι δυνατόν, δεν ξέρω αν θα είναι δυνατόν να το πετύχουμε αυτό- να μην κληθεί να πληρώσει προκαταβολή φόρου για μία χρονιά που θα έχει ζημιές. Επειδή, όμως, είναι πολύ μεγάλο το ποσό, είναι αδύνατον αυτό να επιτευχθεί για το σύνολο των επιχειρήσεων, δηλαδή να κάνουμε οριζόντια το μέτρο. Θα πρέπει να το κάνουμε μαζικό, αλλά εξατομικευμένο.

Επίσης, θα πρέπει να δούμε και τι μας έχουν δηλώσει. Γιατί το τι μας έχουν δηλώσει για το 2019 παίζει κι αυτό ρόλο για να βγάλω το λογαριασμό. Λίγη υπομονή να μετρήσουμε πρώτα πριν κάνουμε το μέτρο. Πάντως το μέτρο θα το πάμε όσο πιο βαθιά γίνεται με τις δημοσιονομικές δυνατότητες.

Σε ό,τι αφορά το πόσα χρήματα έχει η χώρα δεν πρέπει να ξεχνάμε ότι η χώρα έχει χρήματα και έχει χρέος. Και το χρέος που έχει είναι πολύ περισσότερο από τα χρήματα. Η εκτίμησή μου είναι ότι το κλειδί δεν είναι τα χρήματα που έχουμε στο ταμείο μας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Φανταστείτε το 2009 που είχε χρέος και δεν είχε χρήματα.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Το καταλαβαίνω. Το 2009, λοιπόν, σας θυμίζω ότι είχε πάρει 35 δισεκατομμύρια στις αρχές του έτους, αν θυμάμαι καλά, ο τότε Υπουργός Εθνικής Οικονομίας και είχε χρήματα στο ταμείο, αλλά δεν είχε εμπιστοσύνη από εκεί και πέρα η οικονομία.

Σήμερα έχουμε κρατήσει την εμπιστοσύνη. Έχουμε κάτω από 1,20% την τελευταία φορά που κοίταξα το ομόλογο. Συνεπώς πρέπει να πάμε συνετά, συνδυάζοντας τις ανάγκες της κοινωνίας και των πολιτών και την ανάγκη να κρατάμε την εμπιστοσύνη και των αγορών και των εταίρων, γιατί αυτές οι δύο είναι αλληλένδετες. Εκεί, αν πάμε και παρέμβουμε σε θέματα δανείων τραπεζών, σας διαβεβαιώ ότι θα έχουμε αρκετές δυσκολίες να κάνουμε ένα τέτοιο μέτρο και μεγάλες πολυπλοκότητες σε σχέση με την Ευρώπη, την ECB και όλο αυτό το σύστημα των θεσμών.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τον μηχανικό πείτε μου. Τι να του πω;

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Στο θέμα των τραπεζών θα απαντήσει το Υπουργείο Ανάπτυξης και δεν θα ήθελα να μπω στη συζήτηση γιατί -κοντός ψαλμός- τη Δευτέρα θα έρθει εδώ το Υπουργείο και θα απαντήσει.

Τελειώνοντας, λέω ότι πράγματι σε πολλούς δεν θα μπορούμε να απαντήσουμε, όπως στο μηχανικό, και δεν θα μπορέσουμε να λύσουμε όλα τα προβλήματα. Το θέμα είναι να είναι αρκετά βραχύβια η δουλειά ώστε μηχανικός να πάρει μία επόμενη δουλειά και να πάμε παραπέρα. Δεν είναι δυνατόν το κράτος μόνο του να καλύψει όλη την έκταση αυτής της ύφεσης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σας το είπα γι’ αυτό το χρηματοδοτικό εργαλείο γι’ αυτές τις περιπτώσεις…

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Η δική μου εισήγηση ήταν ότι χρειαζόμαστε χρηματοδοτικά εργαλεία, ειδικά για τις πληττόμενες επιχειρήσεις. Έχει, όμως, σοβαρή δυσκολία όλο αυτό το εγχείρημα. Τη Δευτέρα θα το συζητήσετε με τον Υπουργό Ανάπτυξης.

**ΠΡΟΕΔΡΕΥΩΝ (Δημήτριος Βίτσας):** Απλά, κύριε Υπουργέ, επειδή τα λέτε πολύ ήρεμα, ο κ. Κεγκέρογλου ρώτησε κάτι που είναι λογικό και απασχολεί πολύ κόσμο, ότι ο άνθρωπος έχει λεφτά, έχει επιταγές στα χέρια του. Έρχεται η Κυβέρνηση και πηγαίνει τις επιταγές πιο μετά, με κρατική παρέμβαση, αλλά του λέει τους φόρους πλήρωσέ τους.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Στις τράπεζες δεν μπορούμε να παρέμβουμε.

**ΠΡΟΕΔΡΕΥΩΝ (Δημήτριος Βίτσας):** Καταλάβατε;

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Με συγχωρείτε. Δεν του λέει τους φόρους πλήρωσέ τους, γιατί τον βάλαμε σε αναστολή.

**ΠΡΟΕΔΡΕΥΩΝ (Δημήτριος Βίτσας):** Τα δάνεια.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Για τα κεφάλαια έχουν κάνει ήδη αναστολές. Προσέξτε όμως. Οι τράπεζες κανονικά, εφόσον έχει επιταγές, θα έπρεπε να του δώσουν λίγο χώρο. Δεν μπορούμε εμείς να έρθουμε και να τους επιβάλλουμε να κάνουν αυτό που θα ήταν αυτονόητη υποχρέωση, εφόσον υπάρχει πιστοληπτική ικανότητα. Υπάρχει, όμως, μεγάλη δυσκολία σε αυτό και δεν θέλω να μπω σε λεπτομέρειες.

**ΠΡΟΕΔΡΕΥΩΝ (Δημήτριος Βίτσας):** Ωραία. Το είπατε. Σας ευχαριστώ και τους δύο.

Να προχωρήσουμε. Στις επόμενες τρεις ερωτήσεις θα απαντήσει ο Υφυπουργός Υγείας κ. Βασίλειος Κοντοζαμάνης.

Θα ξεκινήσουμε τη συζήτηση με την τρίτη με αριθμό 811/15-6-2020 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Έλλειψη Παιδίατρων στην Ικαρία και στους Φούρνους».

Κυρία Κομνηνάκα, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υφυπουργέ, στην πρόσφατη επίσκεψή του στη Σάμο ο κύριος Υπουργός Υγείας δήλωνε ότι η νησιωτικότητα είναι πολύ σημαντική για τη χώρα και ότι πρέπει να στηριχθούν τα νησιά, ειδικά σε μια τόσο δύσκολη περίοδο που μπορεί να αντιμετωπίσουμε, ειδικά το ακριτικό νησί της Σάμου. Βέβαια, τέτοιου είδους δηλώσεις έχουμε ακούσει πολλές κατά καιρούς από όλες τις κυβερνήσεις, όμως η πραγματικότητα που διαχρονικά βιώνουν οι νησιώτες είναι εντελώς διαφορετική.

Για πολλοστή φορά, λοιπόν, στην ακριτική Ικαρία, σε μια ευαίσθητη περιοχή του Αιγαίου, οι γονείς αντιμετωπίζουν ένα πολύ σοβαρό πρόβλημα που αφορά την υγεία των παιδιών τους αφού τελικά η έλλειψη παιδιάτρων αποτελεί την κανονικότητα στην Ικαρία, όπως δυστυχώς και σε πολλά άλλα νησιά.

Μόλις, λοιπόν, το Μάιο προσελήφθη ένας παιδίατρος και μάλιστα επικουρικός, ο δεύτερος που υπηρετεί στο νοσοκομείο της Ικαρίας, οι οποίοι δύο παιδίατροι έχουν στην ευθύνη τους και τα δύο νησιά της Ικαρίας και των Φούρνων, αφού κανένας άλλος παιδίατρος δεν υπηρετεί ούτε στο Κέντρο Υγείας του Εύδηλου ούτε στα υπόλοιπα Περιφερειακά Ιατρεία της Ικαρίας και των Φούρνων.

Λίγες μέρες μετά το διορισμό του, με απόφαση της 2ης ΥΠΕ μετακινήθηκε στη Σάμο για να καλύψει προσωρινά την έλλειψη που υπάρχει στο εκεί νοσοκομείο, όπου από το Δεκέμβριο του 2018 υπηρετεί επίσης μία και μοναδική παιδίατρος για ολόκληρο το νησί, το οποίο ως γνωστόν φιλοξενεί και χιλιάδες πρόσφυγες τα τελευταία χρόνια.

Αποτέλεσμα αυτής της δραματικής και μόνιμης υποστελέχωσης των δημόσιων μονάδων είναι να μείνει ουσιαστικά ακάλυπτος ο παιδικός πληθυσμός στην Ικαρία και τους Φούρνους, τόσο για τις πάγιες υγειονομικές τους ανάγκες όσο για τις έκτακτες, που μπορούν να αποτελέσουν κίνδυνο ακόμη και για την ίδια τους τη ζωή.

Ενδεικτικά, αναφέρουμε ότι μόνο στην Ικαρία, εκτός από τα δεκάδες νεογνά, βρέφη και νήπια, στα σχολεία πρωτοβάθμιας και δευτεροβάθμιας εκπαίδευσης φοιτούν οκτακόσια εβδομήντα παιδιά, ενώ βέβαια ο πληθυσμός αυτός το καλοκαίρι διπλασιάζεται. Η υποκατάσταση των παιδιάτρων, βέβαια, από γιατρούς γενικής ιατρικής, που είναι η συνήθης πρακτική, δεν μπορεί να αποτελέσει λύση.

Το παραπάνω πρόβλημα είναι σοβαρό και αποτελεί την κορύφωση του παγόβουνου από την απαράδεκτη κατάσταση που υπάρχει στη δημόσια υγεία στο νησί, ως αποτέλεσμα, βέβαια, της πολιτικής τόσο της σημερινής όσο και των προηγούμενων κυβερνήσεων, με μειωμένη κρατική χρηματοδότηση, το εμπάργκο κυριολεκτικά στις προσλήψεις, τις περικοπές στις δημόσιες παροχές στην υγεία, την αύξηση της ανταποδοτικότητας και τις πληρωμές στις υπηρεσίες υγείας.

Ερωτάται, λοιπόν, ο Υφυπουργός ποια μέτρα θα λάβει η Κυβέρνηση ώστε να επιστρέψει στο Γενικό Νοσοκομείο Ικαρίας ο παιδίατρος που μετακινήθηκε στη Σάμο.

Να γίνουν, βέβαια, άμεσα οι αναγκαίες σε αριθμό προσλήψεις παιδιάτρων με μόνιμη σχέση εργασίας, πλήρους και αποκλειστικής απασχόλησης, προκειμένου να στελεχωθούν όλες οι δημόσιες μονάδες υγείας, τόσο της Σάμου όσο και της Ικαρίας για να καλύπτονται όλες οι ανάγκες των παιδιών όλο το εικοσιτετράωρο.

Και βέβαια, τα κέντρα υγείας να αναπτυχθούν, να στελεχωθούν με όλο το αναγκαίο υγειονομικό και λοιπό προσωπικό, καθώς και να εξοπλιστούν προκειμένου να παρέχονται πλήρως και δωρεάν όλες οι υπηρεσίες πρωτοβάθμιας φροντίδας υγείας και στα παιδιά και σε όλο βέβαια τον πληθυσμό.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, γνωρίζουμε τις ελλείψεις και τα κενά και βεβαίως προσπαθούμε με κάθε τρόπο να διασφαλίσουμε τις ανάγκες υγειονομικής κάλυψης των νησιών. Είναι γεγονός ότι αυτή η προσπάθεια δεν είναι πάντοτε εύκολη γιατί γνωρίζουμε όλοι ότι αρκετές φορές οι θέσεις που προκηρύσσονται είτε για μόνιμο είτε για επικουρικό προσωπικό βγαίνουν άγονες λόγω έλλειψης ενδιαφέροντος.

Αυτό είναι ένα διαχρονικό σημαντικό ζήτημα το οποίο όλοι έχουν προσπαθήσει να το αντιμετωπίσουν. Εμείς προσπαθούμε ακόμα περισσότερο έτσι ώστε να διαμορφώσουμε τις προϋποθέσεις ώστε οι υγειονομικές δομές σε άγονες νησιωτικές και απομακρυσμένες περιοχές να αποτελούν επιλέξιμους τόπους εργασίας για το ιατρικό, νοσηλευτικό και λοιπό προσωπικό.

Επομένως απαιτείται, πριν φτάσω στην απάντηση της ερώτησής σας, γι’ αυτόν τον σκοπό η αναθεώρηση των κινήτρων που δίνονται τόσο στο ιατρικό προσωπικό όσο και στο λοιπό προσωπικό και εκεί που παρουσιάζονται οι μεγαλύτερες ελλείψεις όχι μόνο με κίνητρα οικονομικά, αλλά με κίνητρα επαγγελματικής εξέλιξης και κάθε άλλο μέτρο που θα καταστήσει αυτούς τους προορισμούς επιλέξιμους.

Εμείς επιπλέον προς αυτή την κατεύθυνση εξετάζουμε τη δυνατότητα να προκηρύσσουμε θέσεις στα κέντρα υγείας τέτοιου τύπου στο βαθμό του επιμελητή Α΄ ή του διευθυντή, προκειμένου να δώσουμε ένα κίνητρο στους ιατρούς να στελεχώσουν τις δομές αυτές.

Τα νησιά του βορείου Αιγαίου βρίσκονται στην πρώτη γραμμή των προτεραιοτήτων μας και για έναν παραπάνω λόγο, διότι βρισκόμαστε σε μια περίοδο πανδημίας, ξεκινάει η τουριστική περίοδος και οφείλουμε να διασφαλίσουμε υγειονομικά τον πληθυσμό των περιοχών αυτών. Η Σάμος, η Ικαρία, οι Φούρνοι, η Χίος, η Λήμνος, η Λέσβος είναι νησιά των οποίων οι ανάγκες ενίσχυσης σε υγειονομικό προσωπικό ικανοποιούνται όποτε και όπως ζητηθεί.

Επικουρικοί ιατροί, νοσηλευτές και άλλο παραϊατρικό και βοηθητικό προσωπικό έχει ενισχύσει σημαντικά τις δομές τόσο της πρωτοβάθμιας φροντίδας υγείας όσο και τα νοσοκομεία των περιοχών αυτών. Όπου παρατηρούνται ελλείψεις οι οποίες δεν μπορούν καλυφθούν με επικουρικό προσωπικό ή μόνιμες προσλήψεις η υγειονομική περιφέρεια μετακινεί προσωπικό από δομές αστικών περιοχών.

Σχετικά με το θέμα του παιδιάτρου στην Ικαρία το νησί έχει δύο παιδιάτρους πράγμα για το οποίο εμείς έχουμε φροντίσει, γιατί οφείλω να σας θυμίσω ότι πέρυσι τέτοια εποχή δεν είχε κανέναν. Ο ένας εκ των δύο παιδιάτρων για δεκαπέντε ημέρες καλύπτει το νησί της Σάμου, επειδή η παιδίατρος εκεί βρίσκεται σε αναρρωτική άδεια, και στις 25 Ιουνίου θα βρίσκεται πίσω στη θέση του στην Ικαρία.

Σας θυμίσω επίσης ότι η Σάμος καλύπτει με ιατρούς διαφόρων ειδικοτήτων ανά τακτά χρονικά διαστήματα ανάγκες τις Ικαρίας.

Τέλος με αφορμή την αναφορά σας στην πρωτοβάθμια φροντίδα υγείας θα ήθελα να πω τα εξής: H επιστροφή στην κανονικότητα στη μετά κορωνοϊό εποχή αποτελεί τη φάση κατά την οποία έχουμε περάσει στην υλοποίηση από τον σχεδιασμό. Σύντομα θα δούμε ένα νέο τοπίο στην πρωτοβάθμια φροντίδα υγείας, τη χώρα να αλλάζει, να εκσυγχρονίζεται, να αναβαθμίζεται, να γίνεται αποδοτικότερη, ποιοτικότερη, πάντοτε στη βάση της καθολικής και ισότιμης πρόσβασης κάθε πολίτη σε υπηρεσίες υγείας. Η υγειονομική κρίση την περίοδο αυτή ανέδειξε τον ρόλο της πρωτοβάθμιας φροντίδας υγείας στο σύστημα υγείας. Έχουμε τη γνώση, έχουμε την εμπειρία, έχουμε τα εργαλεία, ξέρουμε τι πρέπει να κάνουμε, πώς να το κάνουμε και θα το κάνουμε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει η κ. Κομνηνάκα.

**ΜΑΡΙΑ ΚΟΜΝΗΝΑΚΑ:** Κύριε Υφυπουργέ, δεν περίμενα να παρουσιάσετε ως επίτευγμα το ότι ενώ πέρυσι δεν είχε καθόλου παιδιάτρους η Ικαρία φέτος κατάφερε να έχει δύο. Και βέβαια κατά την προσφιλή τακτική μόλις διορίστηκε -μετά από πόσο καιρό- δεύτερος παιδίατρος τον Μάιο μπήκατε στη διαδικασία να τον μετακινήσετε για να καλύψετε τις ανάγκες της Σάμου.

Επισημαίνω ότι στη Σάμο υπηρετεί μία μοναδική παιδίατρος από τον Δεκέμβρη του 2018. Επί ενάμιση χρόνο, δηλαδή, έχει ξεχάσει τι σημαίνει ρεπό, άδειες κ.λπ.. Είναι σε μόνιμη εφημερία ουσιαστικά. Μάλιστα η συγκεκριμένη παιδίατρος έχει μετακινηθεί από το ΚΕΦΙΑ της Σάμου, Κέντρο Φυσικής και Ιατρικής Αποκατάστασης αφήνοντας κενό σε μια τόσο ευαίσθητη μονάδα υγείας αφού θεραπεύονται παιδιά με ιδιαίτερες ανάγκες και αναπηρίες.

Επειδή παρουσιάζετε αυτό ως μια έκτακτη κατάσταση, σε τίποτα δεν δεσμεύεστε ότι αυτό δεν θα ξαναγίνει σε επόμενο διάστημα που και πάλι θα χρειαστεί ενδεχομένως, είναι ανθρώπινο όταν ένας άνθρωπος υπηρετεί μόνος του σε ένα ολόκληρο νησί, να χρειαστεί να καλυφθεί αντίστοιχο κενό. Αν λοιπόν, δεν καλυφθούν ταυτόχρονα και τα κενά που υπάρχουν στη Σάμο, μια τέτοια τακτική θα παρουσιάζεται συχνά και καθ’ όλη τη διάρκεια των καλοκαιρινών μηνών.

Και, επειδή μιλήσατε για τις δυσκολίες να επιλεχθούν τέτοιου είδους θέσεις στα νησιά και δυστυχώς ακόμα θυμόμαστε αντίστοιχη απάντηση που είχε δώσει ο προκάτοχός σας στο Υπουργείο κ. Πολάκης σε αντίστοιχη ερώτηση που του κάναμε για την περυσινή παρόμοια κατάσταση που αντιμετωπιζόταν, «Πού να τους βρω τους ιατρούς; Να τους γεννήσω;», για να μην φτάσετε και εσείς σε εξίσου δημιουργικές λύσεις, να σας πούμε ότι πρέπει να δοθούν κίνητρα για να επιλέξει ένας ιατρός να πάει σε τέτοιες δύσκολες σίγουρα περιοχές.

Μεταξύ των κινήτρων πρέπει να είναι η ταυτόχρονη προκήρυξη για παράδειγμα στη Σάμο και των τριών οργανικών θέσεων παιδιάτρων διότι δεν θα ξεκινήσει ένας ιατρός να πάει γνωρίζοντας εκ των προτέρων ότι πηγαίνοντας σε νοσοκομείο που θα υπηρετεί ένας και μόνος δεν θα μπορεί να πάρει ούτε τα βασικά δικαιώματα σε ρεπό και άδεια.

Και βέβαια, πολύ περισσότερο λειτουργείτε με τέτοιο τρόπο, ώστε τελικά να δημιουργείτε αντικίνητρα στους ιατρούς να επιλέξουν αυτές τις περιοχές όταν μάλιστα και οι τελευταίες δηλώσεις του κυρίου Υπουργού Υγείας ότι η θωράκιση των νησιών απέναντι στη πανδημία θα γίνει με τέτοιους είδους μετακινήσεις ιατρών από το ένα νοσοκομείο στο άλλο ή από το ένα νησί στο άλλο. Δεν μιλάμε για μερικά χιλιόμετρα, μιλάμε για μετακίνηση από το ένα νησί στο άλλο. Ένας ιατρός γνωρίζοντας ότι ο διορισμός του σε μια τέτοια θέση θα σημαίνει κάθε δεκαπέντε ημέρες, ενδεχομένως, τη μετακίνησή του σε άλλο νησί κάθε άλλο παρά κίνητρο δημιουργείται. Αντίθετα, θα έλεγα ότι είναι δεδομένο ότι αυτό λειτουργεί ως αντικίνητρο. Επίσης όταν οι διορισμοί δεν είναι με μόνιμες και σταθερές θέσεις εργασίας, είναι με επικουρικές κ.λπ..

Καταλαβαίνετε ότι είναι τρομακτικές και επικίνδυνες οι ελλείψεις που υπάρχουν σε όλες τις μονάδες υγείας ιδιαίτερα σε μια τέτοια περίοδο εν μέσω πανδημίας και βέβαια αυτό κάθε άλλο παρά δείχνει ενδιαφέρον για την προστασία της νησιωτικότητας.

Δυστυχώς, αυτή η κατάσταση δεν είναι ούτε καινούργια ούτε έκτακτη. Επειδή είπατε ότι ικανοποιούνται οι ανάγκες όλων των νησιών όποτε ζητηθούν, υπάρχει πληθώρα παραδειγμάτων. Ιδιαίτερα στον Νομό της Σάμου ακόμα δεν έχουν ξεχάσει τη ζωή του δεκαεννιάχρονου παιδιού που χάθηκε γιατί υπήρχε ένα ασθενοφόρο σε όλο το νησί που δεν πρόλαβε να φτάσει από το ένα χωριό στο άλλο.

Αντίστοιχα τέτοια περιστατικά υπάρχουν μέχρι σήμερα. Τις προηγούμενες ημέρες μεταφέρθηκε σε καρότσα αγροτικού ασθενής χωρίς τις αισθήσεις του στο Κέντρο Υγείας Πολιχνίτου γιατί δεν υπήρχε ασθενοφόρο. Καταλαβαίνετε ότι αυτή δυστυχώς είναι η καθημερινότητα που βιώνουν οι νησιώτες και δίκαια τους πιάνει τρόμος για το τι θα γίνει αν εμφανιστούν κρούσματα μετά το άνοιγμα της τουριστικής περιόδου, αν βέβαια υπάρξει κάτι τέτοιο. Για παράδειγμα, ο Υπουργός μίλησε για εικοσιτετράωρη ετοιμότητα των νοσοκομείων των νησιών, αλλά ας πούμε στην Ικαρία, που δεσμεύτηκαν τέσσερα κρεβάτια για να λειτουργήσουν σε ενδεχόμενο κρουσμάτων, δεν υπάρχουν για τα κρεβάτια αυτά αναπνευστήρες, δεν υπάρχει ειδικότητα πνευμονολόγου ούτε καν πνευμονολόγου στο νοσοκομείο.

Καταλαβαίνετε ότι αυτή η κατάσταση απέχει πάρα πολύ από τη θωράκιση του δημόσιου συστήματος υγείας για την οποία καμαρώνει η Κυβέρνηση. Ο κατάλογος είναι μακρύς και η πραγματικότητα που βιώνουν οι νησιώτες δεν θυμίζει ετοιμότητα για την αντιμετώπιση συνθηκών πανδημίας, αλλά απέχει παρασάγγας και από τις στοιχειώδεις ανάγκες που έχουν οι κάτοικοι νησιών για θωράκιση της υγείας τους και για πλήρη ιατροφαρμακευτική περίθαλψη.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, αναφέρθηκα με σαφήνεια στην πρωτολογία μου σε ό,τι αφορά τα κίνητρα τα οποία πρέπει να δοθούν, τα οποία δεν είναι μόνο οικονομικά, αλλά έχουν να κάνουν και με την επαγγελματική εξέλιξη και με τις συνθήκες εργασίας σε ένα νοσοκομείο ή σε μία δομή.

Πράγματι, δεν έχει νόημα να προκηρύσσουμε μία θέση σε μία τέτοια δομή γιατί δεν βγαίνουν οι εφημερίες και θα πρέπει να καλύπτονται όλες οι ημέρες και όλες οι ανάγκες.

Ναι, είναι σωστό να προκηρύσσονται τρεις ή τέσσερις θέσεις εκεί όπου υπάρχει έλλειψη. Το έχουμε στον προγραμματισμό μας και θα το κάνουμε.

**ΜΑΡΙΑ ΚΟΜΝΗΝΑΚΑ:** Πότε θα γίνει αυτό;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας είπα, επίσης, ότι θα δώσουμε κίνητρα να πάνε οι γιατροί σε αυτά τα νησιά προκηρύσσοντας θέσεις στη βαθμίδα του επιμελητή Α΄ ή του διευθυντή.

Επίσης, θέλω να πω για μια ακόμη φορά ότι την περίοδο αυτή της διαχείρισης του πανδημίας η Κυβέρνηση απέδειξε ότι με επάρκεια κάλυψε τις ανάγκες του υγειονομικού συστήματος τόσο σε υλικούς πόρους όσο και σε χρηματοδότηση όσο και σε ανθρώπινους πόρους. Να σας θυμίσω ότι ενώ ο αρχικός προγραμματισμός μας ήταν οι δύο χιλιάδες προσλήψεις επικουρικού προσωπικού, αυτή τη στιγμή έχουν ξεπεράσει τις πέντε χιλιάδες οι προσλήψεις. Όποιες ανάγκες υπάρχουν και όπου υπάρχουν τις καλύπτουμε χωρίς να υπολογίζουμε το κόστος το οικονομικό, κατ’ αρχάς, προκειμένου να καλύψουμε υγειονομικά τις περιοχές αυτές.

Και θα ήθελα να πω, επίσης, και το εξής: Πρέπει να αναγνωρίσουμε όλοι τη δυσκολία, η οποία υπάρχει, σε συγκεκριμένες ειδικότητες και μια από αυτές είναι η παιδιατρική, προκειμένου να καλυφθούν.

Άρα, εμείς θα μπορούσαμε να λαϊκίσουμε και να γίνουμε αρεστοί και να προκηρύξουμε όλες τις θέσεις. Το θέμα είναι να δοθούν τα κίνητρα για να υπάρξουν οι γιατροί που θα έρθουν και θα στελεχώσουν αυτές τις θέσεις, έτσι ώστε να πληρωθούν επαρκώς.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Περνάμε τώρα στην τέταρτη με αριθμό 802/12-6-2020 επίκαιρη ερώτηση δευτέρου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ.Χαρούλας (Χαράς) Καφαντάρηπρος τον Υπουργό Υγείας, με θέμα: «Γενικό Νοσοκομείο Δυτικής Αττικής “Η ΑΓΙΑ ΒΑΡΒΑΡΑ”».

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κύριε Υπουργέ, καλημέρα σας.

Επανερχόμαστε σήμερα σε ένα ζήτημα για το οποίο συζητήσαμε εδώ σε αυτή την Αίθουσα και πρόσφατα θα έλεγα από τον Ιανουάριο του 2020, που αφορά το Νοσοκομείο Δυτικής Αττικής «Αγία Βαρβάρα», το παλιό Λοιμωδών.

Το ιστορικό αυτού του νοσοκομείου που λειτουργεί από το 1903 δεν θα το επαναλάβω. Το έχουμε πει ξανά. Το έχουμε συζητήσει και σε αυτή την Αίθουσα και σε γραπτές ερωτήσεις.

Αυτό, όμως, με το οποίο θέλω να ξεκινήσω την τοποθέτησή μου, κύριε Υπουργέ, είναι τα Πρακτικά της προηγούμενης συζήτησης που εσείς σε αυτή την Αίθουσα είπατε τον Ιανουάριο του 2020: «Θα ενισχύσουμε τη λειτουργία των εξωτερικών ιατρείων με γιατρούς διαφόρων ειδικοτήτων. Θα ενισχύσουμε το ηπατολογικό ιατρείο, το οποίο λειτουργεί και ως κέντρο μοριακής διάγνωσης ιογενών ηπατίτιδων και θα ενισχύσουμε τον εργαστηριακό τομέα»

Επομένως, ο επαναπροσδιορισμός του ρόλου του νοσοκομείου «Αγίας Βαρβάρα» είναι μέσα στους άμεσους στόχους της πολιτικής ηγεσίας του Υπουργείου και της Β΄ ΥΠΕ.

Βέβαια, κύριε Υπουργέ, θα μας πείτε ότι μεσολάβησε η επιδημία του COVID-19. Πραγματικά, το νοσοκομείο αυτό απεδείχθη για άλλη μια φορά μάχιμο και, βέβαια, ανταπεξήλθε και βοήθησε στην κατεύθυνση αυτή. Όλοι, όμως, βέβαια συμφωνούμε μακάρι τα πράγματα να σταματήσουν εδώ, να μην έχουμε άλλη επιδείνωση -να το πω έτσι- της πανδημίας. Όμως, αυτό το νοσοκομείο σήμερα έχοντας αποδείξει τη χρησιμότητά του δεκαετίες, αλλά και στην αντιμετώπιση της συγκεκριμένης κρίσης της υγειονομικής, οφείλετε να το ενισχύσετε να λειτουργήσει πράγματι ως νοσοκομείο, γιατί η δυτική Αττική, η δυτική Αθήνα και ο Πειραιάς το χρειάζονται γιατί αφορά και εξυπηρετεί γύρω στο ενάμισι εκατομμύριο κόσμο.

Πρέπει, λοιπόν, αυτή τη στιγμή να παρθούν συγκεκριμένα μέτρα και αυτά θέλουμε από εσάς σήμερα, συγκεκριμένη πρόταση. Δεν θα επαναλάβω τη σημασία των εργαστηρίων που αφορούν και τη μοριακή διάγνωση ηπατίτιδων.

Δεν θα επαναλάβω το ζήτημα του τεχνητού νεφρού, το οποίο σημειωτέον, κύριε Υπουργέ, επειδή το νοσοκομείο από το 2011, όταν το κλείσατε -το 2012 το κλείσατε ο τότε Υπουργός Υγείας- ουσιαστικά είναι διασυνδεδεμένο με τη Νίκαια και ο τεχνητός νεφρός είναι τμήμα του παθολογικού της Νίκαιας.

Και έρχομαι και σας ρωτώ, κύριε Υπουργέ: Πώς θα λειτουργήσει με ασφάλεια ο τεχνητός νεφρός, όταν δεν υπάρχει καρδιολόγος στο νοσοκομείο, όταν δεν υπάρχει αναισθησιολόγος;

Κλείνοντας θα πω και για το ηπατολογικό ιατρείο, το οποίο εξυπηρετεί από όλη την Ελλάδα κόσμο και ασθενείς που μπορεί να υπολογίζονται και στους δύο χιλιάδες.

Κύριε Υπουργέ, έγινε η διασύνδεση με το νοσοκομείο της Νίκαιας. Το αποτέλεσμα είναι επτά καρδιολόγοι στη Νίκαια να έχουν την οργανική τους θέση στο νοσοκομείο της «Αγίας Βαρβάρας», αλλά και να δουλεύουν στη Νίκαια. Αυτό γίνεται και με έντεκα νοσηλευτές. Η αναμονή στη Νίκαια μπορεί να φτάνει και πέντε και έξι ώρες στα εξωτερικά ιατρεία και, από την άλλη μεριά, στις εφημερίες έχουμε αυξημένη κίνηση 25% περίπου.

Αυτό, λοιπόν, σημαίνει ότι το νοσοκομείο της «Αγίας Βαρβάρας» μπορεί να λειτουργήσει καθοριστικά στην εξυπηρέτηση υγείας των κατοίκων της δυτικής Αθήνας, Αττικής και Πειραιά ακόμα. Βέβαια, με ενέργειες που έγιναν επί κυβέρνησης ΣΥΡΙΖΑ και με τον ν.4495, τον οποίο χρησιμοποιήσατε τελικά, νομιμοποιήθηκαν τα περισσότερα από τα κτήρια που υπάρχουν μέσα στον χώρο, λειτουργούν εξωτερικά ιατρεία περιορισμένα τώρα, το ΠΕΔΥ Νίκαιας μεταφέρθηκε, οδοντιατρικό και φυσιοθεραπευτήριο .

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ναι, τελειώνω, κύριε Πρόεδρε.

Αναγκαστήκατε έστω και καθυστερημένα -θα έλεγα- λόγω της επιδημίας να προχωρήσετε σε επισκευές στην Α΄ παθολογική κλινική, ώστε σήμερα να έχει και να διαθέτει γύρω στα πενήντα δύο κρεβάτια.

Για τα θέματα των εξωτερικών ιατρείων θα μιλήσω στη δευτερολογία μου. Απλά θέλουμε από εσάς οριστικά, πέρα από ευχολόγια και προθέσεις, όπως έγινε τον Γενάρη του 2020, να μας πείτε συγκεκριμένα τι σχεδιάζετε για την εν λόγω νοσοκομειακή μονάδα και πώς θα λειτουργήσει σα νοσοκομείο στη δευτεροβάθμια, λοιπόν, βαθμίδα υγείας.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Κύριε Κοντοζαμάνη, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Καφαντάρη, όπως πολύ σωστά επισημάνατε, στις 17 Ιανουαρίου σε ερώτηση που καταθέσατε συζητήσαμε το θέμα της λειτουργίας του Νοσοκομείου Δυτικής Αττικής «Αγία Βαρβάρα». Σήμερα επιστρέφουμε σταδιακά στην κανονικότητα και συνεχίζουμε από εκεί που σταματήσαμε.

Η «Αγία Βαρβάρα» διαδραμάτισε ένα σημαντικό ρόλο στη διαχείριση της πανδημίας και αναδείχτηκε η χρησιμότητα της. Αυτό μας δίνει τη δυνατότητα να προχωρήσουμε πιο γρήγορα και πιο αποτελεσματικά στον σχεδιασμό, τον οποίον υλοποιούμε αυτή τη στιγμή.

Για να είμαι απόλυτα σαφής και ακριβής, θεωρώ ότι ενδιαφερόμαστε και δίνουμε προτεραιότητα στη λειτουργία μιας ισχυρής και αποτελεσματικής δομής υγείας, όπως είναι το νοσοκομείο της «Αγίας Βαρβάρας», που θα καλύπτει με επάρκεια και πολύ στοχευμένα τις ανάγκες των κατοίκων της δυτικής Αττικής.

Θα τονίσω ξανά, θα πω ξανά -τα είχαμε πει και τον Ιανουάριο- την ανάγκη ανάδειξης και ισχυροποίησης των σημείων που μπορούν να αποτελέσουν τα συγκριτικά πλεονεκτήματα του νοσοκομείου. Το είπατε και εσείς. Η μονάδα τεχνητού νεφρού, η αξιοποίηση της παθολογικής κλινικής, τα εξωτερικά ιατρεία, το ηπατολογικό ιατρείο, το δερματολογικό ιατρείο, που λειτουργεί στο πλαίσιο των εξωτερικών ιατρείων είναι δομές στην «Αγία Βαρβάρα», που εξυπηρετούν πάρα πολύ κόσμο και, βεβαίως, αναδεικνύουν την ανάγκη περαιτέρω ενίσχυσης αυτών των τμημάτων.

Σε ό,τι αφορά τον τεχνητό νεφρό, πρέπει να αναπτυχθεί πλήρως. Σήμερα εξυπηρετεί τριάντα εννιά ασθενείς σε καθημερινή βάση και σε δύο βάρδιες και στόχος μας είναι η εξυπηρέτηση πενήντα δύο ασθενών στο ωράριο 8.00-19.00, κάτι που θα επιτευχθεί με την ανάπτυξη και των δεκατριών θέσεων συνεδρίας και την ενίσχυση του τμήματος με ιατρικό και νοσηλευτικό προσωπικό. Και σε δεύτερη φάση αξιολογούμε την περαιτέρω ανάπτυξη της μονάδας, έτσι ώστε να φτάσει τους δεκαοχτώ ασθενείς ανά βάρδια.

Ενισχύουμε τα τακτικά εξωτερικά ιατρεία με γιατρούς διαφόρων ειδικοτήτων, όπως είναι η οφθαλμολογία, μαιευτική γυναικολογία, η καρδιολογία και η ωτορινολαρυγγολογία, που κρίνονται αναγκαίες ειδικότητες, προκειμένου να εξυπηρετήσουν έναν μεγάλο πληθυσμό ενάμιση εκατομμυρίου κατοίκων του δυτικού τομέα της Αθήνας.

Υπάρχει, όμως, και μια μεγάλη ανάγκη που θα εξυπηρετηθεί από την ενίσχυση της λειτουργίας των τακτικών εξωτερικών ιατρείων, αυτή της αποσυμφόρησης -το είπατε- του Γενικού Νοσοκομείου Νίκαιας, η οποία μπορεί μόνο ενισχυτικά να επιδράσει στην καθημερινή του λειτουργία μειώνοντας αισθητά τις αναμονές των ασθενών.

Θα ήθελα να προσθέσω και κάτι ακόμα: Τις ενέργειες που γίνονται για την εξασφάλιση ποσού 1,1 εκατομμυρίου ευρώ από την Περιφέρεια Αττικής, προκειμένου η μελέτη που εκκρεμεί και αποτελεί αναγκαία προϋπόθεση ανάπτυξης του νοσοκομείου να ολοκληρωθεί εντός σύντομου χρονικού διαστήματος, έτσι ώστε να προβούμε στις απαραίτητες παρεμβάσεις και κτηριακές υποδομές που στεγάζουν τόσο την παθολογική κλινική όσο και τον χειρουργικό τομέα, που είναι δομές του νοσοκομείου οι οποίες έχουν υποστεί σημαντικές φθορές και πρέπει να ανακατασκευαστούν.

Επομένως ο ρόλος της «Αγίας Βαρβάρας» είναι δεδομένος. Θα ενισχύσουμε τη δομή αυτή. Θα αποτελέσει σημείο αναφοράς για την ευρύτερη περιοχή, προκειμένου να παρέχει τις υπηρεσίες υγείας, έτσι ώστε να μην υπάρχει συμφόρηση στο νοσοκομείο της Νίκαιας αλλά και στην ευρύτερη περιοχή -γιατί γειτνιάζει και με το νοσοκομείο «Αττικό»- και να παρέχει υπηρεσίες υγείας, έτσι ώστε ο κόσμος να μην αναγκάζεται να προσέρχεται στα νοσοκομεία.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Καφαντάρη, έχετε τον λόγο για τρία λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, η δυτική Αθήνα, οι περιοχές του Πειραιά, ακόμα και κομμάτι της δυτικής Αττικής, όπου περίπου ενάμιση εκατομμύριο άνθρωποι μένουν, έχει ανάγκη ένα νοσοκομείο που να εξυπηρετεί τις καθημερινές του ανάγκες. Μιλάμε ως επί το πλείστον -όχι απόλυτα- και για φτωχά λαϊκά στρώματα που έχουν ανάγκη πρωτοβάθμιας και δευτεροβάθμιας πρόσβασης στην υγεία. Το αν νοσοκομείο λειτουργεί από το 2012 και με όποια δομή -εξωτερικά ιατρεία κ.λπ.-, είναι γιατί και η τοπική αυτοδιοίκηση -το μεγαλύτερο κόμμα της περιοχής- και οι κάτοικοι και οι εργαζόμενοι του νοσοκομείου πάλεψαν στοιχειωδώς να λειτουργεί.

Κύριε Υπουργέ, λυπάμαι πολύ, αλλά διάβασα το απόσπασμα του Γενάρη και αυτά που μας είπατε σήμερα δεν νομίζω να διαφέρουν πολύ. Πάλι ακούσαμε ένα ευχολόγιο. Αυτή τη στιγμή στα εξωτερικά ιατρεία γενικά δεν υπάρχει γυναικολόγος, δεν υπάρχει, ΩΡΛ, χειρουργός, οφθαλμίατρος, παιδίατρος, αν και κάποιες από αυτές τις ειδικότητες -να είμαι ακριβείς- λειτουργούν μόνο κάποιες μέρες την εβδομάδα. Αυτό είναι ένα πολύ σοβαρό ζήτημα που έπρεπε ήδη να το έχετε λήξει.

Ζητάμε την πλήρη λειτουργία της παθολογικής κλινικής που επισκευάστηκε μετά από τις κινήσεις που έκανε η κυβέρνηση του ΣΥΡΙΖΑ με τον νόμο για την τακτοποίηση των αυθαιρέτων, με πενήντα δύο κρεβάτια -το επαναλαμβάνω. Μιλήσατε για ένα ποσό δεσμευμένο από την περιφέρεια, που έγινε επί της προηγούμενης περιφερειακής αρχής της κ. Δούρου το συγκεκριμένο αυτό. Ζητάμε να αξιοποιηθεί άμεσα. Τη λειτουργία της ηπατολογικής κλινικής, επίσης. Επίσης, στις προτάσεις μας είναι να γίνει ένας σταθμός ΕΚΑΒ και να αποσυμφορηθεί το «Γενικό Κρατικό» -ξέρουμε στον Χολαργό πού είναι το κέντρο-, να υπάρχει μέσα σε αυτόν το χώρο, ώστε να εξυπηρετεί την ευρύτερη περιοχή ακόμα και του Πειραιά και της δυτικής Αθήνας και βέβαια, κέντρο υγείας στελεχωμένο.

Όμως, κύριε Υπουργέ, επειδή πριν ακούσαμε μία ερώτηση από συνάδελφο από τη Λέσβο που αφορά τα νησιά και πάλι κάποια ευχολόγια από την Κυβέρνηση «θα κάνουμε» κ.λπ., πώς δικαιολογείτε, κύριε Υπουργέ, ότι αυτή τη στιγμή φεύγει από Δευτέρα για κάποιο διάστημα ο μοναδικός παθολόγος στο νοσοκομείο για την Τήνο; Αυτή είναι η πολιτική σας στον τουρισμό, που λέτε ότι είναι έτοιμα τα νησιά να δεχτούν και τουρίστες με ιατρικό προσωπικό κ.λπ.; Αντί προσλήψεων, δηλαδή, παίρνετε από τις υπάρχουσες δομές που υπάρχει πρόβλημα, για να δείξετε μια εικόνα ότι κάπως και τα νησιά στελεχώνονται υγειονομικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα σας θέσω και το εξής: Είμαστε στην ψηφιακή εποχή, κύριε Υπουργέ. Η Κυβέρνησή σας -δεν μιλάω προσωπικά ποτέ, μιλάω για την Κυβέρνηση της Νέας Δημοκρατίας- μιλάει για το ψηφιακό κράτος κ.λπ.. Γνωρίζετε ότι δεν υπάρχει ψηφιοποίηση στο νοσοκομείο της «Αγίας Βαρβάρας»; Γνωρίζετε ότι αυτό μπορεί να έχει συνέπεια και στα έσοδα της πολιτείας και του κράτους; Τι απαντήσεις έχετε για αυτά;

Περιμένουμε στη δευτερολογία συγκεκριμένες δεσμεύσεις και χρονοδιάγραμμα, γιατί δεν είναι η πρώτη φορά που συζητάμε αυτό το ζήτημα σε αυτή εδώ την Αίθουσα. Οι κάτοικοι της δυτικής Αθήνας, της δυτικής Αττικής και της ευρύτερης περιοχής, σας είπα πριν ακόμα και του Πειραιά, θέλουν απαντήσεις: Δυνατότητα πρόσβασης στην υγεία και σε πρωτοβάθμιο και σε δευτεροβάθμιο επίπεδο.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Καφαντάρη, δεν έχω μαζί μου αυτή τη στιγμή φωτογραφίες που δείχνουν πώς παραλάβαμε την παθολογική κλινική και σε πόσο χρόνο η κλινική αυτή διαμορφώθηκε, λειτούργησε και βοήθησε και την περίοδο της πανδημίας. Δεν υπάρχουν, όμως, λόγοι διαφωνίας, γιατί νομίζω ότι πάνω-κάτω συμφωνούμε στο τι πρέπει να γίνει και πώς πρέπει να προχωρήσει η λειτουργία του Γενικού Νοσοκομείου Δυτικής Αττικής.

Η εύρυθμη λειτουργία αποτελεί προτεραιότητά μας. Ενισχύουμε -σας είπα- με συγκεκριμένες ειδικότητες τόσο με τη μετακίνηση προσωπικού από το νοσοκομείο της Νίκαιας, όσο και με επικουρικό προσωπικό. Είναι ένα σημαντικό ζήτημα να λειτουργήσει μαιευτικό - γυναικολογικό ιατρείο, να υπάρχει μαστογράφος, προκειμένου να εξυπηρετήσει τις ανάγκες του μεγάλου πληθυσμού. Ναι, είναι μεγάλες -το είπατε και εσείς- οι ανάγκες και μεγάλος ο πληθυσμός που καλύπτει αυτό το νοσοκομείο. Έχουμε και άλλες προτάσεις που θα αναβαθμίσουν το νοσοκομείο της «Αγίας Βαρβάρας», όπως η λειτουργία μιας ειδικής παθολογικής κλινικής αποθεραπείας και ανακουφιστικής φροντίδας για χρόνιους ασθενείς που χρήζουν μακράς νοσηλείας και για ασθενείς στους οποίους θα γίνεται αποκλιμάκωση της θεραπείας, με έμφαση στη λειτουργική τους αποκατάσταση, έτσι ώστε στη μετα-νοσοκομειακή φροντίδα να είναι εφικτή μετά ή κατ' οίκον διαμονή και φροντίδα.

Επομένως, υπάρχει συγκεκριμένο σχέδιο, το οποίο καθημερινά υλοποιείται. Δεν πρόκειται να αφήσουμε ακάλυπτες τις ανάγκες της περιοχής. Θα καλύψουμε τόσο με τους απαραίτητους χρηματικούς πόρους όσο και ανθρώπινους πόρους τις ανάγκες του νοσοκομείου αυτού.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Προχωράμε στην πέμπτη με αριθμό 817/15-6-2020 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας με θέμα: «Άμεση επαναλειτουργία του Νοσοκομείου Λοιμωδών της Θεσσαλονίκης. Το αναμενόμενο δεύτερο κύμα κορωνοϊού μάς θέτει όλους ενώπιον των ευθυνών μας».

Κύριε Τριανταφυλλίδη, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, τη σειρά των ζητημάτων και των θεμάτων που έχουν τονίσει και υπογραμμίζει το σύνολο των Βουλευτών της Κοινοβουλευτικής Ομάδας του ΣΥΡΙΖΑ -βαρέα και ανθυγιεινά, ένταξη των ιατρών, μονιμοποίηση όλου του ιατρικού, παραϊατρικού, νοσηλευτικού, διοικητικού προσωπικού-, είχα την τιμή να εισηγηθώ. Είπατε, και μετά τη μεγαλειώδη πορεία της 16ης του μηνός που έφτασε στο Υπουργείο Υγείας όπου συναντηθήκαμε με την συντονιστική επιτροπή -όπως έχουν ονομαστεί των τεσσάρων χιλιάδων των προγραμμάτων του ΟΑΕΔ- ότι θα μεριμνήσετε για να κάνετε το καλύτερο, το Παιδιατρικό Νοσοκομείο Θεσσαλονίκης.

Ερχόμαστε στο Λοιμωδών. Νομίζω ότι ο κοινός παρονομαστής, κύριε Υπουργέ, κύριε Κοντοζαμάνη, όλων αυτών είναι η κοινή μας αίσθηση, συναίσθηση της ευθύνης απέναντι στους Έλληνες πολίτες. Νομίζω ότι εσείς δεν είστε όμηρος, μιας που έχετε την εξουσιοδότηση του συνόλου των κομμάτων της Βουλής, για να προχωρήσετε και να ενισχύσετε το Εθνικό Σύστημα Υγείας, γιατί έχει γίνει πεποίθηση στον ελληνικό λαό ότι πραγματικά αποτελεί αγκωνάρι. Δεν είστε όμηρος, όπως είναι ο Πρωθυπουργός, του κ. Σαμαρά, για να μην κάνει τον ανασχηματισμό. Εσείς έχετε πλήρη εξουσιοδότηση από τα κόμματα και τους Έλληνες πολίτες να αναπλάσετε και να ενισχύσετε το Εθνικό Σύστημα Υγείας.

Έρχομαι στο Λοιμωδών, αυτό που το 2013 ο τότε Υπουργός Υγείας, ο κ. Γεωργιάδης έκλεισε. Ένα κόσμημα, ένα στολίδι για τη Θεσσαλονίκη, ένα νοσοκομείο εκατό ετών, που συμπύκνωνε με συσσωρευμένη εμπειρία και γνώση των πενήντα και πενήντα κλινών -μία παιδιατρική, μία παθολογική-, με διακόσιους εργαζόμενους όλη την εμπειρία για την αντιμετώπιση λοιμωδών νοσημάτων, όπως του COVID-19.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυστυχώς και αυτό έπεσε στη μέγγενη και δεν έφταιγε μόνο η πολιτική βούληση και η πολιτική πρωτοβουλία του κ. Γεωργιάδη το 2013 να το κλείσει.

Είναι ευθύνη σας, όπως το κλείσατε τότε, να το ανοίξετε τώρα, για να αποτελέσει αγκωνάρι, κύριε Υπουργέ. Στους δυόμισι μήνες που εμείς ή και εμείς, όπως όλοι οι Έλληνες πολίτες, μείναμε σπίτι, το τηλέφωνο κτυπούσε και μας έλεγαν οι άνθρωποι από τη Θεσσαλονίκη, εκεί όπου οι μονάδες εντατικής θεραπείας ήταν στο ΑΧΕΠΑ και στο «Ιπποκράτειο»: «Πού να πάμε; Να πάω στο ΑΧΕΠΑ; Έχω λίγο πυρετό, έχω λίγο βήχα. Πού να πάω;». Είχαν απογυμνωθεί οι υπηρεσίες πρωτοβάθμιας υγείας. Έλεγαν: «Κτυπάω τηλέφωνο στον ιδιώτη γιατρό και δεν το σηκώνει. Δεν θέλω να πάω στο ΑΧΕΠΑ και στο «Παπανικολάου» για να μην κολλήσω. Πού να πάω;».

Η ανάγκη δεδομένη. Έρχεται δεύτερο κύμα κορωνοϊού. Η Θεσσαλονίκη το ζητάει. Ανοίξτε τώρα το Λοιμωδών και σε σχέση με το Λοιμωδών αξιοποιήστε και το παλιό 424, του οποίου ο ξενοδοχειακός, ο νοσηλευτικός εξοπλισμός είναι πολύ κοντά -το ένα είναι στην Κονίτσης, το άλλο είναι δίπλα στο Πανεπιστήμιο Μακεδονίας, σε εγγύτητα με το νοσοκομείο ΑΧΕΠΑ, όπου έχουν την αναφορά- έτσι ώστε αυτός ο χώρος -να το γνωρίζουν όλοι οι Θεσσαλονικείς και όλοι οι βορειοελλαδίτες- να είναι ο χώρος συγκέντρωσης, υποδοχής, διαλογής και επιλογής, έτσι ώστε μετά, αν χρειαστεί, αν είναι κάποιο κρίσιμο περιστατικό, οι γιατροί να το στείλουν στις αντίστοιχες μονάδες εντατικής θεραπείας.

Θα μπορούσε να γίνει και είναι και πρακτικό και ρεαλιστικό. Όπως μου είπαν, επισκέφθηκαν αυτό που έκλεισε το 2013. Πρέπει να σας πω ότι το 2002 είχε γίνει μια μελέτη. Έπεσε θύμα το νοσοκομείο των εκεί επικεφαλής των παιδιατρικών κλινικών…

**ΠΡΟΕΔΡΕΥΩΝ (Δημήτριος Βίτσας):** Κύριε Τριανταφυλλίδη, ολοκληρώστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω αμέσως, κύριε Πρόεδρε.

Έπεσε θύμα -απλώς να το θυμίσω, να το έχει υπ’ όψιν του στην απάντησή του ο κ. Κοντοζαμάνης- το 2002, ότι δεν χρειάζεται, λοιμώδη νοσήματα τώρα! Ήταν απόλυτα προβλεπτικοί και διορατικοί. Δεν υπάρχουν πλέον λοιμώδη νοσήματα.

Και ήρθε το 2004, με Υπουργό Υγείας τον Νικήτα Κακλαμάνη της κυβέρνησης του Κώστα Καραμανλή και είπε μια άλλη επιτροπή τι είναι απολύτως αναγκαίο. Έχω εδώ: «Συνέστησε επιτροπή από έγκριτους καθηγητές και επιστήμονες, που απεφάνθη ότι όχι μόνο το Λοιμωδών είναι χρήσιμο, αλλά και απαραίτητο και χρήζει χρηματοδότησης». Αυτό το 2004.

**ΠΡΟΕΔΡΕΥΩΝ (Δημήτριος Βίτσας):** Κύριε Τριανταφυλλίδη, τα υπόλοιπα στη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Περιμένει, λοιπόν, σας ακούει όλη η Θεσσαλονίκη μέσα από το «Ράδιο Θεσσαλονίκη», να πείτε αν έχετε σκοπό, αν έχετε την πολιτική βούληση να ανοίξετε το Λοιμωδών σε σχέση και συνεργασία με το παλιό 424, για να αποτελέσει το αγκωνάρι, τον χώρο υποδοχής κάθε πολίτη της Θεσσαλονίκης και της βόρειας Ελλάδας που θα αισθανθεί τα συμπτώματα, εν όψει μάλιστα, όπως όλοι οι ειδικοί λένε, του δεύτερου κύματος του κορωνοϊού.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

Κύριε υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Τριανταφυλλίδη, ξεκινήσατε την ερώτησή σας, μιλώντας για τα βαρέα και ανθυγιεινά, για τους τέσσερις χιλιάδες του ΟΑΕΔ, που είναι ζητήματα τα οποία θα μπορούσατε να έχετε λύσει εσείς και τα έχουμε κληρονομήσει εμείς και προσπαθούμε να δώσουμε λύση.

Οφείλω να ομολογήσω, επειδή μας ακούει πράγματι, όπως λέτε, όλη η Θεσσαλονίκη, ότι με έξυπνο τρόπο διατυπώνετε την ερώτησή σας περί επαναλειτουργίας του πρώην Νοσοκομείου Λοιμωδών, συνδέοντάς την με την αντιμετώπιση της πανδημίας.

Τι κάνετε, δηλαδή; Έρχεστε και μας λέτε ότι πρέπει να δημιουργήσουμε από την αρχή μια νέα νοσοκομειακή μονάδα, γιατί έχει σταματήσει από το 2013-εσείς θα μπορούσατε να την ανοίξετε το 2015 που ήσασταν κυβέρνηση- η οποία θα αποτελεί το συντονιστικό κέντρο αναφοράς στη Θεσσαλονίκη και στην ευρύτερη βόρεια Ελλάδα. Είναι ένας ρόλος τον οποίον πολύ καλά -και το είπατε μόνος σας στην ερώτησή σας- διαδραματίζει το Νοσοκομείο ΑΧΕΠΑ. Προφανώς, δεν αντιλαμβάνεστε τη διαφορά μεγέθους του ΑΧΕΠΑ και του Λοιμωδών και έρχεστε να μας πείτε ότι το Λοιμωδών μπορεί να διαδραματίσει ρόλο στον κορωνοϊό.

Επειδή αναφερθήκατε και στο ΑΧΕΠΑ και στον κόσμο ο οποίος έπρεπε να προσέρχεται ακόμα και τώρα προκειμένου να αντιμετωπιστούν πιθανά κρούσματα κορωνοϊού, γνωρίζετε πολύ καλά ότι υπήρχαν συγκεκριμένες διαδικασίες-πρωτόκολλα προκειμένου να αντιμετωπιστούν τα ύποπτα κρούσματα, έτσι ώστε να μην έρχεται σε επαφή ο πολίτης που προσέρχεται για μια άλλη υγειονομική ανάγκη σε ένα νοσοκομείο αναφοράς με το πιθανό ύποπτο κρούσμα.

Μάλλον έχετε στο μυαλό σας τη δημιουργία ενός νέου ΑΧΕΠΑ, που όλοι γνωρίζουμε ότι αυτό δεν είναι δυνατόν. Νομίζω ότι θέτετε ζητήματα τα οποία δεν ανταποκρίνονται στις πραγματικές ανάγκες των πολιτών και είναι πολύ περισσότερο ανεφάρμοστα.

Το 2013 να σας θυμίσω ότι πραγματοποιήθηκε η μεταφορά των κλινικών του πρώην Λοιμωδών Θεσσαλονίκης, της Παθολογικής στο Νοσοκομείο Παπανικολάου και της Παιδιατρικής στο Νοσοκομείο «Ιπποκράτειο» και αυτές οι δύο κλινικές ενίσχυσαν τόσο το «Παπανικολάου» όσο και το «Ιπποκράτειο» και την παροχή υπηρεσιών υγείας στη Θεσσαλονίκη.

Η μεταφορά αυτών των κλινικών δεν έγινε τυχαία σε αυτά τα δύο νοσοκομεία. Έγινε με βάση το σχέδιο που είχε στόχο την ποιοτικότερη και αποδοτικότερη παροχή υπηρεσιών για τους παιδιατρικούς ασθενείς και για τους παθολογικούς. Η ένταξη των κλινικών αυτών στα δύο μεγάλα νοσοκομεία της Θεσσαλονίκης τούς έδωσε τη δυνατότητα να αναπτυχθούν ακόμα περισσότερο και να προσφέρουν καλύτερες υπηρεσίες στα νοσοκομεία αυτά σε όλους τους πολίτες.

Από τότε, με τη δική σας κυβέρνηση, από το 2015 ως το 2019, να επαναλάβω ότι δεν προβήκατε σε καμμία ενέργεια προκειμένου να επαναλειτουργήσει το νοσοκομείο αυτό. Θέλω να σας πω ότι η πρωτοβάθμια φροντίδα υγείας λειτούργησε την περίοδο του κορωνοϊού και βεβαίως, επειδή δεν έχει λήξει ο συναγερμός, είναι σε ετοιμότητα ανά πάσα στιγμή να αντιμετωπίσει ενδεχόμενη έξαρση της πανδημίας.

Σε ό,τι αφορά το κτήριο των λοιμωδών, γνωρίζετε ότι υπάρχει ένα ιδιαίτερο καθεστώς, διότι ανήκει στην ιταλική Κυβέρνηση και έχουμε συγκεκριμένο πλάνο, προκειμένου να έρθουμε σε μια συμφωνία με την ιταλική Κυβέρνηση και να μπορέσουμε να χρησιμοποιήσουμε τη δομή αυτή, αλλά σίγουρα όχι με το να φτιάξουμε μια μεγάλη νοσοκομειακή μονάδα, όπως αναφέρεστε εσείς.

Στόχος μας είναι, βεβαίως, η ενίσχυση και οργάνωση της πρωτοβάθμιας φροντίδας υγείας περαιτέρω και ειδικότερα των υπηρεσιών της και με στοχευμένες προσλήψεις προσωπικού σε ειδικότητες όπου παρουσιάζονται ελλείψεις. Η Θεσσαλονίκη, ως πρωτεύουσα του Βορρά και κέντρο των Βαλκανίων, έχει τις υγειονομικές υποδομές που μπορούν να υποστηρίξουν τον αναγκαίο σχεδιασμό περαιτέρω ανάπτυξης του υγειονομικού χάρτη της βορείου Ελλάδος σε επίπεδο υπηρεσιών υγείας και να προσφέρουν ακόμα περισσότερες και ποιοτικότερες υπηρεσίες υγείας στον πληθυσμό.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Τριανταφυλλίδη, έχετε τον λόγο για τρία λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, πείτε μας δηλαδή -γιατί κατ’ ουσίαν είναι ότι εκεί που μας χρώσταγαν μας ζητούν και το βόδι- το εξής: Ποιο νοσοκομείο έκλεισε ο κ. Γεωργιάδης το 2013; Το Λοιμωδών ήταν πλήρως έτοιμο και εφοδιασμένο σε προηγηθείσες επιδημίες, SARS, πανδημική γρίπη, ιός Δυτικού Νείλου. Εκεί επισημάνθηκε πρωτίστως η έναρξη της επιδημίας του Δυτικού Νείλου, στην Παθολογική Κλινική. Εκεί υπήρχαν κέντρα αναφοράς για διάφορα παθογόνα -μικροβιολογικό εργαστήριο- εκεί υπήρχε τμήμα εκπαιδευμένο στη βιοτρομοκρατία -Ολυμπιακοί της Αθήνας- εκεί υπήρχε εξειδίκευση μη ακτινολόγων ιατρών στην υπερηχοτομογραφία, εκεί πρωτοεκστομίστηκε η σημασία της υγιεινής των χεριών -Παιδιατρική Κλινική- όπου οι θάλαμοι είχαν αντισηπτικά διαλύματα και έντυπες οδηγίες για πλύσιμο των χεριών. Εκεί αντιμετωπίστηκαν επιτυχώς, στο Λοιμωδών της Θεσσαλονίκης. Αυτό έκλεισε η τότε κυβέρνηση.

Εγώ δεν περιμένω από εσάς να απολογηθείτε για αυτό που έκανε, επικαλούμενος την οικονομική κρίση. Αντιμετωπίστηκαν επιτυχώς επιδημίες, όπως η μικροβιακή μηνιγγίτιδα, η ιλαρά και ο κοκίτης, λένε οι ειδικοί. Μας ψέγετε, γιατί δεν ανοίξαμε και το Λοιμωδών; Στη Θεσσαλονίκη ανοίξαμε το Δερματολογικό, ανοίξαμε το στοιχειωμένο Νοσοκομείο Σαντορίνης, ανοίξαμε της Λευκάδας σε μνημονιακά χρόνια.

Γι’ αυτό σας είπα ότι εκεί που μας χρώσταγαν, μας πήραν και το βόδι! Δεν φτάνει που ο Ξανθός και ο Πολάκης, ο Πολάκης και ο Ξανθός άνοιξαν αυτά που εσείς γκρεμίσατε και τα ξέρετε πάρα πολύ καλά. Όμως, ο στόχος μου δεν είναι να διαχωριστούμε. Είναι να ενώσουμε δυνάμεις.

Σας ζητώ. Δεν απαντάτε σε μένα. Απαντάτε στους πολίτες της Θεσσαλονίκης, οι οποίοι έχουν αυτόν τον προβληματισμό για την υγεία τη δική τους, των παιδιών τους, των συγγενών τους. Πού θα απευθυνθούν, αν δεν υπάρχει ένας χώρος υποδοχής;

Δεν σας ζήτησε κανείς να μετατρέψετε το Λοιμωδών σε Νοσοκομείο ΑΧΕΠΑ. Κανείς! Και όσον αφορά στους τέσσερις χιλιάδες που είπατε, ξέρετε τώρα, μη με αναγκάζετε να χάνω χρόνο, ότι ο συσχετισμός «πέντε συνταξιοδοτήσεις-μία πρόσληψη» που ίσχυε στα μνημονιακά χρόνια του ΣΥΡΙΖΑ, δεν ισχύει σήμερα. Σήμερα έχετε τη δυναμική και σας προτρέπουμε να κάνετε τέσσερις χιλιάδες προσλήψεις. Δώστε 1.000.000.000 ευρώ, δημιουργείστε τις αναγκαίες υποδομές για το Λοιμωδών και το Παιδιατρικό.

Και μου κάνει εντύπωση ότι ενώ σας υπενθύμισα ότι την αξιολόγηση για το τι κάνει το Λοιμωδών την έκανε επί Υπουργίας του ο Νικήτας Κακλαμάνης το 2004, εσείς συνεχίζετε. Και σας δίνω τη δυνατότητα -σε αυτό, όμως, θα πρέπει να υπάρχει η πολιτική βούληση- να κάνετε μία προκαταρκτική τεχνική μελέτη και για το Λοιμωδών στη σημερινή του κατάσταση και για το παλιό 424 -γι’ αυτό δεν μου το απαντήσατε- όπου ο ξενοδοχειακός εξοπλισμός, τα κρεβάτια και όλη η λειτουργία, παραμένει ως έχει. Δεν έχει αποψιλωθεί.

Γιατί γίνεται αυτό; Κυκλοφορούν φήμες -γιατί κάποιοι τον καιρό του κορωνοϊού βρήκαν την καλή ευκαιρία να κάνουν μπίζνες- αλλά ελπίζω, κύριε Κοντοζαμάνη, πως σκέφτεστε ότι δεν είναι η ώρα να νοικιάσουμε ακριβή κλινική πέριξ του ΑΧΕΠΑ, λέγε με «Κυανούς Σταυρό», και να πληρώσει η ελληνική πολιτεία «της Παναγιάς τα μάτια», τη στιγμή που έχει δύο χώρους Λοιμωδών. Το κλείσατε το 424. Υπήρξε διάδοχος χώρος και κτίριο έξω από τη Θεσσαλονίκη. Είναι στο κέντρο, στην καρδιά, πολύ κοντά το ένα με το άλλο, για να αποτελέσουν ξανά χώρο υποδοχής και διαλογής της κρισιμότητας και της έντασης του κάθε κρούσματος κορωνοϊού εν όψει του δευτέρου κύματος.

Κύριε Υπουργέ, κάντε το! Το ζητάει η Θεσσαλονίκη. Το ζητούν η τοπική αυτοδιοίκηση, η Εκκλησία, οι δήμαρχοι, οι πάντες. Το ζητούν και το διεκδικούν, γιατί υπήρξε «σκαστό» τέτοιο πρόβλημα.

Και θέλω να τελειώσω λέγοντας, μιας και είπατε για τους τέσσερις χιλιάδες, ότι περπάτησα μαζί τους από την πλατεία Μαβίλη μέχρι το Υπουργείο Υγείας. Μου έδωσαν μία μπλε μάσκα που έφτιαξαν οι ίδιοι την περίοδο εκείνη, πριν από δυόμισι μήνες, που δεν υπήρχε επάρκεια μασκών. Έτσι αγαπούν το ΕΣΥ οι νοσηλευτές του και οι τέσσερις χιλιάδες γιατροί και παραϊατρικό προσωπικό. Έφτιαχναν στα σπίτια τους μάσκες και τις μοίραζαν στους συναδέλφους τους που δεν είχαν. Και τι λέει εδώ; «Αγαπάς το ΕΣΥ; Μόνιμοι οι τέσσερις χιλιάδες». Μία μπλε μού ζητήσαν να σας τη χαρίσω και μία πράσινη. Και οι δύο έχουν βέβαια πορτοκαλί χρώμα: «Αγαπάς το ΕΣΥ; Μόνιμοι οι τέσσερις χιλιάδες».

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ναι, σας ζήτησαν να τη χαρίσετε, αλλά τη χαλάσατε, έτσι όπως την πιάσατε.

Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Επειδή συναντώ αρκετά συχνά τους εκπροσώπους των τεσσάρων χιλιάδων του ΟΕΝΓΕ θα μπορούσαν να μου τη φέρουν στο γραφείο.

Τώρα δεν μπορώ να την πάρω γιατί την έχετε πιάσει.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Από το Νοσοκομείο «Αλεξάνδρα». Την πιάνω προσεκτικά από τα πλαϊνά, από τα λαστιχάκια.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Τριανταφυλλίδη, στην πρωτολογία μου ήμουν πάρα πολύ ξεκάθαρος. Το πρώην Νοσοκομείο Λοιμωδών έπαψε να υφίσταται από το 2013. Διαφημίσατε τις υπηρεσίες, τις οποίες προσέφερε. Και φαντάζομαι ότι από το 2013 μέχρι σήμερα οι υπηρεσίες αυτές δεν έπαψαν να παρέχονται στους πολίτες από άλλες δομές. Και σας είπα ότι δόθηκε η δυνατότητα να ενισχυθούν το Νοσοκομείο «Ιπποκράτειο» και το Νοσοκομείο «Παπανικολάου» με την ένταξή τους σε αυτά των δύο κλινικών, της Παθολογικής και της Παιδιατρικής και να αναβαθμιστούν οι παρεχόμενες υπηρεσίες υγείας.

Σας είπα επίσης, ότι στο κτίριο το οποίο στεγαζόταν, εξετάζουμε σενάρια αξιοποίησης, αλλά όχι νέο νοσοκομείο, όπως λέτε εσείς. Όντως, θα μπορούσε να γίνει μία δομή πρωτοβάθμιας φροντίδας υγείας. Πρέπει όμως να ξεπεράσουμε πρώτα το θέμα με την ιταλική Κυβέρνηση.

Αναφερθήκατε στο Νοσοκομείο Σαντορίνης και σε αυτά που μας παραδώσατε. Επιτρέψτε μου επί τη ευκαιρία -ευχαριστώ που το ξαναθίγετε το θέμα αυτό, το έχουμε απαντήσει αρκετές φορές στην Αίθουσα αυτή, γιατί έχουν αναφερθεί οι συνάδελφοί σας Βουλευτές της Αξιωματικής Αντιπολίτευσης- να πω ότι μας παραδώσατε ένα νοσοκομείο στη Σαντορίνη όπου είχε καλυφθεί το 30% των θέσεων του ιατρικού προσωπικού και το 85% των θέσεων του λοιπού προσωπικού. Τι κάνατε; Αντί να προσλαμβάνετε γιατρούς, προσλαμβάνατε λοιπό προσωπικό.

Και τι άλλο κάνατε; Και μία παγκόσμια εφεύρεση: Υλοποιήσατε την εξ αποστάσεως αιμοκάθαρση, γιατί είχε τεχνητό νεφρό το νοσοκομείο και ο γιατρός βρισκόταν στην Αθήνα και δούλευε το ιδιωτικό κέντρο κοντά στο νοσοκομείο.

Θέλω, λοιπόν, να πω ότι με κάθε τρόπο βελτιώνουμε την παροχή υπηρεσιών υγείας. Υπάρχει σχέδιο προκειμένου να αντιμετωπίσουμε τυχόν δυσμενή εξέλιξη της πανδημίας του κορωνοϊού. Το σύστημα υγείας, από άκρη σε άκρη στην Ελλάδα, στάθηκε και άντεξε την πίεση την περίοδο του κορωνοϊού και δεν πρόκειται να αφήσουμε κανέναν συμπολίτη μας χωρίς την απαραίτητη υπηρεσία που έχει στη διάθεσή του.

Και βεβαίως, είμαστε πάντοτε σε ετοιμότητα, έτσι ώστε να διασφαλίσουμε τη δωρεάν, ισότιμη και αποτελεσματική πρόσβαση σε υπηρεσίες υγείας.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κύριε Υπουργέ.

Θα πρέπει να σας ανακοινώσω τις δύο ερωτήσεις που δεν θα συζητηθούν. Η πρώτη με αριθμό 796/9-6-2020 επίκαιρη ερώτηση πρώτου κύκλου, του Βουλευτή Ρεθύμνου του Συνασπισμού Ριζοσπαστικής Αριστεράς, κ. Ανδρέα Ξανθού προς τον Υπουργό Υγείας, με θέμα: «Δεν στηρίζει η ελληνική κυβέρνηση το σχέδιο του Παγκόσμιου Οργανισμού Υγείας (ΠΟΥ) για την καθολική και ισότιμη πρόσβαση στα φάρμακα και εμβόλια κατά νέου κορωνοϊού», η οποία δεν θα συζητηθεί λόγω κωλύματος του κυρίου Βουλευτή.

Ομοίως, δεν θα συζητηθεί η 6005/286/27-4-2020 ερώτηση και αίτηση κατάθεσης εγγράφων του κύκλου των αναφορών και ερωτήσεων κατά το άρθρο 130, παράγραφος 5 του Κανονισμού της Βουλής του Βουλευτή του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη, προς τον Υπουργό Οικονομικών, με θέμα: «Συμβάσεις ανάπτυξης και παραχώρησης περιφερειακών αεροδρομίων και απορρέουσες υποχρεώσεις υπό τις παρούσες συνθήκες επιδημίας του κορωνοϊού».

Προχωρούμε, τώρα, στην πρώτη με αριθμό 799/11-6-2020 επίκαιρη ερώτηση δεύτερου κύκλου της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Υποδομών και Μεταφορών με θέμα: «Πλήρης απουσία αερολιμενικού ελέγχου και εφαρμογής υγειονομικών πρωτοκόλλων στα αεροδρόμια, με κίνδυνο διασποράς του κορωνοϊού και με ανεπανόρθωτο πλήγμα στον τουρισμό».

Την ερώτηση θα απαντήσει ο Υπουργός Υποδομών και Μεταφορών, κ. Ιωάννης Κεφαλογιάννης.

Ορίστε, κυρία Πέρκα, έχετε τον λόγο για δύο λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, περίμενα τον κ. Καραμανλή όχι για άλλον λόγο, αλλά γιατί είναι το αγαπημένο του θέμα, όταν ακούει για ΑΠΑ. Εν πάση περιπτώσει, πιστεύω ότι θα μου απαντήσετε εσείς. Την ΑΠΑ, την Αρχή Πολιτικής Αεροπορίας, φαίνεται ότι την έχετε ξεχάσει. Με την τελευταία ΠΝΠ στις 14 Μαρτίου, βλέπουμε ότι δεν έχουν συμπεριληφθεί οι αερολιμενικοί στους υπεύθυνους μηχανισμούς ελέγχου, όπως αντίστοιχα το Λιμενικό Σώμα για τα λιμάνια, ενώ είναι το μόνο εθνικό όργανο με εξειδικευμένους και πιστοποιημένους υπαλλήλους, που μπορεί να κάνει τους αντίστοιχους ελέγχους -να σημειώσουμε εδώ- ειδικά σε πολιτικό αλλοδαπό αεροσκάφος για την τήρηση και εφαρμογή των πρωτοκόλλων ασφάλειας των πτήσεων.

Αυτό προκύπτει και από το άρθρο 1 του ν.4427 που η ΑΠΑ έχει οριστεί ως αρμόδια για την εκτέλεση πάσης φύσεως επιθεωρήσεων και για την επιβολή κυρώσεων στο χώρο της Πολιτικής Αεροπορίας, τον οποίο νόμο πάλι ουσιαστικά δεν εφαρμόζετε.

Λόγω της αβλεψίας σας, η απρόσκοπτη εφαρμογή υγειονομικών πρωτοκόλλων στην κατεύθυνση αυτών που εξέδωσε η EASA -φυσικά η EASA δίνει κατευθύνσεις- βλέπουμε ότι είναι πολύ δύσκολη, γιατί ποιος πραγματικά περιμένετε να κάνει αυτούς τους απαραίτητους ελέγχους, δεδομένου ότι η Αστυνομία δεν μπορεί να μπει σε αλλοδαπό αεροσκάφος πολιτικό, αλλά μόνο στην επικράτεια;

Πέρα από αυτό, όμως, μελετήσαμε και τις οδηγίες που δόθηκαν για τα μέτρα προστασίας στα αεροδρόμια. Πουθενά δεν προβλέπεται κρατικός έλεγχος. Εάν κάνουμε λάθος, να μας υποδείξετε πραγματικά πού αυτό υπάρχει. Αντίθετα, διαβάσαμε εξωφρενικά πράγματα, στα οποία θα αναφερθώ πιο πολύ στη δευτερολογία μου. Αλλά θα πω ένα παράδειγμα. Ο ιδιωτικός φορέας επίγειας εξυπηρέτησης που μεταφέρει τους επιβάτες με λεωφορεία από το κτήριο του αεροδρομίου στο αεροσκάφος θα ελέγχει αυστηρά, ώστε η χωρητικότητα του λεωφορείου να μην ξεπερνά το 50%. Φαντάζομαι ότι υπολογίζετε ότι θα βάζει και πρόστιμο στον εαυτό του;

Υπάρχει ένα στρεβλό σύστημα ελέγχου που διαμορφώνεται και, εν τέλει, εμείς αμφισβητούμε πολύ ότι μπορούν να εφαρμοστούν τα πρωτόκολλα. Αυτό επιφέρει πλήγμα και στον τουρισμό, βεβαίως, αλλά και στη σοβαρότητα των υγειονομικών επιπτώσεων.

Επομένως, τελικά, σας ερωτώ, κύριε Υπουργέ, ποιος θα επιβλέψει την εφαρμογή των υγειονομικών πρωτοκόλλων στα αεροδρόμια, αν όχι οι αερολιμενικοί υπάλληλοι της ΑΠΑ και, εν τέλει, ποιον εξυπηρετεί η απουσία αυτών των ελέγχων, υπενθυμίζοντας ότι για οτιδήποτε συμβεί υπεύθυνη τελικά είναι η Κυβέρνηση και κανένας ιδιώτης.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ωστόσο, θα επαναφέρω το ερώτημα για την ΑΠΑ. Τι γίνεται με την ΑΠΑ; Έχει περάσει ένας χρόνος. Παραμένει ακέφαλη. Ακούμε ότι το προβλεπόμενο προσωπικό θα συρρικνωθεί και θα μετακινηθεί από τα περιφερειακά αεροδρόμια στην Αθήνα, δηλαδή πάλι αθηνοκεντρικό το σύστημα. Καρατομείτε μια σοβαρή ελεγκτική υπηρεσία για την οποία ο κύριος Υπουργός μού είχε πει και τότε στην Επιτροπή Θεσμών και Διαφάνειας ότι είχε κάνει συνάντηση με τον επικεφαλής της EASA και είπε ότι θα τα συζητήσουμε. Τέλος πάντων!

Θα πω κάτι και στη δευτερολογία μου, γιατί ξέρω τι θα μου απαντήσετε ή μάλλον προλαβαίνω να το πω τώρα.

Κοιτάξτε: Η «πιπίλα» τού τι έκανε ο ΣΥΡΙΖΑ που είχε «φωτογραφική» διάταξη, που ήταν ο κ. Λιντζεράκος, δεν είναι έτσι. Κατ’ αρχάς ο ΣΥΡΙΖΑ πήρε ένα χάος, θεσμοθέτησε την ΑΠΑ, έβγαλε τα προεδρικά διατάγματα, έλειπαν υπουργικές αποφάσεις και έγινε μια επιτροπή που ενέκρινε αυτή τη διαδικασία για τον ορισμό διοικητών, στην οποία συμμετείχε ο πρόεδρος του Δικηγορικού Συλλόγου και εκπρόσωποι της EASA εγνωσμένου κύρους.

Κάνατε κι εσείς μια άλλη εγνωσμένου κύρους και βάλατε μάλιστα και κάποια κριτήρια τα οποία είχα επισημάνει, όπως πενταετής εμπειρία στις πτήσεις, που ουσιαστικά έδινε προτεραιότητα στους στρατιωτικούς της Πολεμικής Αεροπορίας. Τέλος πάντων, ήταν μια ολόκληρη κουβέντα. Σε κάθε περίπτωση, όμως, αυτή τη στιγμή είμαστε χωρίς κρατικό έλεγχο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς.

Τον λόγο έχει ο Υφυπουργός Υποδομών και Μεταφορών κ. Ιωάννης Κεφαλογιάννης για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κυρία συνάδελφε, στην πρωτολογία μου θα αναφερθώ κυρίως στο πρώτο σας ερώτημα, γιατί πραγματικά πρέπει να αναφερθούν πολύ σημαντικά πράγματα.

Θα ξεκινήσω με μια συμφωνία μαζί σας ότι πράγματι οι αερολιμενικοί έχουν να επιτελέσουν έναν πολύ σημαντικό ρόλο όσον αφορά την τήρηση των μέτρων και, πράγματι, όπως θα σας αναπτύξω και θα σας αποδείξω στην ουσία, το κάνουν και στην πράξη. Άρα, τουλάχιστον σ’ αυτό, μπορούμε να συμφωνήσουμε και νομίζω ότι και μέσα από τη διαδικασία της επίκαιρης ερώτησης μπορεί να αναδειχθεί ο σημαντικός ρόλος που επιτελούν οι αερολιμενικοί σ’ όλα τα αεροδρόμια της χώρας, ανεξαρτήτως του φορέα ο οποίος έχει τη λειτουργία του αεροδρομίου, δηλαδή ανεξαρτήτως του εάν είναι κρατικό αεροδρόμιο, αν είναι αεροδρόμιο το οποίο έχει παραχωρηθεί στη «FRAPORT» ή ο διεθνής αερολιμένας.

Η Υπηρεσία Πολιτικής Αεροπορίας, κυρία συνάδελφε, μέσω της αρμόδιας Διεύθυνσης Αερολιμένων έχει συνεργαστεί ήδη από την αρχή της κρίσης με τον ΕΟΔΥ και συγκεκριμένα με το γραφείο ταξιδιωτικής ιατρικής, από τον Ιανουάριο του 2020 και, βεβαίως, και με το Υπουργείο Υγείας στην παρακολούθηση όλων των εξελίξεων, στην ενημέρωση των κατά τόπους αεροπορικών αρχών και στην έγκαιρη αποστολή οδηγιών όσον αφορά τα πληρώματα των αεροσκαφών και το προσωπικό εδάφους. Μάλιστα, είχαν εκπονηθεί σε κεντρικό επίπεδο μέσω των Διευθύνσεων της ΥΠΑ οι διαδικασίες υλοποίησης του καθημερινού ελέγχου τήρησης των εκάστοτε ανακοινούμενων μέτρων από τις κατά τόπους αεροπορικές αρχές των αεροδρομίων.

Ενδεικτικά σάς αναφέρω -για να καταστεί σαφές και στην Αίθουσα αλλά και σε όσους μας παρακολουθούν- το πόσο σημαντικό ρόλο επιτέλεσαν οι αρμόδιοι υπάλληλοι της Υπηρεσίας Πολιτικής Αεροπορίας, όπως βεβαίως είναι και οι αερολιμενικοί.

Στα μέτρα τα οποία εφαρμόστηκαν είχαν -μεταξύ άλλων- και τις εξής αρμοδιότητες: Παρακολούθηση του σχεδίου προετοιμασίας και απόκρισης για τον νέο κορωνοϊό ήδη από τον Φεβρουάριο του 2020 του ΕΟΔΥ και συγκεκριμένα στα παραρτήματα 9, 10 και 11 και εναρμόνισης των διαδικασιών φορέα λειτουργίας του αερολιμένα, παρακολούθηση-τήρηση οδηγιών της διοίκησης της ΥΠΑ από τον φορέα λειτουργίας αερολιμένα, τους φορείς επίγειας εξυπηρέτησης αεροσκαφών, τους παρόχους υπηρεσιών ασφάλειας αερολιμένα και τις λοιπές εταιρείες που δραστηριοποιούνται εντός αερολιμένα και σημειώνεται ότι μόνο ο εν υπηρεσία αερολιμενικός υπάλληλος έχει εκ της νομοθεσίας πρόσβαση και ασκεί εποπτικά καθήκοντα -νομίζω ότι σ’ αυτό μπορούμε να συμφωνήσουμε και πράγματι το κάνει- στον ελεγχόμενο χώρο του αεροδρομίου.

Στα αεροδρόμια ευθύνης λειτουργίας της ΥΠΑ ειδοποίηση και συντονισμός του ΕΚΑΒ, του αερονομείου του αερολιμένα, της αεροπορικής εταιρείας, του φορέα επίγειας εξυπηρέτησης και όλων των φορέων που σχετίζονται με τις αερομεταφορές, διενέργεια έρευνας για τη διαπίστωση των χώρων του αερολιμένα που κινήθηκε το ύποπτο κρούσμα κορωνοϊού, διενέργεια έρευνας και αναζήτησης στοιχείων από την αεροπορική εταιρεία για τον εντοπισμό των ονομάτων των επιβατών που ταξίδεψαν πλησίον της θέσης ενός ενδεχόμενου ύποπτου κρούσματος, παραλαβή από φορείς επίγειας εξυπηρέτησης των συμπληρωμένων εντύπων πληροφοριακών στοιχείων επιβατών για τον COVID-19, έλεγχος εφαρμογής περιορισμών αεροπορικών μετακινήσεων. Είμαι λίγο αναλυτικός, αλλά πρέπει να καταστεί σαφές ότι πράγματι έχουν επιτελέσει αυτά τα καθήκοντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρησιμοποιήσω λίγο χρόνο από τη δευτερολογία μου, κύριε Πρόεδρε.

Έλεγχος του φυσικού αερισμού αιθουσών αερολιμένων, έλεγχος για τη διαπίστωση ότι κανένας επιβάτης δεν έχει επιβιβαστεί εντός αεροσκάφους για περισσότερο από τριάντα λεπτά χωρίς κατάλληλο εξαερισμό, έλεγχος του υποχρεωτικά μειούμενου κατά το ήμισυ αριθμού επιβατών ανά λεωφορείο πίστας, χειρισμός δικαιωμάτων επιβατών σε πτήσεις που ακυρώνονται, άμεση συναλλαγή με το κοινό και εξυπηρέτηση εξαιρετικής ανάγκης, έλεγχος για τον γενικό περιορισμό κινήσεων και συνάθροιση υπαλλήλων εντός του χώρου εργασίας στον αερολιμένα, έλεγχος για εντατικοποίηση καθαρισμού των κτηριακών εγκαταστάσεων και κυρίως των κρίσιμων σημείων, όπως είναι ο χώρος ελέγχου επιβατών.

Όλα αυτά τα καθήκοντα τα εκτελούν και πρέπει να τα εκτελούν βάσει και της κείμενης νομοθεσίας οι αερολιμενικοί των κατά τόπους αεροπορικών αρχών.

Επιπλέον, μπορώ να σας πω, κυρία συνάδελφε, ότι στα εγκεκριμένα σχέδια από την ΥΠΑ αντιμετώπισης των εκτάκτων αναγκών και καταστάσεων υπάρχει και ειδική ενότητα για τη διαχείριση εκτάκτου περιστατικού όσον αφορά τα κρούσματα σοβαρών μεταδοτικών νοσημάτων, τα οποία είναι είτε εν πτήσει είτε στον αεροσταθμό. Ομοίως η διενέργεια προανάκρισης συμβάντων εντός του αερολιμένα, βεβαίως σε συνεργασία και με τις άλλες συναρμόδιες αρχές, πραγματοποιείται και από αερολιμενικούς υπαλλήλους της αεροπορικής αρχής του αεροδρομίου.

Πέραν τούτου, οι αερολιμενικοί υπάλληλοι των κατά τόπους αεροπορικών αρχών είναι υπεύθυνοι για την εφαρμογή των αερολιμενικών διατάξεων. Ενδεικτικά σας αναφέρω ότι στην παράγραφο 6,44 της αερολιμενικής διάταξης 1 περιλαμβάνεται ακόμα και διάταξη που αφορά την επιβολή προστίμου σε περίπτωση που κάποιος εργαζόμενος παραβαίνει αυτή τη διάταξη.

Άρα θέλω να πω και προς την Εθνική Αντιπροσωπεία ότι ασκείται το σύνολο των αρμοδιοτήτων που πρέπει να ασκούνται από τους αερολιμενικούς βάσει των κείμενων διατάξεων. Αυτές είναι οι οδηγίες που έχουν λάβει και από την Υπηρεσία Πολιτικής Αεροπορίας και βεβαίως αυτή είναι και η οδηγία και από την πολιτική ηγεσία του Υπουργείου. Επομένως θεωρώ ότι κανένας ιδιώτης, κανένας ο οποίος δεν έχει αρμοδιότητα βάσει της κείμενης νομοθεσίας δεν μπορεί να προβεί και στις ενέργειες τις οποίες αναπτύξατε εσείς στην επίκαιρη ερώτησή σας.

Κλείνω την πρωτολογία μου λέγοντας ότι συνάγεται εξ όλων αυτών ότι οι αερολιμενικοί υπάλληλοι είναι εκείνοι οι οποίοι ούτως ή άλλως πρέπει να εφαρμόζουν τόσο τα υγειονομικά πρωτόκολλα -πρέπει να είμαι ξεκάθαρος εδώ πέρα- που εφαρμόζει το Υπουργείο Υγείας, αλλά βεβαίως και αυτά τα οποία προκύπτουν και από τους κανονισμούς της EASA. Άρα σε καμμία περίπτωση δεν αφήνουμε περιθώριο σε κάποιον ιδιώτη να εμφιλοχωρήσει και να κάνει αυτές τις ενέργειες που είναι αποκλειστική αρμοδιότητα των δημοσίων λειτουργών.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κυρία Πέρκα, έχετε τον λόγο για να ακούσουμε όσα δεν ακούσαμε στην πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, πραγματικά χαίρομαι που αναγνωρίζετε τον ρόλο των αερολιμενικών. Ωστόσο δεν μου απαντάτε γιατί δεν είναι στους μηχανισμούς ελέγχου, γιατί δεν ορίστηκαν στην ΠΝΠ. Είναι ένας ελεγκτικός μηχανισμός, έχει ανακριτικές αρμοδιότητες. Όπως τα είπατε είναι. Το ένα είναι αυτό.

Το άλλο είναι όλη αυτή η ιστορία με τη συρρίκνωση αυτού του προσωπικού. Βεβαίως, δεν μου απαντήσατε για την ΑΠΑ. Φαντάζομαι ότι θα απαντήσετε στη δευτερολογία. Είναι πάρα πολύ σοβαρό αυτό για εμάς. Είναι ανεξάρτητη αρχή, πρέπει να επιτελέσει τον ρόλο της. Έχουμε υποσχέσεις. Πρέπει να γίνουμε ευρωπαϊκή χώρα.

Η ΑΠΑ της Γαλλίας των εκατόν οκτώ αεροδρομίων έχει δύο χιλιάδες τριακόσιους εργαζόμενους, η Ιταλία εξακόσιους ογδόντα έναν εργαζόμενους, η Ελβετία των οκτώ αεροδρομίων έχει τριακόσιους τριάντα εργαζόμενους, η Ιρλανδία των εννέα αεροδρομίων διακόσιους είκοσι εργαζόμενους. Οι τετρακόσιες ογδόντα επτά οργανικές θέσεις της ΑΠΑ -που εμείς έχουμε σαράντα δύο αεροδρόμια, εβδομήντα δύο ελικοδρόμια, σαράντα ένα αδειοδοτημένα πεδία προσγείωσης- πάνε σε πτήσεις στους διακόσιους. Εδώ υπάρχει σοβαρό πρόβλημα.

Αναφέρομαι στην ΠΝΠ, αλλά και γενικότερα ενώ αναγνωρίζουμε τη σημασία των αερολιμενικών και του κρατικού ελέγχου, δεν θεσμοθετείται αυτό. Υπάρχει και η ουσία. Εδώ πήγε ο Υφυπουργός Πολιτικής Προστασίας στη Θεσσαλονίκη, προκάλεσε σύσκεψη εν όψει της πανδημίας για τα μέτρα που θα ληφθούν με τη «FRAPORT» και στο debriefing που πήγαν κάποιοι αερολιμενικοί να κάνουν ερωτήσεις, τους είπε: «Παιδιά, τα είπα στη «FRAPORT». Ζητήστε να ενημερωθείτε».

Υπάρχει θέμα εδώ. Βεβαίως, δεν λέμε να μη γίνονται συσκέψεις και με τους ιδιωτικούς φορείς που είναι μέσα στα αεροδρόμια -εννοείται- αλλά έχει σημασία η κρατική παρουσία, η ανεξάρτητη αερολιμενική αρχή.

Τώρα, στο κείμενο των οδηγιών υπάρχει αόριστα αυξημένο προσωπικό του φορέα επίγειας εξυπηρέτησης, ώστε να εξυπηρετείται γρήγορα το επιβατικό κοινό, να παραδίδονται και να παραλαμβάνονται αποσκευές, ώστε ο χρόνος παραμονής να ελαχιστοποιείται. Αυτά ακούγονται πολύ ωραία αν και είναι στις κατευθύνσεις της EASA. Μόνο που η EASA δίνει κατευθύνσεις. Δεν ορίσατε ποτέ κανόνες ποσοτικοποίησης απαραίτητου προσωπικού, ποινές για παραβάσεις, όργανα ελέγχου. Ξέρετε, κύριε Υπουργέ, εδώ μας ακούνε και οι εργαζόμενοι στους φορείς επίγειας εξυπηρέτησης.

Επίσης, σε αυτά τα κείμενα οδηγιών δεν αναφέρεται ποιος από τις αεροπορικές εταιρείες θα ελέγχει την ενημέρωση των επιβατών, τον καθαρισμό, την απολύμανση των χώρων του αερολιμένα και των αεροσκαφών, τη διάθεση μέτρων προστασίας. Έχουμε κάποια ελλείμματα. Και εγώ δεν τα λέω τυχαία, ούτε είναι τυχαία η ερώτησή μου. Τα λέω γιατί υπάρχει και μία ανησυχία στον χώρο των αερολιμενικών.

Είπαμε για τις αρμοδιότητες που έχουν. Εγώ χαίρομαι που τουλάχιστον τις παραδέχεστε. Είμαστε σύμφωνοι σ’ αυτά. Άρα περιμένω και θεσμικά αλλά και επί της ουσίας να γίνει η ΑΠΑ, να ενισχυθούν οι υπηρεσίες των αερολιμενικών και θεσμικά να αποκτήσουν το κύρος που τους αξίζει.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε την κ. Πέρκα.

Ορίστε, κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κυρία συνάδελφε, ως προς τους αερολιμενικούς, για τους οποίους νομίζω ότι μίλησα πολύ λεπτομερώς στην πρωτολογία μου και νομίζω πως συμφωνούμε ότι έχουν αυτά τα καθήκοντα τα οποία τηρούν και εκτελούν στην πράξη, αν υπάρχει κάτι θεσμικό, όπως για παράδειγμα, μια τυπική αναφορά σε μία ΠΝΠ ή ενδεχομένως σε κάποιον νόμο, είμαι πολύ θετικός να το δούμε.

Όμως, σας λέω ότι ούτως ή άλλως όσον αφορά αυτά τα οποία έχουν ως καθήκοντα, βάσει της κείμενης νομοθεσίας, αλλά και των οδηγιών είτε της Υπηρεσίας Πολιτικής Αεροπορίας είτε, βεβαίως, και του Υπουργείου, αντιλαμβάνεστε ότι αυτά τα κάνουμε στην πράξη. Όμως, όσον αφορά και το άλλο θέμα, το τυπικό, το θεσμικό, εγώ σας λέω ότι είμαι πολύ θετικός.

Τώρα όσον φορά στην ΑΠΑ, πράγματι είναι ένα θέμα το οποίο έχουμε αναλύσει πάρα πολλές φορές σε αυτή την Αίθουσα. Όμως, είναι καλό να το επαναλάβουμε, γιατί αξίζει να δούμε την πορεία αυτής της αρχής.

Θυμίζω -και μάλλον το ξέρετε πολύ καλά- ότι αυτή η αρχή συστάθηκε με τον ν.4427/2016. Για να βγουν τα προεδρικά διατάγματα στα οποία αναφερθήκατε χρειάστηκε να περάσουν δύο ολόκληρα χρόνια. Βεβαίως, αυτό έγινε επί της προηγούμενης κυβέρνησης ΣΥΡΙΖΑ. Άρα όσον αφορά το κατά πόσο δείξατε μία ζέση συνολικά ως κυβέρνηση, νομίζω ότι αποδεικνύεται από το γεγονός ότι υπήρξαν πάρα πολλές καθυστερήσεις. Και επειδή έχουμε ασκήσει δημόσια διοίκηση, δεν νομίζω ότι χρειάζονται δύο ολόκληρα χρόνια για να υπάρξει η έκδοση ενός προεδρικού διατάγματος. Άρα η κωλυσιεργία ήταν πολύ συγκεκριμένη.

Πέραν αυτού, θυμίζω ότι από το 2015 και ενώ είχαν παραιτηθεί οι υποδιοικητές της ΥΠΑ, επί σχεδόν τέσσερα χρόνια η Υπηρεσία Πολιτικής Αεροπορίας λειτουργούσε χωρίς τους δύο υποδιοικητές. Άρα αυτό αποτελεί άλλη μία ένδειξη του κατά πόσο τουλάχιστον η προηγούμενη κυβέρνηση επέδειξε μία ζέση, θα έλεγα, για το ζήτημα είτε της ΥΠΑ είτε της ΑΠΑ.

Νομίζω ότι ο Υπουργός κ. Καραμανλής έχει απαντήσει λεπτομερώς και σε γραπτή σας ερώτηση αλλά και προφορικά πολλές φορές στην Εθνική Αντιπροσωπεία, είτε στην Ολομέλεια είτε σε επιτροπή, για το ζήτημα αυτό.

Θέλω, όμως, να σας ενημερώσω για άλλη μια φορά ότι όσον αφορά τη συγκρότηση και την περαιτέρω λειτουργία της ΑΠΑ, αυτή τη στιγμή βρισκόμαστε στην τελική επεξεργασία του νομοσχεδίου, το οποίο θα κατατεθεί στη Βουλή τις ερχόμενες εβδομάδες για συζήτηση και ψήφιση. Άρα θεωρώ ότι αυτό θα λυθεί μια και καλή. Και θέλω να πιστεύω ότι τελικά θα μπορέσουμε, τουλάχιστον, να συμφωνήσουμε στις βασικές αρχές, ανεξαρτήτως του αριθμού των εργαζομένων που θα είναι τελικά στην ΑΠΑ.

Όσον αφορά τον αριθμό, αναφερθήκατε σε κάποιες περιπτώσεις χωρών που πράγματι έχουν περισσότερο αριθμό εργαζομένων στην ΑΠΑ. Όμως, εγώ θα μπορούσα να σας αναφέρω άλλες δέκα χώρες, μεταξύ των οποίων και η Γερμανία, μια τεράστια χώρα με πάρα πολλά αεροδρόμια, τα οποία λειτουργούν με το μισό περίπου του αριθμού των εργαζομένων από αυτό που τουλάχιστον προέβλεπε το σχέδιο της κυβέρνησης ΣΥΡΙΖΑ.

Εμείς, λοιπόν, θεωρούμε -και εγώ θέλω να είμαι απόλυτα σαφής και το έχει πει και ο κ. Καραμανλής- ότι επειδή μιλάμε για μία ρυθμιστική αρχή, η συγκεκριμένη αρχή μπορεί να λειτουργήσει κάλλιστα και με έναν αριθμό κάτω του 1/2 από αυτό που προέβλεπε το αρχικό σχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επομένως θεωρώ ότι αυτό είναι κάτι το οποίο, βεβαίως, θα έχουμε όλον τον χρόνο να το συζητήσουμε, να το αναλύσουμε και να υπάρξει και μία ανταλλαγή επιχειρημάτων, ώστε να δούμε πού μπορούμε τελικά να καταλήξουμε.

Σε κάθε περίπτωση, αυτό είναι το αποτέλεσμα μιας αναλυτικής μελέτης που έχει κάνει τόσο η Υπηρεσία Πολιτικής Αεροπορίας όσο και το Υπουργείο και όταν θα κατατεθεί και το νομοσχέδιο, επαναλαμβάνω τις επόμενες εβδομάδες, θα έχουμε τη δυνατότητα μέσα στην Εθνική Αντιπροσωπεία να ανταλλάξουμε και επιχειρήματα, για να δούμε πού μπορούμε να καταλήξουμε.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Τώρα προχωρούμε στην τρίτη με αριθμό 6077/30-4-2020 ερώτηση του κύκλου των αναφορών και ερωτήσεων της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Υποδομών και Μεταφορών, με θέμα: «Πανδημία COVID-19 και εταιρείες διαχείρισης αεροδρομίων - γεγονός ανωτέρας βίας ή δυσμενές συμβάν;».

Ορίστε, κυρία Πέρκα, έχετε τον λόγο για δύο λεπτά, αν και όταν βλέπετε εμένα, τα κάνετε τέσσερα λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Θα προσπαθήσω να είμαι πιο σύντομη, κύριε Πρόεδρε.

Πάμε, λοιπόν, στο επόμενο θέμα, που αφορά πάλι τις αεροπορικές μεταφορές. Εδώ, λοιπόν, έχουμε το εξής. Είναι γνωστό -και συμφωνούμε όλοι σ’ αυτό- το πλήγμα που έχουν υποστεί οι αεροπορικές μεταφορές, όπως και οι εταιρείες διαχείρισης αεροδρομίων. Και μιλώ για τη «FRAPORT» και για τον Διεθνή Αερολιμένα Αθηνών αλλά και για την εταιρεία κατασκευής του αεροδρομίου του Ηρακλείου, που έχουν στείλει επιστολές στο Υπουργείο και ζητούν την ενίσχυση, την αναβολή, την παράταση έργων κ.τ.λ.. Εμείς συμφωνούμε ότι αυτά πρέπει κάποια στιγμή να τα δούμε και να τα συζητήσουμε και να ενισχυθεί όσο είναι δυνατόν.

Όμως, το πρώτο ερώτημα που τίθεται είναι το εξής: Για μεν τον Διεθνή Αερολιμένα Αθηνών, για το μεγαλύτερο αεροδρόμιο της χώρας, η πανδημία αποτελεί γεγονός ανωτέρας βίας, σύμφωνα με τη σύμβαση, που είναι και σύμβαση ανάπτυξης του αεροδρομίου. Το ίδιο ισχύει και για το Καστέλι. Όμως, για τη «FRAPORT» και για τα δεκατέσσερα περιφερειακά αεροδρόμια αποτελεί δυσμενές συμβάν και βεβαίως είναι αχαρακτήριστη η κρίση για τα είκοσι τρία αεροδρόμια που είναι υπό τη σκέπη του δημοσίου.

Οφείλει, δηλαδή, και το Υπουργείο να δώσει και σ’ αυτό μία απάντηση. Διότι επειδή υπάρχουν συμβάσεις παραχώρησης, δεν μπορεί να καλυφθούν με έναν ορισμό όλοι οι παραχωρησιούχοι. Τι κάνει, λοιπόν, η Κυβέρνηση; Το γνωστό. Αγνοεί τις συμβάσεις και κάνουμε ΠΝΠ. Με την ΠΝΠ, λοιπόν, δίνουμε το δικαίωμα αναστολής πληρωμών στη «FRAPORT» έξω από τη σύμβαση παραχώρησης.

Το πρώτο, δηλαδή, πολύ σοβαρό θέμα είναι ότι όταν το ελληνικό δημόσιο υπογράφει σύμβαση παραχώρησης, πρέπει αυτή να τηρείται κατά γράμμα. Επισημαίνω ότι το ελληνικό δημόσιο δεν έχει παραβιάσει τη σύμβαση. Δεν την επέβαλε στην εταιρεία διαχείρισης αεροδρομίου. Ήταν ένα γεγονός. Αν ψάξουμε, λοιπόν, τη σύμβαση –και την ψάξαμε-, βλέπουμε ότι κανένα άρθρο της σύμβασης παραχώρησης της «FRAPORT» δεν καλύπτει αυτή την πανδημία.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής, κ. **ΔΗΜΗΤΡΙΟΣ ΒΙΤΣΑΣ**)

Εγώ, λοιπόν, τώρα λέω το εξής: Όταν έχουμε υπερκέρδη, όπως το 2019, όπου είχαμε ρεκόρ εσόδων, δεν τα μοιραζόμαστε. Όταν, όμως, έχουμε μία κρίση, πρέπει το ελληνικό δημόσιο να χρηματοδοτήσει τη ζημιά; Αν η σύμβαση παραχώρησης είχε ένα επιχείρημα υπέρ της, αυτό ήταν το επιχειρηματικό ρίσκο που αναλαμβάνει ο ιδιώτης όταν κάνει το έργο ή την υπηρεσία. Εδώ, λοιπόν, βλέπουμε ότι δεν γίνεται αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Υπάρχει το άρθρο 45 της «FRAPORT», το οποίο όμως θα έπρεπε να αναζητηθεί στο τέλος του χρόνου. Εδώ δόθηκε αναβολή για το 2019, για τη χρονιά που είχε υπερκέρδη και έδωσε και μπόνους στα στελέχη της.

Θεωρούμε ότι είναι χαριστική, θεωρούμε ότι είναι εκτός σύμβασης παραχώρησης που είναι πολύ σοβαρό και επίσης θεωρούμε ότι δεν έχει πουθενά καμμία ρήτρα απασχόλησης. Ξέρουμε ότι σ’ αυτή την πανδημία και στο θέμα που προέκυψε με τις αεροπορικές εταιρείες, αυτοί που πλήρωσαν πάλι τη ζημιά ήταν οι εργαζόμενοι σε αυτές τις εταιρείες.

Επίσης, το αεροδρόμιο «Ελευθέριος Βενιζέλος» έστειλε κι αυτό επιστολές. Έχει κι αυτό μία σύμβαση, η οποία μάλιστα προέβλεπε και προβλέπει το γεγονός της ανωτέρας βίας. Στη σύμβαση αυτή, όμως, έπρεπε το ελληνικό δημόσιο, το Υπουργείο να απαντήσει μέσα σε είκοσι οκτώ μέρες, αν δέχεται όλα τα αιτήματα ή αν δέχεται να τα διαπραγματευτεί. Η ημερομηνία αυτή έληξε στις 22 Απριλίου, γεγονός που σημαίνει ότι το Υπουργείο δεν έχει κανέναν σκοπό να διαπραγματευτεί ή να πάει πάλι με τη σύμβαση. Θα κάνει πάλι ad hoc μία ρύθμιση με το «Ελευθέριος Βενιζέλος».

Ακούστε! Σε μία εποχή που έχουμε και το επιχείρημα να μην υπάρχει κουλτούρα μη πληρωμών, και από έξω και από μέσα, που έχουμε αναστολές συμβάσεων, που έχουμε τους εργαζόμενους και τις μικρομεσαίες επιχειρήσεις που δεν έχουν πρόσβαση σε δανεισμό, έχουμε εταιρείες οι οποίες χωρίς ρήτρα απασχόλησης και χωρίς κάποιους περιορισμούς τυγχάνουν ευνοϊκών όρων.

Επομένως, πώς χαρακτηρίζεται νομικώς η υγειονομική κρίση; Γιατί αγνοούμε τις συμβάσεις παραχώρησης, κάτι πολύ σοβαρό, και τι θα γίνει με τα είκοσι τρία κρατικά αεροδρόμια, εκ των οποίων είναι και του Ηρακλείου που χρηματοδοτεί και το έργο στο Καστέλι και είναι αρκετά σοβαρό;

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κυρία συνάδελφε, νομίζω ότι έχουμε λύσει προ πολλού σε αυτή την Αίθουσα την αναγκαιότητα, όσον αφορά την παραχώρηση των αεροδρομίων. Και αυτό το λέω, διότι θυμίζω ότι οι παραχωρήσεις προχώρησαν -και πολύ καλώς βεβαίως- επί της προηγούμενης κυβέρνησης, επί κυβέρνησης ΣΥΡΙΖΑ. Άρα, και η προηγούμενη κυβέρνηση θεώρησε ότι η «FRAPORT» αποτελεί μία αξιόπιστη εταιρεία η οποία μπορεί να διαχειρίζεται έναν αριθμό ελληνικών αεροδρομίων προς όφελος βεβαίως και της ελληνικής οικονομίας, αλλά και του τουρισμού.

Γιατί πρέπει να τονίσω σε αυτή την Αίθουσα ότι ο ελληνικός τουρισμός -όπου βασική πύλη εισόδου για τους επισκέπτες της χώρας μας είναι τα αεροδρόμια κατά ένα πολύ μεγάλο ποσοστό, περίπου στο 70%- αποτελεί έναν βασικό πυλώνα, όσον αφορά την οικονομία της χώρας. Έμμεσα και άμεσα προσφέρει περίπου το 20% του ΑΕΠ.

Άρα, αντιλαμβάνεστε και εσείς, αντιλαμβανόμαστε και όλοι ότι όταν έχουμε μια πρωτόγνωρη κρίση, μια πρωτόγνωρη πανδημία, όπως έχει χαρακτηρίσει και ο Παγκόσμιος Οργανισμός Υγείας –και μάλιστα θα το καταθέτω στα Πρακτικά- ήδη από τις 12-3-2020 τον κορωνοϊό, νομίζω ότι παρέλκει οποιαδήποτε άλλη συζήτηση, όσον αφορά την αναγκαιότητα στήριξης συνολικά των αερομεταφορών της χώρας.

Θέλω να τονίσω για άλλη μια φορά ότι όταν λέμε αερομεταφορές, προφανώς, δεν αναφερόμαστε μόνο στις αεροπορικές εταιρείες, αλλά αναφερόμαστε, βεβαίως, σε όλους τους εργαζόμενους, γύρω στις δώδεκα χιλιάδες που είναι συνολικά στον χώρο, είτε είναι στο προσωπικό εδάφους είτε είναι στα αεροδρόμια είτε στους παραχωρησιούχους, άρα νομίζω ότι τουλάχιστον σε αυτό μπορούμε να συμφωνήσουμε.

Όσον αφορά το δεύτερο ερώτημα στο οποίο αναφερθήκατε, για τα είκοσι τρία αεροδρόμια, το οποίο περιλαμβάνει -μεταξύ άλλων- τον αερολιμένα Ηρακλείου, θυμίζω ότι μέσα από τον τακτικό προϋπολογισμό της Υπηρεσίας Πολιτικής Αεροπορίας καλύπτονται όλες οι δαπάνες, είτε αφορά τη μισθοδοσία του προσωπικού είτε αφορά τις λειτουργικές ανάγκες και δαπάνες προμήθειας αγαθών και υπηρεσιών. Νομίζω ότι μέσα από αυτή τη διαδικασία στηρίζονται και θα στηριχθούν, βεβαίως, όπου χρειαστεί, πλήρως οι εργαζόμενοι των αεροδρομίων αυτών και, βεβαίως, η Κυβέρνηση έχει λάβει όλα τα μέτρα, προκειμένου κανείς να μη μείνει χωρίς δίχτυ κοινωνικής προστασίας.

Επίσης να σημειώσω ότι από τα ανωτέρω αεροδρόμια, δηλαδή τα είκοσι τρία αεροδρόμια τα οποία παραμένουν ακόμα υπό κρατικό έλεγχο, εισπράττονται κανονικά τα τέλη εκσυγχρονισμού και ανάπτυξης των αεροδρομίων, τα λεγόμενα ΤΕΑ και, βεβαίως, μέρος αυτών διατίθεται στην Υπηρεσία Πολιτικής Αεροπορίας για την ενίσχυση τόσο των πιστώσεων του προϋπολογισμού αλλά και για άλλες ανάγκες που προκύπτουν κατά τη διάρκεια του οικονομικού έτους.

Στη διάρκεια της δευτερολογίας μου θα αναφερθώ και στα υπόλοιπα ερωτήματα που φαντάζομαι θέλετε να αναπτύξετε, αλλά θα ήθελα για άλλη μια φορά να πω στην Εθνική Αντιπροσωπεία ότι αυτή η πρωτόγνωρη κρίση του κορωνοϊού βεβαίως μας έχει φέρει προ καταστάσεων οι οποίες ήταν πρωτόγνωρες για όλους μας, αλλά νομίζω τουλάχιστον μπορούμε να συμφωνήσουμε ότι πρέπει να στηριχθεί ένας κρίσιμος τομέας για τη χώρα, που είναι ο τομέας των αερομεταφορών και νομίζω ότι αυτό έχει πράξει η Κυβέρνηση τους προηγούμενους μήνες.

Ευχαριστώ πολύ.

(Στο σημείο αυτό ο Υφυπουργός Υποδομών και Μεταφορών κ. ΙωάννηςΚεφαλογιάννηςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Υπουργέ.

Κυρία Πέρκα, έχετε τον λόγο για τρία λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, βεβαίως και πρέπει να στηριχτούν, εγώ θα έλεγα, όλοι οι κλάδοι της οικονομίας. Τους όρους συζητάμε.

Λέω, λοιπόν, ότι αν έχεις μια σύμβαση παραχώρησης, πας με τα άρθρα της σύμβασης παραχώρησης. Αν θέλετε να θεωρήσουμε ότι είναι κάτι έξω από αυτό, πρωτόγνωρο, γιατί δεν ακολουθούμε τα παραδείγματα άλλων χωρών, της Αμερικής και άλλων ευρωπαϊκών, που ζητάνε μετοχές, όταν κάνουν διευκολύνσεις στις εταιρείες τους για να τις στηρίξουν;

Είναι γνωστή η περίπτωση της «ALITALIA», της «AIR FRANCE», της «LUFTHANSA»,της KLM. Ο ίδιος ο Τραμπ είπε βεβαίως να τις στηρίξουμε, να δώσουμε είτε δάνεια με εγγυήσεις του δημοσίου είτε ζεστό χρήμα, αλλά μετοχές, για να ελέγχουμε και δικαίωμα βέτο στα διοικητικά συμβούλια, ούτως ώστε να μην έχουμε το φαινόμενο από τη μια κρατικό χρήμα και από την άλλη μπόνους στα στελέχη. Αν το αντιμετωπίσουμε έτσι, η κουβέντα πρέπει να γίνει εκεί, αλλιώς να το αντιμετωπίσουμε στο πλαίσιο της σύμβασης παραχώρησης. Εγώ πιστεύω ότι αυτό είναι το σωστό, όταν λέμε επιχειρηματικό ρίσκο. Το είδαμε και στη διάρκεια της οικονομικής κρίσης.

Είχα ξεχάσει τον «ΜΟΡΕΑ». Πήρε πάλι κάπου στα 11 εκατομμύρια ευρώ για ενίσχυση. Δηλαδή, τελικά κάποια στιγμή ως κράτος πρέπει να καθίσουμε κάτω να σκεφτούμε, τι μας έχουν στοιχίσει αυτές οι συμβάσεις παραχώρησης. Είναι καλό εργαλείο αλλά πρέπει να τηρούνται οι όροι των συμβάσεων. Για τη ρήτρα απασχόλησης το λέω, γιατί έχει δημοσιεύματα το «BLOOMBERG».

Η «AIR FRANCE» λέει ότι σχεδιάζει οκτώ χιλιάδες τριακόσιους εργαζόμενους να τους βγάλει σε εθελουσία. Η «FRAPORT», η οποία είναι μια εταιρεία που έχει αεροδρόμια στην Αγία Πετρούπολη, στην Τουρκία, στην Αττάλεια, στην Φρανκφούρτη, σε όλον τον κόσμο, σχεδιάζει την περικοπή τεσσάρων χιλιάδων θέσεων εργασίας.

Τώρα εδώ υπάρχει ένα θέμα: Από τη μια ξεπερνάμε τη σύμβαση και δίνουμε ζεστό χρήμα. Από την άλλη δίνουμε αναστολή πληρωμών για το έτος 2019 που είχε υπερκέρδη, που δίνει μπόνους στα στελέχη και όχι -ας πούμε- να το συζητήσουμε στο τέλος του χρόνου, για το διάστημα -γιατί έχουν ημερομηνίες- που είχαμε την κρίση.

Ακόμα, στα παραχωρηθέντα αεροδρόμια οι βασικότερες λειτουργίες, πύργος ελέγχου, ραδιοβοηθήματα, αερολιμενικοί έλεγχοι, παρέχονται δωρεάν από τους υπαλλήλους της ΥΠΑ και της ΑΠΑ.

Σε κάθε περίπτωση εγώ πιστεύω ότι πρέπει αυτά να γίνονται πιο προσεκτικά, κύριε Υπουργέ, και να τηρούμε τις συμβάσεις. Εάν πάλι κάτι γίνει πολύ έξω από τις συμβάσεις, υπάρχει λύση, αυτό με τις μετοχές, για όσο διαρκεί η κρίση -θα πω εγώ- για να έχει μια εγγύηση το ελληνικό δημόσιο.

Εν τω μεταξύ, από τα έσοδα της «FRAPORT» συντηρούνται τα υπόλοιπα αεροδρόμια. Μας είπε ο κ. Σταϊκούρας στη Βουλή ότι στο δημόσιο τα έδωσε, αλλά δεν τα έδωσε το TAIΠΕΔ. Ναι, αλλά επαναλαμβάνω, το ΤΑΙΠΕΔ είναι δημόσιο ταμείο.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κυρία συνάδελφε, θα ξεκινήσω από την τελευταία αποστροφή σας, όσον αφορά τα έσοδα της «FRAPORT». Θα ήθελα να ενημερώσω το Σώμα ότι, πράγματι, παρά το γεγονός ότι υπήρξαν κάποιες δυσκολίες προς όλους, η «FRAPORT» προέβη στην ενέργεια των υποχρεώσεών της, βάσει και της σύμβασης παραχώρησης και όσον αφορά το 2019. Όσον αφορά τα τέλη εκσυγχρονισμού και ανάπτυξης των αεροδρομίων, ήδη από τις 30-4-2010 έχει καταθέσει στον λογαριασμό του δημοσίου τα έσοδα που αφορούν το συγκεκριμένο έτος.

Άρα, όσον αφορά το οικονομικό έτος 2019, για το οποίο πολύ σωστά είπατε ότι παρουσίασε κέρδη και πολύ καλώς έκανε αυτή την πράξη, όσον αφορά την κατάθεση, νομίζω ότι τουλάχιστον είχε απαντηθεί και νομίζω δεν χρειάζεται να υπάρχει καμμία –σε εισαγωγικά- «σκιά» ή «γκρίζα ζώνη», ότι μια εταιρεία, η οποία παρουσίασε κέρδη τον προηγούμενο χρόνο, δεν προχώρησε στις υποχρεώσεις της, βάσει της σύμβασης, λόγω του κορωνοϊού. Όσον αφορά το 2020, βεβαίως είναι μια άλλη χρονιά και το αντιμετωπίζουμε ανάλογα και με τις συνθήκες.

Όσον αφορά το ερώτημα το οποίο θέσατε για την ενίσχυση των αεροδρομίων, αντιλαμβάνεστε ότι κάθε χώρα αντιμετωπίζει το συγκεκριμένο ζήτημα- όσον αφορά συνολικά τον τομέα των αερομεταφορών- διαφορετικά. Γιατί αναφερθήκατε σε κάποια παραδείγματα άλλων ευρωπαϊκών χωρών ή ακόμα και της Αμερικής, αλλά σας θυμίζω ότι για παράδειγμα στη Γαλλία ή στην Ολλανδία, εκεί οι αντίστοιχες άμεσες ενισχύσεις ήταν μερικές δεκάδες δισεκατομμύρια, κάτι το οποίο δεν συνέβη στη χώρα μας.

Η ενίσχυση στον τομέα των αερομεταφορών επαναλαμβάνω, όπως σας έχει αναπτύξει και ο κ. Καραμανλής σε αυτή την Αίθουσα, αφορά έναν κλάδο περίπου έντεκα με δώδεκα χιλιάδων ανθρώπων και μάλιστα περίπου το μισό ποσό της ενίσχυσης βάσει των μέτρων τα οποία ανακοινώθηκαν από την Κυβέρνηση, αφορά τις εισφορές των εργαζομένων μέχρι τον Δεκέμβριο. Άρα, αποτελεί μια έμπρακτη απόδειξη ότι βασική προτεραιότητα αυτής της Κυβέρνησης δεν είναι μόνο η διάσωση των επιχειρήσεων, κάτι το οποίο ούτως ή άλλως το έχουμε πει δημοσίως, αλλά διάσωση επιχειρήσεων σημαίνει διάσωση των θέσεων εργασίας, σημαίνει προστασία των εργαζομένων.

Άρα, νομίζω ότι σε αυτό τουλάχιστον μπορούμε να συμφωνήσουμε, κάποια μέτρα -θα έλεγα σχεδόν το σύνολο των μέτρων- ήταν προς τη σωστή κατεύθυνση. Αν είναι κάποια άλλα τα οποία ενδεχομένως μπορούν να λυθούν, είμαστε ανοιχτοί προς συζήτηση. Όμως, επαναλαμβάνω σε μια πρωτόγνωρη κατάσταση, όπως αυτή του κορωνοϊού, σε μια κατάσταση όπου, βεβαίως, το πρωτεύον ήταν το υγειονομικό σκέλος, αλλά στη συνέχεια βεβαίως είναι και το οικονομικό εξίσου σημαντικό, νομίζω ότι τουλάχιστον υπήρξε μια έμπρακτη απόδειξη από πλευράς Κυβέρνησης ενίσχυσης των εργαζομένων και θεωρώ ότι σε αυτόν τον τομέα μέχρι τώρα έχει υπάρξει μια επιτυχία, που κυρίως είναι επιτυχία των ίδιων των εργαζομένων.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ και τους δύο.

Συνεχίζουμε και ολοκληρώνουμε με τη δεύτερη με αριθμό 808/15-6-2020 επίκαιρη ερώτηση πρώτου κύκλου της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Οικονομικών με θέμα: «Ποια τα εκατόν πενήντα επτά ακίνητα της Λάρισας που δεσμεύτηκαν στο υπερταμείο, και πότε θα επιστραφούν στην τοπική κοινωνία». Θα απαντήσει ο Υφυπουργός Οικονομικών κ. Απόστολος Βεσυρόπουλος.

Κυρία Λιακούλη, έχετε τον λόγο.

**ΕΥΑΓΕΓΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κατ’ αρχάς να πούμε ότι ο Υπουργός έρχεται να απαντήσει στην ερώτηση για το υπερταμείο. Πρώτο θετικό πρόσημο. Γιατί θα ανακαλέσουμε τη μνήμη μας πίσω στην ιστορία, και θα πούμε ότι ο κ. Τσακαλώτος δεν ήρθε ποτέ να απαντήσει στις ερωτήσεις, στις επερωτήσεις και στις επίκαιρες, που στην εποχή του είχε καταθέσει το Κίνημα Αλλαγής.

Για να δούμε όμως τι θα μας πείτε κι εσείς, κύριε Υπουργέ. Γιατί ξέρετε, σήμερα, κι εσείς κι εγώ και όλοι μας συναντιόμαστε και με μία πτυχή της ιστορίας. Πολλές φορές ξέρετε, η ιστορία εκτός από δεινός κριτής ταυτόχρονα μπορεί να είναι και αυστηρή στα σημεία της αλλά και να καγχάσει πολλές φορές. Σήμερα, λοιπόν, ως προς τον κ. Τσακαλώτο, θεωρώ ότι η ιστορία τού επιφύλαξε μία ειρωνεία, καθώς είχε υπογράψει στις 19-6-2018 αυτή την απόφαση, στο ΦΕΚ, και δημοσιεύτηκε. Σαν σήμερα, λοιπόν, δύο χρόνια ακριβώς μετά συζητιέται εδώ στην Αίθουσα της Ολομέλειας της Βουλής, το θέμα αυτό μιας επαίσχυντης απόφασης, η οποία δήλωσε την υποτέλεια της χώρας μας με τον χειρότερο και πρωτοφανή για τα πολιτικά χρονικά τρόπο.

Στις 19-6-2018, λοιπόν, δέκα χιλιάδες εκατόν δεκαεννέα ακίνητα βρέθηκαν δεσμευμένα στο υπερταμείο. Το υπερταμείο ήταν ένα δημιούργημα της προηγούμενης κυβέρνησης του ΣΥΡΙΖΑ, των «ΣΥΡΙΖΑΝΕΛ», το οποίο, βεβαίως, δεν είχε καμμία σχέση με το ΤΑΙΠΕΔ, όπως προσπαθούν εντέχνως να θολώσουν το τοπίο πολλοί σήμερα, διότι το ΤΑΙΠΕΔ όπως γνωρίζει πλέον ο ελληνικός λαός και πόσω μάλλον οι καθ’ ύλην αρμόδιοι, ήταν ακριβώς ένα ταμείο το οποίο ανήκε στο ελληνικό δημόσιο, ενώ, βεβαίως ,το υπερταμείο ήταν στον απόλυτο έλεγχο των δανειστών και πρόεδρος του εποπτικού συμβουλίου ο αξιότιμος κ. Le Pape. Αυτά για να θυμόμαστε την ιστορία, γιατί η ιστορία πάντοτε διδάσκει όπως λέτε και λέμε.

Μέσα λοιπόν στη ραστώνη, από το 2018 μέχρι σήμερα, και στην ησυχία ότι αφού είπαν οι δανειστές, το κάναμε -οι δανειστές δεν το είπαν έτσι, εμείς το κάναμε έτσι- ήρθε μία βόμβα του Συμβουλίου Επικρατείας, του Δ΄ Τμήματος, πρόσφατη, να αποκαλύψει ότι ούτε οι δανειστές το είπαν έτσι, αλλά ούτε κι εμείς καλά το κάναμε ως Κυβέρνηση. Τι είπε λοιπόν το Δ΄ Τμήμα με τις αποφάσεις του 929-934; Ότι ήταν παράνομη η απόφαση του Υπουργού Οικονομικών κ. Τσακαλώτου και μάλιστα ήταν αποκαλυπτική η απόφαση. Διότι, κύριε Υπουργέ, αυτό το οποίο τονίστηκε μέσα ήταν ότι ενώ στις 19-6-2018 δημοσιεύθηκε η απόφαση αυτή, ο έλεγχος των ακινήτων, που ήταν υποχρεωμένος να ξεκινήσει σύμφωνα με το άρθρο 19 προγενέστερα βεβαίως -γιατί υπήρχαν και ακίνητα ανεπίδεκτα υποθηκεύσεως ουσιαστικά-, ξεκίνησε έναν μήνα μετά. Αυτό έδειξε, λοιπόν, πόση εγρήγορση υπήρχε, πώς εν μία νυκτί έγινε. Και ποια ήταν η απόφαση αυτή; Η μισή σελίδα την οποία σας έδειξα -και την καταθέτω στα Πρακτικά- και αριθμοποιημένα σανσκριτικά, για να κρυφθεί η υποτέλειά μας.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι διαβάζει ένας Έλληνας πολίτης, όταν θέλει να δει ποια είναι δεσμευμένα, για παράδειγμα, στη δική μου περιοχή της Λάρισας; Δεν είναι και δικά μου τα ακίνητα αυτά; Τα εκατόν πενήντα επτά δεν είναι δικά σας, δικά μου, όλων των Ελλήνων και Ελληνίδων; Τι διαβάζει, λοιπόν, στην απόφαση του κ. Τσακαλώτου; Αριθμούς, ΚΑΕΚ, οι οποίοι δεν έχουν καμμία επεξήγηση, δεν αντιστοιχούν πουθενά, δεν μπορεί κανένας να καταλάβει. Και από τη θέση της δικηγόρου σάς λέω μάλιστα, κύριε Πρόεδρε και κύριε Υπουργέ, ότι κάνοντας δειγματοληπτικό έλεγχο στα υποθηκοφυλακεία, στο ελληνικό Κτηματολόγιο και όπου μπορούσα, ανακάλυψα πόσο πραγματικά δύσκολο είναι να ταυτοποιήσει κανείς αυτά τα ακίνητα με το ποια είναι πραγματικά σε κάθε περιοχή. Παρ’ όλα αυτά εγώ τα κατάφερα σε ό,τι αφορά τη δική μου περιοχή, τουλάχιστον σε ένα μεγάλο μέρος.

Τελειώνοντας, λέω ότι οι αγώνες του Κινήματος Αλλαγής έγιναν με πρωτοστάτη την Πρόεδρό του, τη Φώφη Γεννηματά, αλλά και τον συνάδελφο Γιάννη Κουτσούκο, που πρέπει να τον μνημονεύσω, γιατί πήρε την υπόθεση αυτή πάνω του, αλλά και πολλούς συναδέλφους του Κινήματος Αλλαγής, με ερωτήσεις, επερωτήσεις, και πρόσφατα σε εσάς, κύριε Υπουργέ. Ήρθατε εσείς και απαντήσατε στη Βουλή σε επερώτηση, αλλά πριν έρθει η «βόμβα» του Συμβουλίου της Επικρατείας. Τώρα να δω κι εσείς, μετά τη «βόμβα» τι θα κάνετε. Και βεβαίως τώρα πια ήρθε η ώρα, αφού άνοιξε ο δρόμος, αυτά να τα αποδεσμεύσετε και να τα αποδώσετε.

Σας ζητώ σήμερα, λοιπόν, να μου δώσετε τη λίστα, όχι με τα αριθμοποιημένα σανσκριτικά της υποτέλειας, αλλά να μου δώσετε τα εκατόν πενήντα επτά ακίνητα της Λάρισας, κατ’ όνομα, ποια είναι αυτά και τι αντιστοιχεί σε κάθε ΚΑΕΚ, όπως επίσης να μας πείτε ποιο είναι το σχέδιο της Κυβέρνησης της Νέας Δημοκρατίας. Γιατί ο ΣΥΡΙΖΑ κυβέρνησε και κρίθηκε από την ιστορία και από τον ελληνικό λαό. Εσείς όμως τώρα κυβερνάτε. Εσείς τι θα κάνετε; Πώς θα τα αποδώσετε και ποιο είναι το χρονοδιάγραμμά σας, κύριε Υπουργέ, προκειμένου αυτά να έρθουν εκεί που ανήκουν, στον ελληνικό λαό;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Τον λόγο έχει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, στην επίκαιρη ερώτηση που καταθέσατε παρατηρείτε ότι η πολιτική ηγεσία του Υπουργείου Οικονομικών απέφευγε να παραστεί στη Βουλή, προκειμένου να μη δώσει απαντήσεις για το συγκεκριμένο ζήτημα στο πλαίσιο του κοινοβουλευτικού ελέγχου. Η πρακτική αυτή ανήκει στο παρελθόν. Γνωρίζετε, όπως γνωρίζουν και όλοι οι Βουλευτές, ότι κάθε Δευτέρα και Παρασκευή είμαι εδώ για να απαντώ στις επίκαιρες ερωτήσεις των συναδέλφων, γιατί αυτό επιβάλλουν οι κανόνες της κοινοβουλευτικής τάξης.

Στην ερώτησή σας αναδεικνύετε το ζήτημα της μεταβίβασης εκατόν πενήντα επτά ακινήτων του Νομού Λάρισας στην ΕΤΑΔ. Αποτελούν μέρος των δέκα χιλιάδων εκατόν δεκαεννέα ακινήτων σε όλη τη χώρα, που ανήκαν στο ελληνικό δημόσιο και μεταβιβάστηκαν στην ΕΤΑΔ το 2018, με απόφαση και υπογραφή του τότε Υπουργού Οικονομικών κ. Τσακαλώτου. Ήταν το αποτέλεσμα της καταστροφικής διαπραγμάτευσης του πρώτου εξαμήνου του 2015, που οδήγησε στη δέσμευση της δημόσιας περιουσίας για ενενήντα εννέα χρόνια, με την ψήφιση του νόμου 4389/2016. Το παράδοξο όμως ήταν ότι στα δέκα χιλιάδες εκατόν δεκαεννέα ακίνητα που παραχωρούνταν περιλαμβάνονταν αρχαιολογικοί χώροι, δασικές εκτάσεις, αιγιαλοί και παραλίες, υδροβιότοποι, αλλά και περιοχές NATURA, δηλαδή περιλαμβάνονταν ακίνητα που ξεκάθαρα έπρεπε να εξαιρεθούν.

Παρέθεσα αναλυτικά στοιχεία απαντώντας στην επίκαιρη επερώτηση που είχαν καταθέσει οι συνάδελφοί σας του Κινήματος Αλλαγής και η οποία συζητήθηκε πριν από λίγο καιρό στην Ολομέλεια της Βουλής. Μπορώ να αναφέρω και σε εσάς τα αποτελέσματα του ελέγχου που πραγματοποίησε το Υπουργείο Οικονομικών στα δέκα χιλιάδες εκατόν δεκαεννέα ακίνητα. Σύμφωνα, λοιπόν, με αυτόν τον έλεγχο, από τα δέκα χιλιάδες εκατόν δεκαεννέα ΚΑΕΚ έχουν ταυτοποιηθεί τα εννέα χιλιάδες εκατόν εβδομήντα έξι, δηλαδή ποσοστό 90,7%. Τα ΚΑΕΚ που δεν έχουν ταυτοποιηθεί ανέρχονται σε εννιακόσια σαράντα τρία, ποσοστό 9,30%. Από τα εννέα χιλιάδες εκατόν εβδομήντα έξι ακίνητα που έχουν ταυτοποιηθεί ένας μεγάλος αριθμός ακινήτων και συγκεκριμένα οκτώ χιλιάδες τριακόσια τριάντα εννιά ΚΑΕΚ, δηλαδή το 82,40% του συνόλου, εμπίπτουν στις εξαιρέσεις της μεταβίβασης, είναι δηλαδή αρχαιολογικοί χώροι, αιγιαλοί, περιοχές NATURA, αλλά και όλες οι άλλες κατηγορίες που εξαιρούνται. Συμπερασματικά, από τα εννέα χιλιάδες εκατόν εβδομήντα έξι ΚΑΕΚ, που έχουν ταυτοποιηθεί, τα οκτώ ένατα, δηλαδή οκτώ στα εννέα ακίνητα, εμπίπτουν στις εξαιρέσεις μεταβίβασης. Από τα οκτώ χιλιάδες τριακόσια τριάντα εννιά ΚΑΕΚ, που εμπίπτουν στις εξαιρέσεις, έχουν ήδη εξαιρεθεί τα τρεις χιλιάδες τετρακόσια δεκατέσσερα ΚΑΕΚ, ενώ τα υπόλοιπα θα εξαιρεθούν εντός σύντομου χρονικού διαστήματος. Από τα δέκα χιλιάδες εκατόν δεκαεννιά ΚΑΕΚ στο Υπουργείο Οικονομικών ανήκουν τα δύο χιλιάδες εξακόσια είκοσι επτά.

Σχετικά με τα ΚΑΕΚ αρμοδιότητας των υπόλοιπων δημόσιων φορέων, τονίζω ότι ο εντοπισμός και η ταυτοποίησή τους για τον προσδιορισμό των εξαιρετέων γίνεται από το αρμόδιο Υπουργείο, σύμφωνα με τη νομοθεσία που διέπει την ακίνητη περιουσία του.

Στη δευτερολογία μου θα απαντήσω και για τα εκατόν πενήντα επτά ΚΑΕΚ στην περιοχή της Λάρισας.

Σας ευχαριστώ.

**ΕΥΑΓΓΕΛΙΑ ΛΙΑΚΟΥΛΗ:** Γιατί όχι τώρα, ώστε να μπορώ κι εγώ να ανταπαντήσω;

**ΠΡΟΕΔΡΕΥΩΝ (Δημήτριος Βίτσας):** Δεν μπορείτε να απαντήσετε τώρα, κύριε Υπουργέ; Το ζητά η Βουλευτής κι εγώ σας δίνω δύο λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα τα πω στη δευτερολογία μου, κύριε Πρόεδρε. Αυτή είναι η σειρά.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, τη σειρά την κρατάτε εσείς. Βεβαίως, όπως θέλετε, αλλά επειδή…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ο χρόνος με περιορίζει, κυρία συνάδελφε. Δεν μπορούσα να μην αναφερθώ και στα υπόλοιπα.

**ΠΡΟΕΔΡΕΥΩΝ (Δημήτριος Βίτσας):** Το συζητήσαμε και το πρωί αυτό το ζήτημα και είπαμε ότι θα μεταφερθεί στη Διάσκεψη των Προέδρων, για να δούμε τι θα κάνουμε.

Τον λόγο έχει τώρα η κ. Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, αυτά τα οποία δώσατε είναι πολύ σημαντικά στοιχεία. Τα έχετε δημοσιοποιήσει. Διάβασα, είναι η αλήθεια. Φρεσκάρατε, όμως, τη μνήμη μας με πολύτιμο τρόπο σήμερα. Και όχι μόνο ως προς τους αριθμούς, αλλά και ως προς την ουσία, δηλαδή στο τι αντιστοιχούν οι αριθμοί.

Ένα σχόλιο που θέλω, κατ’ αρχάς, να κάνω είναι ότι μας λέτε πως από αυτά που έχουν ταυτοποιηθεί τα περισσότερα, το 82,40%, είναι εξαιρετέα. Είναι η αιγιαλίτιδα ζώνη, είναι NATURA, είναι περιοχές υδροβιότοποι, κ.λπ..

Γι’ αυτό λέω ότι «καγχάζει» η ιστορία. Η ιστορία «καγχάζει». Διότι όταν ακούμε, τουλάχιστον την Αξιωματική Αντιπολίτευση, σε θέματα που έχουν σχέση με το περιβάλλον να εξανίσταται, βεβαίως, και να διαρρηγνύει τα «ιμάτιά» της, λέγοντας ότι θα πρέπει να προστατέψουμε το περιβάλλον κ.λπ., αυτό μόνο ως ιαχές ντροπής μπορεί κανείς να τα ακούσει, μετά απ’ αυτά τα στοιχεία που έχετε δημοσιοποιήσει.

Εγώ, όμως, δεν θα σταθώ σε αυτό, γιατί είναι πια γνωστό και παροικούμε όλοι την Ιερουσαλήμ.

Κύριε Υπουργέ, είπατε κάτι το οποίο μού δημιουργεί έναν προβληματισμό. Είπατε ότι τα δύο χιλιάδες εξακόσια είκοσι επτά ακίνητα ανήκουν στο Υπουργείο Οικονομικών. Δηλαδή, εσείς έχετε περίπου το ένα πέμπτο. Άρα τα τέσσερα πέμπτα ανήκουν σε άλλα Υπουργεία.

Αν εσείς, όμως, κρατήσατε γι’ αυτό τη δευτερολογία σας -δεν θα υποψιαστώ ότι το κάνατε έτσι- για να μου απαντήσετε ότι τα εκατό πενήντα επτά ακίνητα της Λάρισας δεν μπορείτε να τα βρείτε ή δεν τα έχετε στο Υπουργείο Οικονομικών, τότε αυτή δεν θα είναι απάντηση Κυβέρνησης, κύριε Υπουργέ, για να εξαντλήσετε έτσι και τη δευτερολογία μου. Με συγχωρείτε. Το λέω εντίμως, όπως το νιώθω. Διότι αν γι’ αυτά τα αριθμοποιημένα σανσκριτικά της υποτέλειας, που κατέθεσα στα Πρακτικά, ένας Έλληνας πολίτης θέλει να βρει σε τι αντιστοιχεί το 00308158243, κι εάν εσείς, ο Υπουργός Οικονομικών τού λέτε ότι «δεν είμαι εγώ αρμόδιος για όλα, θα πας στο Υπουργείο Τουρισμού, στο Υπουργείο Πολιτισμού, στο Υπουργείο τάδε κ.λπ.», είναι σαν να λέει η Κυβέρνησή σας, κύριε Υπουργέ, σε μία κρυφή και ανίερη συμμαχία, που δεν μπορώ να καταλάβω από πού μπορεί να προέλθει και αλήθεια γιατί, ότι και εσείς δεν θέλετε να δώσετε στη δημοσιότητα αυτά τα στοιχεία.

Είστε το Υπουργείο Οικονομικών. Με απόφαση του Υπουργείου Οικονομικών δεσμεύτηκαν αυτά τα δέκα χιλιάδες εκατόν δεκαεννέα ακίνητα, τα οποία γνωρίζετε ότι αντιστοιχούν σε πεντακόσια δώδεκα εκατομμύρια τετραγωνικά μέτρα έκτασης της ελληνικής γης. Και αυτό σημαίνει κάτι για την Ελλάδα και για τη χώρα.

Αλίμονο, κύριε Υπουργέ, αν θεωρήσουμε ότι η απάντησή σας σήμερα είναι πλήρης και ολοκληρωμένη, δίνοντάς μας τα συναρμόδια Υπουργεία σας, για να ανακαλύψουμε εμείς, με έναν εντελώς ντεντεκτιβίστικο τρόπο, που δεν αρμόζει στο ελληνικό Κοινοβούλιο και στους λειτουργούς, πού είναι το κάθε ακίνητο στα διάφορα διάσπαρτα Υπουργεία.

Απαιτούμε, ζητάμε, αλλά έχουμε και κάθε νόμιμο δικαίωμα, κύριε Υπουργέ, να μας ενημερώσετε. Είστε το καθ’ ύλην αρμόδιο Υπουργείο του φορέα του υπερταμείου. Τα έχετε μαζέψει όλα. Η διοίκηση έχει συνέχεια.

Μπορείτε να κρίνετε όσο θέλετε τους προκατόχους σας, όπως και οι άλλοι εσάς. Όμως, είστε υποχρεωμένος να έχετε τη συνέπεια της διοίκησης. Είστε και διοίκηση. Δεν ασκείτε μόνο πολιτική. Η πράξη αυτή, λοιπόν, ήταν η πράξη διοικητική, ήταν πράξη υπουργική, ήταν πράξη η οποία έγινε από το Υπουργείο σας και οφείλετε να δημοσιοποιήσετε άμεσα τα ταυτοποιημένα εννέα χιλιάδες εκατόν εβδομήντα έξι ακίνητα που έχετε ταυτοποιήσει. Δώστε μας τη λίστα.

Θέλουμε να ξέρουμε στη Λάρισα τα εκατόν πενήντα επτά ακίνητα ποια είναι: Το θέατρό μας; Η πλατεία μας; Η πυροσβεστική μας; Τα λιμάνια μας; Οι ακτές των παραλιών του νομού μας; Θέλουμε να τα γνωρίζουμε όλα. Έχουμε δικαίωμα, διότι είναι δικά μας και κυρίως είναι των παιδιών μας.

**ΠΡΟΕΔΡΕΥΩΝ (Δημήτριος Βίτσας):** Κύριε Βεσυρόπουλε, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, όπως σας είπα, όλα ξεκίνησαν από τη δέσμευση του συνόλου της δημόσιας περιουσίας στο υπερταμείο για ενενήντα εννέα χρόνια, μια συμφωνία και μια παραχώρηση που καμμία κυβέρνηση δεν θα είχε διανοηθεί να συνάψει, μια συμφωνία που άλλοι έκαναν, αλλά δυστυχώς δεσμεύει τη χώρα.

Οποιαδήποτε προσπάθεια αλλαγής του κανονιστικού πλαισίου για τη δομή και τη λειτουργία του υπερταμείου έχει ως προϋπόθεση την πλήρη ανάκτηση της αξιοπιστίας της χώρας. Σε αυτήν την κατεύθυνση κινείται η Κυβέρνηση του Κυριάκου Μητσοτάκη.

Η Κυβέρνηση διατηρεί το δικαίωμα να θέσει στον κατάλληλο χρόνο το ζήτημα της επαναδιαπραγμάτευσης των όρων που συνδέονται με τη δημιουργία και τη λειτουργία του υπερταμείου. Κατάλληλος χρόνος είναι αυτός που συνδέεται με μια καλή προετοιμασία, με ισχυρά επιχειρήματα, με προτάσεις, αλλά και με την ιδανική συγκυρία, που θα συμπίπτει με την αναβάθμιση της εικόνας και της φήμης της χώρας σε διεθνές και ευρωπαϊκό επίπεδο.

Έγιναν όμως κινήσεις τους τελευταίους μήνες, που βελτιώνουν το πλαίσιο λειτουργίας του υπερταμείου και ταυτόχρονα κατοχυρώνουν το εθνικό και δημόσιο συμφέρον. Αναφέρθηκα αναλυτικά σε αυτές κατά τη συζήτηση της επίκαιρης επερώτησης των Βουλευτών του Κινήματος Αλλαγής.

Σε ό,τι αφορά τα εκατόν πενήντα επτά ΚΑΕΚ της Λάρισας, από τον έλεγχο που έγινε προκύπτουν τα εξής στοιχεία. Είκοσι επτά ΚΑΕΚ έχουν ήδη εξαιρεθεί, αφού εμπίπτουν στις εξαιρέσεις, δηλαδή αποτελούν αρχαιολογικούς χώρους, περιοχές NATURA, δασικές εκτάσεις, αιγιαλούς ή παραλίες. Ενενήντα ΚΑΕΚ τελούν υπό επεξεργασία, με τις αρχικές ενδείξεις να δείχνουν ότι και αυτά οδεύουν προς εξαίρεση και απομένει η σχετική οριστικοποίηση. Για τα υπόλοιπα εκκρεμεί η διαδικασία ελέγχου.

Αναφορικά με το ποια ακριβώς είναι τα εκατόν πενήντα επτά ΚΑΕΚ, από τη στιγμή που αυτά καταγράφονται με κωδικό αριθμό κτηματολογίου η ταυτοποίησή τους είναι εύκολη και ξεκάθαρη και μπορεί να γίνει από οποιονδήποτε, σύμφωνα με τον μοναδιαίο αριθμό ταυτοποίησης κάθε ακινήτου.

Τα ακίνητα του Νομού Λάρισας περιλαμβάνονται στη λίστα των δέκα χιλιάδων εκατόν δεκαεννέα ακινήτων, ανάμεσα στους αύξοντες αριθμούς οκτώ χιλιάδες πεντακόσια σαράντα ένα έως οκτώ χιλιάδες εξακόσια ενενήντα επτά.

Σχετικά με τις αποφάσεις του Συμβουλίου της Επικρατείας επί των προσφυγών δήμων κατά της απόφασης του Υπουργού Οικονομικών για τη μεταβίβαση των δέκα χιλιάδων εκατόν δεκαεννέα ΚΑΕΚ του ελληνικού δημοσίου στην ΕΤΑΔ, αυτές δεν έχουν περιέλθει στο Υπουργείο μας.

Συνεπώς, εφόσον δεν γνωρίζουμε το σκεπτικό των συγκεκριμένων αποφάσεων, δεν μπορώ να σας δώσω απάντηση για το πλαίσιο των επόμενων κινήσεών μας.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Βίτσας):** Με τη συναίνεση του Σώματος και ώρα 11.47΄ λύεται η συνεδρίαση για τη Δευτέρα 22 Ιουνίου 2020 και ώρα 17.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επίκαιρων ερωτήσεων και β) συζήτηση της υπ’ αριθμόν 20/10/4-5-2020 επίκαιρης επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**